Primary ah fahu congress eh! Lolugai alhuvaa andhunehtha?\nޕްރައިމަރީ އަށް ފަހު ކޮންގްރެސްއެއް! ލޮލުގައި އަޅުވާ އަނދުނެއްތަ؟\nރައީސް ނަޝީދު ނޫން ކެންޑިޑޭޓެއް ނެރޭ ނަމަ އަސާސީ ގަވާއިދަށް އިސްލާހު ގެންނަންޖެހޭ\nއަސްލު ކެންޑިޑޭޓް ސިއްރުކުރަނީ ދައުވާކޮށް ޖަލަށް ލުމުގެ ބިރު އޮތުމުން\nހަގީގަތް އޮތީ ފޮރުވިފައި\nކ. މާލެ4ޖޫން 2018 | ހޯމަ 17:01 13,025\nރައީސް ނަޝީދުގެ ރިޔާސީ ޓިކެޓް އެމަނިކުފާނުގެ ކެމްޕެއިން މެނޭޖަރު އަސްލަމްއާ ހަވާލުކުރައްވަނީ - ޙުސައިން ޙަސަން\nރިޔާސީ އިންތިޚާބު ބޯމަތިވަމުން އަންނަ އިރު ގިނަ ބައެއްގެ ހިތުގައި މިހާރު އުފެދިފައިވާ ސުވާލަކީ އިދިކޮޅުން ރައީސް އަބްދުﷲ ޔާމީނާ ވާދަކުރަން ނެރޭނީ ކޮން ކެންޑިޑޭޓެއްތޯއެވެ؟ ގިނަ ބަޔަކު ގަބޫލުކުރާ ގޮތުގައި އެކަން ބިނާވެފައި ވަނީ އިދިކޮޅު އެމްޑީޕީން ނިންމާ ނިންމުމެއްގެ މައްޗަށެވެ. ނުވަތަ އަމަލުކުރާ ގޮތެއްގެ މައްޗަށެވެ. އެމްޑީޕީގެ ހަރަކާތްތަކުން ވާން އުޅޭ ގޮތް ކޮންމެ ވެސް ވަރަކަށް ސާފެވެ.\nސަރުކާރުން ބޮޑެތި ހުރަސްތައް ކުރިމަތިކުރުވައި އިލެކްޝަނާއި ފުލުހުން މެދުވެރިކޮށް ޕްރައިމަރީ ހުއްޓުވަން މަސައްކަތްތަކެއް ކުރި ނަމަވެސް އެމްޑީޕީން ވަނީ ކާމިޔާބުކަމާ އެކު ޕްރައިމަރީ ބާއްވާފައެވެ. އަދި ގާނޫނީ ހަމަތަކަށް ބަލާއިރު އިންތިޚާބުގައި ވާދަކުރުމުގެ ފުރުސަތު ނެތް ކަމަށް ސަރުކާރުން ބުނާ ކުރީގެ ރައީސް މުހައްމަދު ނަޝީދަށް ރިޔާސީ ޓިކެޓް ވަނީ ހަވާލުކޮށްފައެވެ. އެމްޑީޕީގެ މި ނިންމުމާ އެކު ގިނަ ބަޔަކު ހީކޮށްގެން ތިބީ ކުރިއަށް އޮތް ރިޔާސީ އިންތިޚާބުގައި ރައީސް ނަޝީދަށް ވާދަނުކުރެވޭ ނަމަ އެމްޑީޕީން ދެން އިތުރު ވިސްނުމަކަށް ނުދާނެ ކަމަށެވެ. އަދިވެސް އެ ފުރުސަތު އެބަ އޮތެވެ. ނަމަވެސް ޕްރައިމަރީގެ އަޑު ނުކެނޑި އުޅެނިކޮށް އެމްޑީޕީން ވަނީ މި މަހުގެ ފަހުކޮޅު އާދަޔާ ހިލާފު ކޮންގްރެސްއެއް ބޭއްވުމަށް ނޯޓިސް ނެރެފައެވެ. މިއީ ކޮން ބޭނުމެއްގައި ބާއްވާ ކޮންގްރެސްއެއްތޯ ގިނަ ބަޔަކު ދަނީ ސުވާލު އުފައްދަމުންނެވެ.\nސިޔާސީ މަސްރަހު ދިރާސާކުރާ ފަރާތްތަކުން ދެކޭ ގޮތުގައި އެމްޑީޕީގެ މިހާރުގެ އަމަލުތައް ހުރީ ސަރުކާރުގެ ލޮލުގައި އަނދުން އެޅުވުމަށެވެ. ކެންޑިޑޭޓެއްގެ ގޮތުގައި ދައްކަމުން ގެންދާ ރައީސް ނަޝީދަކީ ސަރުކާރަށް ދައްކާ އަވާމެންދުރެއް ކަމަށް އެ ފަރާތްތަކުން ދެކެއެވެ. ހަގީގަތް އޮތީ ފޮރުވިފައެވެ.\nރައީސް ނަޝީދަށް ވެރިކަމަށް ކުރިމަތިނުލެއްވިއްޖެ ނަމަވެސް އަމަލުކުރާނެ ގޮތެއް އެމްޑީޕީގެ އަސާސީ ގަވާއިދުގައި މިވަގުތަކު ނެތެވެ. އަސާސީ ގަވާއިދު ބުނާ ގޮތުން ރިޔާސީ ޓިކެޓް ދޭންޖެހެނީ ޕްރައިމަރީ ކާމިޔާބުކުރާ ފަރާތަކަށެވެ. އެކަކު ވާދަކުރި ނަމަވެސް މަދުވެގެން ޖުމްލަ މެންބަރުންގެ 10 ޕަސެންޓް ތާއީދު އެ ކެންޑިޑޭޓަކަށް އޮންނަންޖެހެއެވެ. އެހެންކަމުން ޕްރައިމަރީއެއް ނެތި ރިޔާސީ ޓިކެޓް ދޭ ނަމަ އެކަން ކުރަންޖެހޭނީ އަސާސީ ގަވާއިދަށް އިސްލާހު ގެނެސްގެންނެވެ. ކޮންގްރެސްގެ ބޭނުމަކީ އެކަމަށް މަގުފަހުކުރުމެވެ. ރައީސް ނަޝީދަށް ވާދަނުކުރެއްވިއްޖެ ހާލަތެއްގައި ރިޔާސީ ޓިކެޓް ދޭނެ ފަރާތެއް ކަނޑައެޅުމުގައި އުސޫލެއް ގާއިމުކުރުމެވެ. ފަހަރުގައި އެއީ ކުރު މުއްދަތެއްގައި ޕްރައިމަރީއެއް ނުބޭއްވިދާނެތީ އެފަދަ ހާލަތެއްގައި ސީދާ ގައުމީ މަޖިލީހުން ގޮތެއް ނިންމުމަށް މަގުފަހިކުރުމުގެ އިސްލާހަކަށް ވުމެވެ. ނުވަތަ ކޯލިޝަންގެ ތެރެއިން ކެންޑިޑޭޓެއް ނެރުމުގައި އަމަލުކުރާނެ އުސޫލެއް ގާއިމުކުރުމަކީ ވެސް ފަހަރުގައި ބޭނުމަކަށް ވެދާނެއެވެ. ކޮންގްރެސްއާ ބެހޭ ގޮތުން އެމްޑީޕީން އަދި މާގިނަ މައުލޫމާތުތަކެއް ހާމައެއް ނުކުރެއެވެ.\nއަނެއްކޮޅުން ރިޔާސީ ޓިކެޓް ރައީސް ނަޝީދާ ހަވާލުކުރި ކަމުގައިވީ ނަމަވެސް ދެ ވަނަ އޮޕްޝަނެއްގެ ވާހަކަ ދަނީ ދެކެވެމުންނެވެ. ސިޔާސީ ބައެއް ފަރާތްތަކާއި ކޯލީޝަންގައި ނުފޫޒުގަދަ ބައެއް ފަރާތްތަކުގެ އިތުރުން ޕާޓީގެ ބައެއް އިސް އެކްޓިވިސްޓުން ވެސް ނަންތަކެއް ދަނީ ކިޔަމުންނެވެ. އެ ނަންތަކަށް އޮތް ތާއީދު ދަނީ ހާމަކުރަމުންނެވެ. އެގޮތުން ރައީސް ނަޝީދަށް ވާދަނުކުރެވިއްޖެ ހާލަތެއްގައި ޕާޓީގެ ޕާލަމެންޓްރީ ގްރޫޕްގެ ލީޑަރު އިބްރާހީމް މުހައްމަދު ސޯލިހަށް ތާއީދުކޮށް ބައެއް ފަރާތްތަކުން ދަނީ ހިޔާލު ފާޅުކުރަމުންނެވެ.\nބައެއް މުހައްލިލުން ދެކޭ ގޮތުގައި މި ފަހަރުގެ ރިޔާސީ އިންތިޚާބުގައި ރައީސް ނަޝީދަށް ވާދަނުކުރެއްވޭނެކަން ރޭގަނޑާއި ދުވާލު ފަދައިން އެމްޑީޕީ އަށް ވެސް އެނގެއެވެ. ނަމަވެސް ސަރުކާރުގެ އަމަލުތައް ހުރި ގޮތުން ދެ ވަނަ އޮޕްޝަނެއްގެ ވާހަކަ ދައްކަން ބޭނުން ނުވަނީއެވެ. ސަބަބަކީ ދެން ވާދަކުރާނެ ފަރާތެއް ދައްކައިފި ނަމަ އެ ފަރާތަކާ ދެކޮޅަށް ވެސް ދައުވާތައްކޮށް އިންތިޚާބުގައި ވާދަކުރުމަށް އޮތް މަގު ބަންދުކުރުމުގެ ފުރުސަތު އޮތަތީއެވެ. ރިޔާސީ ޓިކެޓްގެ ލައިންގައި ތިއްބެވި ކޮންމެ ބޭފުޅަކާ މެދު ވެސް ސަރުކާރަށް ބޭނުން ވެއްޖެ ހާލަތެއްގައި ދައުވާކޮށް އިންތިޚާބަށް ކުރިމަތިލުމަށް ހުރަސް އެޅުމުގެ ފުރުސަތު އޮތް ކަމަށް ބެލެވިދާނެއެވެ.\nމިސާލަކަށް އިބޫގެ މައްސަލަ މި ވަގުތަށް ނުބަލައި ފައިލްކޮށްފައިވީ ނަމަވެސް ބޭނުންވެއްޖެ ހިނދެއްގައި ކޮންމެ ފަދަ ދައުވާއެއް ކޮށްފައި ވެސް ރިޔާސީ އިންތިޚާބަށް ކުރިމަތިލުމަށް ހުރަސް އެޅުމުގެ ފުރުސަތު އެބަ އޮތެވެ. މި ކިޔުގައި ހުންނެވި ކަމަށް ބެލެވޭ މަޖިލީހުގެ ކުރީގެ ރައިސް އަބްދުﷲ ޝާހިދު ވެސް ހުންނެވީ މިދެންނެވި ރޮދިފަށްމަތީގައެވެ. މިހެން ގޮސް އެމްޑީޕީގެ އިސް ސަފުން ކޮންމެ ނަމެއް ނެގިޔަސް އެކަން އޮތީ އެހެންނެވެ. އެހެން ކަމަށްވުމުން އެއީ ވުން ކައިރި ކަމަކަށްވާތީ އެމްޑީޕީން އެކަން ހާމަކުރަން ބޭނުންވަނީ ރިޔާސީ އިންތިޚާބަށް ކުރިމަތިލުމަށް ސުންގަނޑިއަށް ފައިކަށި ނަގާ ހިސާބުންނެވެ. އޭގެ ކުރިން އެކަން ސިއްރެއްގެ ގޮތުގައި ބޭއްވުމަކީ އިދިކޮޅު ކޯލިޝަންގެ ތެރޭގައި ވެވިފައި އޮތް އެއްބަސްވުމެއް ކަމަށް ބައެއް ފަރާތްތަކުން ދެކެއެވެ. ކޮންމެއަކަށް ކޯލިޝަންގެ ތެރޭގައި ރެނދުލާފައިވާ ކަމަށް ދެއްކުމާއި ރައީސް ނަޝީދު ނޫން ބޭފުޅަކާ އެކު އެމްޑީޕީން ރިޔާސީ އިންތިޚާބަށް ނުނިކުންނާނެ ކަމަށް ދެއްކުމާއި އިބޫއަށް ފޯކަސް އަނބުރާލުމާއި ޕްރައިމަރީ އާއި ކޮންގްރެސްއަކީ ވެސް ސަރުކާރުގެ ލޮލުގައި އަޅުވާ އަނދުނެއް ކަމަށް ބެލެވޭ ގިނަ ސަބަބުތަކެއް އެބަހުއްޓެވެ. ކުރިއަށް އޮތީ ނޭވާ ހިފަހައްޓާލަންޖެހޭ ދުވަސްކޮޅެކެވެ. މޮޅު ފިލްމެއް ފަދައިން މި ފަހަރު ސަސްޕެންސް ބޮޑުކަމުން ހަގީގަތް އެނގޭނީ އެންމެ ފަހު ދަނޑިވަޅުގައި ކަމަށް މުހައްލިލުން ވިދާޅުވެއެވެ. ނަމަވެސް ރައީސް އަބްދުﷲ ޔާމީނަށް ވެގެންވާ ނަމަ އެމަނިކުފާނު ރިޔާސީ އިންތިޚާބަށް ނުކުންނަވާނީ ގިނިކައްޏާއެވެ.


ހަޤީޤީ ހާދިސާ – Araamagu/Maldives Leading Story Site\nއެކުވެރި އަލީ އާއި ހަސަން\nމިއީ މާކުރީޒަމާނެއްގައި ހިނގާފައިވާ ހަޤީޤީ ހާދިސާއެއްކަމަށްބުނެ އުމުރުން ދުވަސްވީމީހަކު ކިޔާދީފައިވާ ހާދިސާ އެކެވެ. އެއްދުވަސްވަރެއްގައި އަލީ އަކާއި ހަސަން އުޅުނެވެ. މެދުއުމުރުގެ މި އަލީ އާއި ހަސަން އަކީ ވަރަށްގާތް ދެ ރަހުމަތް ތެރިންނެވެ. ތަރިރުހަނދުގެ ދައުރުވުމާއެކު ދުވަސްތަކާއި ރޭތައް މަސްތަކަށް ބަދަލުވަމުން އައިސް ހައްޖުމަސް ފެށިއްޖެއެވެ. އުމުރުގެ … Read More އެހެނަސް ހަމަ ލޯބިވެޔޭ… 13ވަނަ ބައި\nގަޑިން ރޭގަނޑު 8 ޖަހަނީއެވެ. ޝަކީލާ އުޅުނީ ސިޓިންގ ރޫމް ސާފުކޮށްލުމުގެ މަސައްކަތުގައެވެ. ކުއްލިއަކަށް ގޭގެ ބެލް ރިންގ ވިއެވެ. ޝަކީލާ ގޮސް ދޮރު ހުޅުވިއިރު އޭނާގެ ކުރިމަތީގައި ހުރީ ޝަޒޫއެވެ. ”ކޮން ކުއްޖެއް ؟” ހިނިތުންވުމާއެކު ޝަކީލާ އަހާލިއެވެ. ”ޝަޒޫ…” ޖެހިލުންވެ ހުރެ ޝަޒޫ ބުނެލިއެވެ. ޝަކީލާއަށް … Read More އެހެނަސް ހަމަ ލޯބިވެޔޭ… 12ވަނަ ބައި\n”ވިތް ހިމް؟” ނިޔާޒަށް ބަހެއް ނުބުނެވެނީސް އެތަނުން އެކަކު މޫނަށް ވައްތަރެއް ޖައްސާލަމުން ޝިނާޒާއި ދިމާއަށް ބުނެލިއެވެ. ”ނާ… ސާބަހޭ ދޯ… ހިނގާ ތިރިއަށް… ވަރަށް ވައިވެފަ މިހިރީ” ޝިނާޒް އޭނާ ނުދަންނަ މީހެއްކަމަށް ނިޔާޒު ހެދިއެވެ. ޝިނާޒްގެ މިލަފްޒުތަކުން ނިޔާޒުގެ ހިތް ކުދިކުދިވި ކަހަލައެވެ. އޭނާގެ … Read More އެހެނަސް ހަމަ ލޯބިވެޔޭ… 11ވަނަ ބައި\n”މަދަރ ޓެރީސާ” ހަމިއްޓެ ޗޮއް ކަނޑާލަމުން ބުނެލިއެވެ. ޝާމިން އާއި ހަމިއްޓެހޭން ފެށިއެވެ. ނީނާ ހުރީ އެކުރެހުމަށް ގެއްލިފައެވެ. ޝަކީލާ ގަޑިއަށް ބަލަމުން ކާމޭޒު މަތި ތައްޔާރު ކުރަމުންދިއައެވެ. ނިޔާޒަށް އެންމެ މީރު ކެއުން ކަމުގައިވާ ސްޕެގެޓީ އާއެކު ޚާއްސަ ސެލެޑެއްވަނީ މޭޒުމައްޗަށް ނަގާފައެވެ. މޭޒު މައްޗަށް އިތުރު … Read More އެހެނަސް ހަމަ ލޯބިވެޔޭ… 10ވަނަ ބައި\n”ދެން މަންމަ ކުރާނެ ކަމެއް އެނގޭނީ މަންމައަށް… ނިޔާޒު އޭނަ ގެނައިމަ އެނިމުނީނުން” ޝަކީލާ ނީނާ އަންނަ ގަޑިއަށް އެވީ ކުޑަ ވަގުތު ކޮޅު ތެރޭގައި އެތައް ކަމެއް ރާވާލިއެވެ. ދުވަހުގެ ވަގުތުތައް ފާއިތުވަމުން ދިއައިރު ނީނާ2ފަހަރު މަތިން ނިޔާޒުއަށް ގުޅިއެވެ. ނަމަވެސް ނިޔާޒު ފޯނަކަށް … Read More އެހެނަސް ހަމަ ލޯބިވެޔޭ… 9ވަނަ ބައި\nެ. ނިޔާޒުގެ އެޢަމަލުގެ ސަބަބުން އޭނާގެ ވިސްނުން ބަދަލުވެއްޖެއެވެ. ނިޔާޒުގެ ސިއްރުތަކަކީ ކޮބައިކަމާއި މެދު ގޮތެއް ނިންމެންފެށިއެވެ. ނަމަވެސް އެއީ ހަމައެކަނި ހީވާ ހީވުމަކަށް ނިންމޭނެ ގޮތެއް ނޫންކަމުން އޭނާ ނިޔާޒުގެ ޢާއިލާއާއި ގުޅުންބަދަހިކުރަން ވިސްނިއެވެ. ޚުދު އޭނާއަށްވެސް ނޭނގި އޭނާގެ ހިތުގައި ނިޔާޒަށް އޮތް ގާތްކަމާއި އެކުވެރިކަމާއި … Read More އެހެނަސް ހަމަ ލޯބިވެޔޭ… 8ވަނަ ބައި\n“ނިދީތަ؟” ފެނިގެންދިއަ މެސެޖުން ޝަޒޫގެ ހިތުގައި އިތުރު ސުވާލުތަކެއް އުފެދިގެން ދިއައެވެ. އިތުރަށް އޮޅުން ފިލުވަން ބޭނުންވިއެވެ. އެހެން ކަމުން އެ މެސެޖަށް ޖަވާބު ދިނެވެ. “ނުނިދަން… ” ޖެހިލުންވެ އިނދެ ޝަޒޫ ރިޕްލައި ލިޔެލިއެވެ. މެސެޖް ފޮނުވުމަށްފަހު ޝަޒޫ އިނީ ދެން އަންނާނެ މެސެޖެއްގެ އިންތިޒާރުގައެވެ. ގިނަ … Read More އެހެނަސް ހަމަ ލޯބިވެޔޭ… 7ވަނަ ބައި\nހެނދުނު އޮފީހަށް އައިގޮތަށް ނިޔާޒު އިސްކަންދިނީ އޭނާ ނިންމަން ހުރި މަސައްކަތްތަކެއް އަވަހަށް ނިންމުމަށެވެ. އިރުކޮޅަކުން ޝަޒޫ އައިސް އޭނާގެ މޭޒުމަތީގައި އަތްއަޅާލިއެވެ. ނިޔާޒު އިސްއުފުލާ ބަލާލިއެވެ. އެއީ ޝަޒޫކަން އޭނާއަށް އެނގެއެވެ. ކުރިން ރޭ ދައްކަން ފެށި ވާހަކައާބެހޭ ގޮތުން ވާހަކަ ދައްކަންކަންވެސް އޭނާއަށް އެނގެއެވެ. އެކަމާ … Read More އެހެނަސް ހަމަ ލޯބިވެޔޭ… 6ވަނަ ބައި\nގަޑިއިރެއް ފާއިތުވެގެންދިއައިރުވެސް ނިޔާޒުއަކަށް ހަމައެއްނުޖެހެވުނެވެ. ޝިނާޒްއާއި ޝަކީލާގެ ޒުވާބު ނިމުމަކަށްގޮސް ހަމަހިމޭންވެއްޖެއެވެ. ނިޔާޒު އޭރު ވިސްނަމުންދިއައީ ނީނާއާއިމެދުއެވެ. ޝިނާޒް އެބުނި އެއްޗަކާއިމެދުއެވެ. ނީނާ އޭނާއާއި އެކަށީގެންވޭބާއެވެ. އެޚިޔާލުތަކުގައިއޮއްވާ އޭގެ ޖަވާބު ލިބިގެންދިއައެވެ. ދަންވަރު2ޖަހަނީއެވެ. ރިންގ ވެގެންދިއައީ ނިޔާޒުގެ ފޯނެވެ. ނީނާގެ ކޯލެކެވެ. ނިޔާޒުގެ ހިތަށް ފިނިކަމެއް … Read More އެހެނަސް ހަމަ ލޯބިވެޔޭ… 5ވަނަ ބައި\nވޯޓަރ ބޯލް ކުޅެން ފެށުމުގެ ކުރިން ޝަޒޫއާއި ނީނާގެ އެދުމުގެމަތިން ނިޔާޒު ޓީޝާރޓް ބޭލިއެވެ. ނިޔާޒުގެ ހަށިގަނޑަކީ ރީތި ހަށިގަނޑެކެވެ. ބޮޑު ބިޔަ ފިރިހެންވަންތަކަން ނެތަކަސް އާދައިގެވަރަކަށް ރީތި ބައްޓަންތަކެއް އެކުލެވިފައިވާ ހަށިގަނޑެކެވެ. ކުޅުން ކުރިއަށްދިއައީ ފޯރިއާއިއެކުއެވެ. ހަމިއްޓެއާއި ފަރޭގެ ޓީމު ކުރިހޯދިއެވެ. ތަންކޮޅެއް ފުނަށް އެއްލިބޯޅައެކެވެ. ވަރަށް … Read More Previous\nUsername or Email: މިލަހަނދުވަރު 9\nAraamagu/Maldives Leading Story Site Copyright © 2016.


True Story: BondiBai Keveynee Allah Iraadha Kurevviyya | Dhiislam\nއައްޝައިޚް އަބްދުއްރަހީމް ބިން މުޙައްމަދު ޖޫން 29, 2012\nމިވާހަކައަކީ ރާއްޖޭގެ ރަށެއްގައި ހިނގާފައިވާ ހަޤީޤީ ޙާދިޘާއެކެވެ. އެއްވެސް ހާލެއްގައި މިވާހަކަ މިބަޔާންކުރަނީކީ މިކަންމެދުވެރިވީ ފަރާތަށް މަލާމާތެއް ރައްދުކުރުމަކަށް ނޫނެވެ. ނަމަވެސް މިކަމުން އަޅުގަނޑުމެންނަށް ލިބޭ ޢިބުރަތް ޙާޞިލުކުރުމަށްޓަކައެވެ. މާތްﷲ އެފަރާތަށް ހެޔޮރަޙުމަތްލައްވާށިއެވެ. އާމީން\nއަށްޑިހައިގެ އަހަރުތަކުގެވެސް މާކުރިއެވެ. މިކަން ހިނގާފައިވާ ސީދާދުވަސްވަރެއް ނޭންގެއެވެ. ދިވެހިންނަކީ އޭރުގައި ވަރަށް ގިނަކަންކަން ފާހަގަކޮށް މީހުންނަށް ކާންދީ އުޅުނު ބަޔެކެވެ. ކައިވެންޏެއް ކުރެވުނަސް، އަދި އޮޑިޔެއް ބޭލިޔަސް އަދި އެނޫން ކަންކަމާއި ގުޅިގެން ރައްޔިތުންނަށް ކާންދިނުމަކީ ދިވެހިންގެ އާދައެކެވެ. (މިކަމުގެ ތެރޭގައި ދީނީ ރަނގަޅުކަންކަމާއި އަދި ދީނީގޮތުން ސާބިތުނުވާ ހުއްދަނޫންކަންކަންވެސް ހިމެނުނެވެ. ހުއްދަނޫން ކަންކަމުގައި ތެރޭގައި މައުލޫދުކޭމާއި އަދި ފާތިހާކޭން ފަދަ ކަންކަން ހިމެނެއެވެ.\nމިގޮތުން ރަށެއްގައި ކެއްކުނު ކެއްކުމެކެވެ. ރަށުގެ އަންހެންވެރިންވެގެން ބޮނޑިބަތް ކައްކައި ރޭގަނޑަށް ކޭން އެޅުމަށް މީހުން ތައްޔާރުވަމުން ދިޔައެވެ. އަދި ރަށުގެ ހުރިހާ ރައްޔިތުންނަށް ދަޢުވަތު ދެވެމުން ދިޔައެވެ.\nމިގޮތުން ދަޢުވަތު ދެވެމުން ދަނިކޮށް އަޅުގަނޑުމެންގެ ވާހަކައިގެ ބަތަލަށްވެސް ދަޢުވަތު ދެވިއްޖެއެވެ. ކޮންމެއަކަސް ބޮނޑިބަތަކީ އެޒަމާނުގައި ވަރަށް އަގުހުރި މީރު ކެއުމެކެވެ. ބޮނޑިބަތުގެ ވާހަކަ ނަންގަތީމާ މިޒަމާނުގައި ކުޅުދިޔާކުރުވާ ފަދަ އަޖައިބުކަމެއް ހުންނަ ކެއުމެކެވެ.\nބޮނޑިބަތުގެ ނަންއިވުނީމާ އަޅުގަނޑުމެންގެ ބަތަލަށްވެސް ވީ ހަމައެފަދައިންނެވެ. ކުޅުދިޔާވެ ހިންދިރުވާލެވި ތަލިމަތީގައި ދޫ ހާކާލެވިއްޖެއެވެ. އަދި ބުންޏެވެ. ” ހޫމް.. ހުރެބަލަ މިރޭ ބޮނޑިބަތް ކާލާނާން..”\nނަސީބު ދިމާކުރިގޮތުން މިބޭބެއަށް އިންޝާﷲ އޭ ބުނާކަށް ހަނދާނެއް ނުވިއެވެ. ނުވަތަ ﷲ އިރާދަކުރެއްވިއްޔާއޭ ބުނާކަށް ހަނދާނެއް ނުވިއެވެ.\nއަޞުރު އަތަށް އަޅާލީއިރު އަޅުގަނޑުމެންގެ ވާހަކައިގެ ބަތަލުގެ ހާލުހުރީ ކިހިނެއްކަމަށްތޯއެވެ؟ ހުންއައިސް މީހާގެ ދެލޯރަތްވެ އިރުކޮޅަކަށްފަހު އިރުކޮޅެއް ދިޔައީ ހުންގަދަވެ ވާނުވާ ނޭންގެމުންނެވެ. ބޮނޑިބަތުގެ ހަފުލާ ފެށުނު އިރު އެއޮތް ބޮޑު މީހާ އޮތްތަނުން ހިރިވެސް ނުލެވެއެވެ. އެއްޗެއް ކާހިތެއްނުވެއެވެ. ހުންއައީ ގިނިނުދެކޭ މީހާގެ ގާތަށް ރަތްމައި އައިހެންނެވެ. ކޮންމެއަކަސް އެހާ ކާހިތުން ހުއްޓާ މިބޭބެއަށް ބޮނޑިބަތް ގަނޑުގެ މީރުކަމުން މަހުރޫމު ވާން ޖެހުނީ އިންޝާﷲ އޭ ނުބުނެވުމުގެ ސަބަބުންނެވެ.\nމިހާދިޘާގެ ފަހުން މިބޭބެ ދުވަހަކުވެސް އިންޝާﷲ ނުވަތަ ﷲގެ އިރާދަފުޅާލައިގެން މެނުވީ އެއްވެސް ކަމެއް ވާނެކަމަށް ނުބުނެއެވެ. އިބުރަތްލިބިގަންނަ ފިކުރުކުރާ ބުއްދިވެރިންނަކީ ކުރެވޭ ކުށްތަކުން ތަޢުބާވެ، ކުރެވޭ އެފާފަތަކަށް ރުޖޫޢަނުވާ މީހާއެވެ.\nއެހެންކަމުން އަޅުގަނޑުމެންގެ އުޅުމާއި ބުޅުމާއި ބުނުން ބަހައްޓަންވާނީ އިސްލާމީ ހުދޫދުތަކުގެ ތެރޭގައެވެ. ﷲ ހުއްދަކުރެއްވި އެއިލާހުގެ ފޮތުގައި އަންގަވާ އުސޫލުގެ މަތިންނެވެ.\nوَلَا تَقُولَنَّ لِشَيْءٍ إِنِّي فَاعِلٌ ذَٰلِكَ غَدًا ﴿٢٣﴾ إِلَّا أَن يَشَاءَ اللَّـهُ ۚ… (24) ކަހަފްސޫރަތް\n“އަދި ތިބާ (ﷲގެ އިރާދައާއި ނުލާ) މިޔަނި އެވެނި ކަމެއް މާދަންކުރާނަމޭ ނުބުނާށެވެ. ހަމައެކަނި ” ﷲގެ އިރާދަފުޅާއި ލައިގެން” މެނުވީއެވެ. “\nއެބަހީ: މާދަން ނުވަތަ މުސްތަޤުބަލުގައި ކުރަންއޮތްކަމެއްގެ ވާހަކަ ﷲގެ އިރާދަފުޅާއި ލައިގެން މެނުވީ ނުބުނާށެވެ. ތިޔަބައިމީހުން ބުނާއިރު އިންޝާﷲ އާއިއެކު ކިޔުމަށް ހަނދުމަ ކުރައްވާށެވެ.\nއަދިވެސް އެއިލާހު އަލްއިންސާނު ސޫރަތުގައި ވަޙީކުރައްވައެވެ.\nوَمَا تَشَاءُونَ إِلَّا أَن يَشَاءَ اللَّـهُ ۚ إِنَّ اللَّـهَ كَانَ عَلِيمًا حَكِيمًا ﴿٣٠﴾\nއަދި ﷲ ސުބުޙާނަހޫ ވަތަޢާލާ އިރާދަކުރައްވައިގެން މެނުވީ ތިޔަބައިމީހުންނަށް އެއްވެސް ކަމަކަށް ނޭދެވޭނެއެވެ. ހަމަކަށަވަރުން ﷲ ސުބުޙާނަހޫ ވަތަޢާލާއަކީ އެންމެޢިލްމުވެރި އެންމެޙިކުމަތްވަންތަ އިލާހެވެ.\nއަދިވެސް އެއިލާހު އައްތަކުވީރު ސޫރަތުގައި ވަޙީކުރައްވައެވެ.\nوَمَا تَشَاءُونَ إِلَّا أَن يَشَاءَ اللَّـهُ رَ‌بُّ الْعَالَمِينَ ﴿٢٩﴾\nއަދި ތިޔަބައިމީހުންނަށް ނޭދެވޭނެއެވެ. ﷲ ސުބުޙާނަހޫ ވަތަޢާލާ އިރާދަކުރެއްވުމުން މެނުވީއެވެ. އެއީ ޢާލަމްތަކުގެ (އެބަހީ: އިންސީންނާއި ޖިންނީންނާއި އަދި ﷲ ފިޔަވައި ވާކޮންމެއެއްޗެއްގެ) ވެރި ރައްބެވެ.\nދިވެހި ޅެންވެރިޔަކުވެސް ކިޔައިފައި އޮވެއެވެ.\nކާކަށްތަ ދާނައީ ކުޅަ\nވާގިލާ ރުންޖަހާ މުގު\nރާކަށެއް އިރާދަ މުގު\nމާނައަކީ މުގުރަކުން ޖަހާ ﷲގެ އިރާދަކުރައްވާފައިވާ ކަމެއް މުގުރާލަން ކުޅަދާނައީ ފަހެ ކާކަށްބާވައެވެ؟އެހެނީ ﷲގެ އިރާދަޔާއި ނުލާ އެއްކަމެއް އެކަކަށްވެސް ނުވާހުއްޓެވެ. އެއީ އިނގިލި ތެޅުވުން ކަމުގައި ވިޔަސް، މުގުރުން ޖަހައި މުގުރު ބިންދުން ކަމުގައި ވިޔަސްމެއެވެ.\nވީމާ އަޅުގަނޑުމެން ކޮންމެ އެއްޗެއްބުނިނަމަވެސް އިންޝާﷲ ކިޔުމަށް ހަނދުމަކުރަންވާނެއެވެ. މުސްލިމުންގެ ގޮތަކީ ﷲ ސުބުޙާނަހޫ ވަތަޢާލާގެ ފޮތުގައި ހިފައި ޢަމަލާއި ބަހުން އެކަންދެއްކުމެވެ. ދުޢާއަކީ އަޅުގަނޑުމެންނަކީ ހެޔޮލަފާ ޞާލިޙު ރަނގަޅު މުސްލިމުން ކަމުގައި ލައްވައި މުސްލިމުންގެ ގޮތުގައި މަރުގަންނަވާ ބަޔެއްކަމުގައި ލެއްވުމެވެ.\nوالله أعلم. وصلى الله وسلم على نبينا محمد وعلى آله و صحبه أجمعين.\nނޯޓު: ޤުރުއާނުގެ މާނައިގެ ތަރުޖަމާގެ އަސްލު: ޚާން އަދި ޚިލާލީގެ ޤުރުޢާން ތަރުޖަމާ،\nކޮންމެ އާޔަތެއްގައި އެވަނީ މާނައިގެ ތަރުޖަމާއެވެ. ލަފުޒީ ތަރުޖަމާއެއްނޫނެވެ.\n27 މާރޗް, 2014 | 12:38\nމީހަމަ ބުހުތާން ދޮގު ވާހަކައެއް……. އެއްވެސް އަސްލެއް ނެތް…. ބޭނުން މިވާހަކައޮތް ފޮތެއް ބަލަން………..


މ.ރަތްމަންދޫ ޞިއްހީމަރުކަޒުގެ ވަޒީފާގެ ފުރުސަތު\nރަތްމަންދޫ ޞިއްޙީމަރުކަޒު / މ.ރަތްމަންދޫ\n3100.00 ރުފިޔާ (މަހަކު)\n1.ސަޕޯޓިން ކޯ އެލަވަންސް (1200.00 ރުފިޔާ މަހަކު)\n2. ހަމަޖެހިފައިވާ އުޞޫލުން ރިސްކް އެލަވަންސް.\n3.ސިވިލް ސަރިވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރު ގަޑީގެ ފައިސާ.\n4.ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ބޭސްފަރުވާ.\n5.ދިވެހިރާއްޖޭގެ ޕެންޝަނާބެހޭ ޤާނޫންގެ ދަށުން ލިބިދެވޭ ޕެންޝަންކޮންޓްރިބިއުޝަން.\nޞިއްޙީމަރުކަޒުގެ ގޯތި ތެރެއާއި އިމާރާތް ފޮޅާ ސާފުކޮށް ކުނިއުކުން.\nއެޓެންޑެންޓެއް ނެތްހާލަތެއްގައި ވޯޑް ސާފުކޮށް ބެލެހެއްޓުން.\nއެނދުގައި އަޅާ ބެޑްޝީޓް، ބާލީސް، ބާލީސްއުރަ، ތުވާލި، ދޮރުފޮތި ދޮވެހިއްކާ ރައްކާތެރި ކަމާއެކު ބެލެހެއްޓުން.\nހަފްތާއަކު އެއްފަހަރު ފުރާޅުތައް ސާފުކުރުން.\nމަރުކަޒަށް އެކި ކަންކަމުގައި ގެންނަންޖުހޭ މީހުން އައުމަށް އެންގުން.\nޞިއްޙީ މަރުކަޒު ގޯތި ތެރޭގައި ހައްދާ ގަސްތަކަށް ފެންދީ ބެލެހެއްޓުން.\nރަށުގެ އެކި އޮފީސްތަކަށާއި އެކި ފަރާތްތަކަށް ހަވާލުކުރަންޖެހޭ ސިޓީ ފަދަ ތަކެތި ހަވާލުކުރުން.\nމީގެ އިތުރުން އެހެން މުވައްޒަފުންގެ މަސައްކަތުގައި ބައިވެރިވެ އެހީތެރި ވުމާއި، އެޑްމިންބައިން އަންގާކަންތައްތައް ކުރުން.\nލިޔަން ކިޔަން ދަތުމާއި އެކު މަޤާމުގެ މަސައްކަތްކުރުމުގެ ހުނަރު / ޤާބިލްކަން ލިބިފައިވުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓް؛ ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ އަދި ޓްރާންސްކްރިޕްޓްގެ ކޮޕީ.\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލްއަޤުވާމީ ޖަމްޢިއްޔާ/ ޖަމާއަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު(އެއްއިދާރާއެއްގެތަފާތުމަޤާމުތަކުގައިވަޒީފާއަދާކޮށްފައިވީނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތުތައް(އެއްއިދާރާއެއްގެތަފާތުމަޤާމުތަކުގައިވަޒީފާއަދާކޮށްފައިވީނަމަވެސް) ވަކިވަކިންބަޔާންކޮށްފައިވާއަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\n(ނ) ދައުލަތުގެއިދާރާތަކާއިސަރުކާރުހިއްސާވާކުންފުނިތަކުގެތެރެއިން އުވާލާފައިވާ ތަންތަނުގައި މަސައްކަތްކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު (އެއްއިދާރާއެއްގެތަފާތުމަޤާމުތަކުގައިވަޒީފާއަދާކޮށްފައިވީނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\n(ރ) ޤައުމީ ނުވަތަ ބައިނަލްއަޤުވާމީޖަމްއިއްޔާ/ޖަމާއަތެއްގައިމަސައްކަތްކޮށްފައިވާނަމަ،އަދާކޮށްފައިވާ ވަޒީފާ، އަދި ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތުތައް (އެއްއިދާރާއެއްގެތަފާތުމަޤާމުތަކުގައިވަޒީފާއަދާކޮށްފައިވީނަމަވެސް) ވަކިވަކިން ބަޔާންކޮށް އެ ތަނަކުން ދޫކޮށްފައިވާ ލިޔުންއަދިއެޖަމްޢިއްޔާ/ޖަމާޢަތަކީހިނގަމުންދާޖަމްޢިއްޔާ/ޖަމާޢަތެއްކަންބަޔާންކޮށްއެތަނަކުންދޫކޮށްފައިވާލިޔުން\n1. މަސައްކަތުގެ ދާއިރާއިން ލިބިފައިވާ ތަޖުރިބާ ބަލައިގެން.\n2. ޤާބިލްކަން ކަށަވަރުކުރުމަށް އިންޓަރވިއު ކޮށްގެން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 13 މެއި 2020 ގެ 11:00 ގެ ކުރިން، ރަތްމަންދޫ ޞިއްޙީމަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށްވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،19/5/2020 އާއި 21/5/2020 އާ ދެމެދު، ރަތްމަންދޫ ޞިއްޙީމަރުކަޒުގައެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6720053 އަށެވެ. އީ-މެއިލް ކުރާނީ [email protected] އަށެވެ.\nނަންބަރު: (IUL)K1HC/2020/01 :\nސުންގަޑި: 13 މޭ 2020 1100


Bigg Boss khabaruthah kurukoh | Hurihaa.mv\nބިގްބޮސްގެ ހަބަރުތައް ކުރުކޮށް\nPublished on 13 Oct 2021, 06:12\nބިގް ބޮސް 15 ގެ ޕޯސްޓަރެއް.\nއިންޑިއާގެ އެންމެ މަގުބޫލު ރިއަލީ ޝޯ ކަމަށްވާ ބިގްބޮސްގެ 15 ވަނަ ސީޒަންގެ ފުރަތަމަ ހަފްތާ ނިންމާލައިފި އެވެ.\nބެލުންތެރިންގެ އެންމެ މަދު ވޯޓު ލިބިގެން ފުރަތަމަ ހަފްތާގައި ބިގްބޮސް ގެއިން ބޭރުވާ ޖެހުނީ ސަހިލް ޝުރޮފަށެވެ.\nޖަންގަލް ތީމަށް ކުރިއަށް ގެންދާ "ބިގް ބޮސް 15" ވެސް މިފަހަރު ހުށަހަޅައިދެނީ ބޮލީވުޑްގެ އެންމެ ކާމިޔާބު އެކްޓަރުން ތެރޭގައި ހިމެނޭ ސަލްމާން ޚާނެވެ.\nމިފަހަރުގެ ޝޯގައި އެހެން އަހަރުތަކާ ހިލާފަށް ބިގްބޮސްގެ އަޑާއެކު ބޮލީވުޑްގެ މަގުބޫލު ބަތަލާ ރޭކާގެ އަޑުވެސް އިވިގެންދެ އެވެ.\nބިގް ބޮސް ގޭގެ ތެރޭގައި ޖަންގަލި އާއި ގެއެއް ހަދާފައިވާއިރު "ބިގްބޮސް އޯޓީޓީ"ގެ ފައިނަލިސްޓްގައި ހިމެނުނު ތިން ބައިވެރިން ކަމަށްވާ ސަމީތާ އާއި ނިޝާތް އަދި ޕުރަތީކް ބިގްބޮސް ގޭގައި ހޭދަކުރާއިރު އެހެން ބައިވެރިން ތިބެންޖެހިފައި ވަނީ ޖަންގަލީގެ ތެރޭގަ އެވެ.\nފުރަތަމަ ހަފުތާ ނިމިގެން ގޮސްފައިވާއިރު، ގިނަ ކަންތައްތަކެއް ވަނީ ޝޯގައި ފެނިގެން ގޮސްފަ އެވެ. އަދި "ބިގް ބޮސް 15"ގެ ފުރަތަމަ ކެޕްޓަން ކަމަށް ސަމީތާ ހޮވިގެން ވަނީ ގޮސްފަ އެވެ.\nޖޭ އާ ޕުރަތީކްގެ މެދުގައި ވަރުގަދަ ބަހުސްއެއް ހިގަމުން ގޮސް އެކަކު އަނެކަކު ގަޔައް އައްލާވަރު ވެގެންދިޔަ އިރު ސިންބާ އިނީތަށި ހިފައިގެން ކާންއިންނަ މަންޒަރުވަނީ ފެނިގެންގޮސްފަ އެވެ. ޝޯއިންވަކިވާން ޖެހުނު ސަހިލް ބުނެފައިވަނީ ޕުރަތީކް ބޭނުންވަނީ އެހެން މީހުން ލައްވާ ޒުވާބު ކުރުންވާށެވެ.\nތޭޖަސް ވަނީ ބިގްބޮސްއަށް ބޭބީގެ ނަމުން މުހާތަބުކުރަމުން ދިޔައިރު މައިޝާއާ ލީޝާންގެ މެދުގައި ލޯބީގެ އާ ގުޅުމެއް ބަދަހިވަމުންދާތަންވެސް ވަނީ ނިމިދިޔަ ހަފްތާގައި ފެނިފަ އެވެ.\nޖޭ އާ ފުރަތީކްއާ ދެމެދު ހިގި ޒުވާބުގައި ހުތުރު ބަހުން ވާހަކަ ދައްކާފައިވާތީ ޝޯގެ ހޯސްޓް ވަނީ އެ ދެ ތަރިންނާ މެދު ނުރުހުން ފާޅު ކޮށްފަ އެވެ. އަދި މީގެ އިތުރުން ބޮޑު މަގުބޫލުކަމެއް ހޯދާފައިވާ މިއުޒިކީ ފަންނާނު ޔޮހާނީ، "ބިގް ބޮސް 15" ގައި އޭނާގެ މަޝްހޫރު ލަވަ "މެނިކޭ މަގޭ ހިތޭ" ކިޔާނެ ގޮތް ސަލްމާން ޚާނަށް ދަސްކޮށްދީފަ އެވެ.\nބިގް ބޮސް ބޮލީވުޑް މުނިފޫހިފިލުވުން ސަލްމާން ޚާން


vnews - Qasim akee qaumee bathaleh: PPM ge raees ge office\nގާސިމަކީ ގައުމީ ބަތަލެއް: ޕީޕީއެމްގެ ރައީސްގެ އޮފީސް\nޖުމްހޫރީ ޕާޓީން ރޭ ބޭއްވި ޖަލްސާގައި ގާސިމް އިބްރާހީމް ބައިވެރިވެވަޑައިގަންނަވަނީ -- ވީފޮޓޯ: އަބްދުﷲ ޝާމް (މުއްތު)\nޖުމްހޫރީ ޕާޓީގެ ލީޑަރު ގާސިމް އިބްރާހީމަކީ އަބަދުވެސް ގައުމާއި ރައްޔިތުންގެ ހެވާއި ލާބައަށް މަސައްކަތް ކުރައްވަމުން ގެންދަވާ ނުހަނު އިޚްލާސްތެރި ގައުމީ ބަތަލެއް ކަމަށް ޕީޕީއެމްގެ ރައީސްގެ އޮފީހުން ބުނެފި އެވެ.\nޕީޕީއެމްގެ ރައީސްގެ އޮފީހުން މިހެން ބުނީ ޖުމްހޫރީ ޕާޓީގެ ޓިކެޓުގައި ކުރިއަށް އޮތް ލޯކަލް ކައުންސިލް އިންތިހާބަށް ކުރިމަތިލައްވާ ކެންޑިޑޭޓުން ތައާރަފު ކުރުމަށް ރޭ ބޭއްވި ޖަލްސާގައި ޖުމްހޫރީ ޕާޓީގެ ލީޑަރު ގާސިމް އިބްރާޙިމް ދެއްކެވި ވާހަކަފުޅުތަކަށް މަރުޙަބާ ދަންނަވާ ނެރުނު ބަޔާނުގަ އެވެ.\nމިބަޔާނުގައި ބުނެފައިވަނީ ރޭގެ ޖަލްސާގައި ގާސިމް އިބްރާހީމް ދެއްކެވި ވަހަކަފުޅުން އެމަނިކުފާނު ގައުމުގެ އިސްލާހީ މަސައްކަތުގައި ސާބިތުކަމާއެކު އަދިވެސް ހުންނެވިކަން ދައްކުވައިދީފައިވާ ކަމަށެވެ. ގާސިމްގެ ވާހަކަފުޅުތަކުން އެނގިގެން ދިޔައީ އެމަނިކުފާނަކީ އެކި ފަރާތްތަކުން ދައްކާ ބިރާއި، ކުރިމަތި ކުރުވާ ފިއްތުންތަކަށް ބެލުމެއްނެތި ގައުމައްޓަކައި ސާބިތުކަމާއި އެކު ކުރިއަށް ވަޑައިގަންނަވާނެ ބޭފުޅެއް ކަމުގައި ކަމަށްވެސް ބަޔާނުގައިވެ އެވެ.\nމިބަޔާނުގައި ބުނެފައިވަނީ ގާސިމް އިބްރާހީމަކީ ދިވެހިރާއްޖޭގެ ވިޔަފާރީގެ ދާއިރާ އާއި ތައުލީމީ ދާއިރާއާއި އުމުރާނީ ތަރައްގީގެ ދާއިރާއިން ގިނަގުނަ އަގުނުކުރެވޭ ހިދުމަތްތަކެއް ދިވެހި ގައުމަށް އަބަދުވެސް ކުރައްވަމުން ގެންދަވާ ބޭފުޅެއް ކަމަށެވެ. އަދި އެ މަނިކުފާނަކީ އަބަދުވެސް ގައުމާއި ރައްޔިތުންގެ ހެވާއި ލާބައަށް މަސައްކަތް ކުރައްވަމުން ގެންދަވާ ނުހަނު އިޚުލާސްތެރި ގައުމީ ބަތަލެއް ކަމަށްވެސް ބަޔާނުގައި ވަނީ ފާހަގަކޮށްފަ އެވެ.\nގާސިމް އިބްރާޙިމް އަކީ މިހާރު އޮތް ސަރުކާރު ގެނައުމަށްޓަކައި އަގުނުކުރެވޭ މަސައްކަތްތަކެއް ކޮށްދެއްވާފައިވާ ބޭފުޅެއް ކަމުގައިވީނަމަވެސް އަދުގެ ސަރުކާރުން އެމަނިކުފާނުގެ ވިޔަފާރިއަށް ނުހަނު ބޮޑެތި ގެއްލުންތަކެއް ކުރިމަތި ކުރުވަމުން ދިއުމަކީ ހިތާމަހުރި ކަމެއް ކަމަށްވެސް ބަޔާނުގައިވެ އެވެ.\n"މާތް ﷲގެ އިރާދަފުޅާއި އެކު ގައުމު ހަމަމަގަށް އެޅުވުމަށްޓަކައި އަޅުގަނޑުމެން އެންމެން އެއްކޮށް އެއްމިސްރާބަކަށް މިކުރާ މަސައްކަތް ކާމިޔާބުކުރެވޭނެ އެވެ. އެހެންކަމުން މަނިކުފާނުގެ ތިޔަހިތްވަރާއި ސާބިތުކަމާއި ކެރުމަށާއި، ގައުމުގެ އިސްލާހަށްޓަކައި މަނިކުފާނު ކެނޑިނޭޅި ތިޔަކުރައްވާ ގައުމީ މަސައްކަތްޕުޅަށްޓަކައި މަނިކުފާނަށް އަދިވެސް އެއްފަހަރު އައްސަރި ބަހާއި ސާބަސް ދަންނަވަމެވެ،" ޕީޕީއެމްގެ ރައީސްގެ އޮފީހުން ނެރުނު ބަޔާން ނިންމާލަމުން ބުނެފައިވެ އެވެ.\nޖުމްހޫރީ ޕާޓީން ރޭ ބޭއްވި ޖަލްސާގައި ގާސިމް އިބްރާހީމް ދެއްކެވި ވާހަކަފުޅަށް ތައުރީފް ކުރައްވާ ޕީޕީއެމްގެ ރައީސް އަދި ކުރީގެ ރައީސް މައުމޫން ކުރެއްވި ޓްވީޓެއްގައި ވެސް މިއަދު ވަނީ ތައުރީފް ކުރައްވާފަ އެވެ.\nމައުމޫން ކުރެއްވި ޓްވީޓްގައި ވިދާޅުވީ ރޭ ގާސިމް އިބްރާހީމް ވިދާޅުވީ ތެދު ހަގީގަތްތަކެއް ކަމަށާއި، އިސްލާހީ މަސައްކަތްތަކަށް ގާސިމު ދެއްވާ އެއްބާރުލެއްވުމަކީ ތައުރީފް ހައްގު ކަމެއް ކަމަށެވެ.\nރޭގެ ޖަލްސާގައި ގާސިމް އިބްރާހީމް ވިދާޅުވީ ވަކި ސިޔާސީ ބޭފުޅަކާއި ބައިއަތު ހިފައިގެން އެމަނިކުފާނު މަަސައްކަތް ކުރައްވަމުން ނުގެންދަވާ ކަމަށެވެ.\nގާސިމް އިބްރާހިމް ވިދާޅުވީ ބައެއް ފަރާތްތަކުން އެމަނިކުފާނު ވަކި ބޭފުޅަކާއި ބައިއަތު ހިފައިގެން މަަސައްކަތް ކުރައްވާކަމަށް ވިދާޅުވަމުން ގެންދަވާ ކަމަށެވެ. އަދި އެކި ފަހަރު އެކި ސިޔާސީ ޕާޓީތަކާއިއެކު މަސައްކަތް ކުރައްވާ ކަމަށް ތުހުމަތު ކުރައްވަމުން ގެންދަވާ ކަމަށްވެސް ވިދާޅުވި އެވެ. އެގޮތަށް ދެކެވޭ ވާހަކަތަކަށް ޖަވާބު ދެއްވަމުން ގާސިމް ވިދާޅުވީ އެމަނިކުފާނު ހުންނެވީ ގަބޫލްކުރައްވާ ވަކި ސިޔާސަތުތަކެއްގައި ހިއްޕަވައިގެން ކަމަށާ އެ ސިޔާސަތު ދޫކޮށްނުލައްވާނެ ކަމަށެވެ.\nއެއްވެސް ރައްޔިތަކަށް އަދި ސިޔާސީ އެއްވެސް ބޭފުޅަކަށް ނުހައްގުން އަނިޔާއެއް ލިބުމަށް ފުރުސަތު ނުދެއްވާނެ ކަމަށާ އެކަމާއި ދެކޮޅަށް ތެދުވެވަޑައިގަންނަވާނެ ކަމަށްވެސް ގާސިމް ވިދާޅުވި އެވެ. އަދި ގައުމަށް އެންމެ ހެޔޮގޮތް އަބަދުވެސް އިހްތިޔާރު ކުރައްވާނެ ކަމަށްވެސް ވިދާޅުވި އެވެ.


HPA guideline aa hilaafu v 319 meehaku iyye joorimanaa kuri\nއެޗްޕީއޭގެ ގައިޑްލައިނާ ހިލާފުވި 319 މީހުން ޖޫރިމަނާކޮށްފި\n12 މޭ 2021 - 23:32:58\nއެޗްޕީއޭގެ ގައިޑްލައިނާ ހިލާފުވުމުން އިއްޔެ 319 މީހުން ވަނީ ޖޫރިމަނާ ކުރެވިފައި ކަމަށް ރައީސް އޮފީހުގެ ތަރްޖަމާނު މަބްރޫކުް އަޒީޒް ވިދާޅުވެއްޖެ އެވެ.\nހެލްތް އިމަޖެންސީ އޮޕަރޭޝަން ސެންޓަރު(އެޗްއީއޯސީން) މިރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ފާއިތުވެދިޔަ 24 ގަޑިއިރު ތެރޭގައި 136 މީހަކު މާސްކު ނާޅާ ހުރުމުގެ ސަބަބުން ޖޫރިމަނާ ކޮށްފައިވާ ކަމަށެވެ. އަދި 160 މީހަކު ކާފިއުގެ ގަޑީގައި ބޭރުގައި ހުއްދައަކާ ނުލާ އުޅުމުގެ ސަބަބުން ޖޫރިމަނާ ކޮށްފައިވާ ކަމަށާއި 23 މީހަކު ހުއްދަނެތި ވެހިކަލް ދުއްވުމުގެ ސަބަބުން ޖޫރިމަނާ ކޮށްފައިވާ ކަމަށެވެ.\nރާއްޖޭގައި ކޮވިޑްގެ ކޭސްތައް ދުވަހަކުން ދުވަހަށް އިތުރުވަމުންދާތީ ބަލި ކޮންޓްރޯލް ކުރުމަށްޓަކައި އެޗްޕީއޭއިން ވަނީ މާލޭ ސަރަހައްދުގައި ފިޔަވަޅުތައް ވަރުގަދަ ކޮށްފަ އެެވެ.\nމިއަދުން ފެށިގެން އެއް ހަފުތާގެ މުއްދަތަށް މާލެ ސަރަހައްދުގައި ހަވީރު 4:00 އިން ފެށިގެން ފަތިހު 4:00 އާއި ދެމެދު ބޭރަށް ނިކުމެ އުޅުން މަނާކުރުމަށް ވަނީ ނިންމާފަ އެވެ.\nއަދި މިއަދުން ފެށިގެން މިމަހުގެ 18 ވަނަ ދުވަހުގެ ނިޔަލަށް އެޗްޕީއޭއިން އިތުރު ފިޔަވަޅުތައް އަޅަން ނިންމާފައިވާއިރު އެފިޔަވަޅުތަކުގެ ތެރޭގައި ކާބޯތަކެތީގެ ހިދުމަތްދޭ ތަންތަނުގެ އެތެރޭގައި ތިބެގެން ކެއިންބުއިން ހުއްޓާލުން ހިމެނެއެވެ. ނަމަވެސް ޑެލިވަރީ އަދި ޓޭކްއަވޭ ހިދުމަތް ދިނުން ކުރިއަށް ގެންދެވޭނެ އެވެ.\nޕޮލިސް ޕާމިޓާއި އެކު މެންދަަމު 12 އާއި ހަމަޔަށް ޑެލިވަރީ ފުރުސަތު ދެވޭނެ ކަމަށާއި ގައިޑްލައިންއާ ހިލާފުވާ ވިޔަފާރިތައް 24 ގަޑި އިރަށް ބަންދު ކުރެވޭނެ ކަމަށް ވެސް އެޗްޕީއޭއިން ބުނެ އެވެ.\nމިސްކިތްތަކުގައި ޖަމާއަތުގަ ނަމާދުކުރުން ހުއްޓާލުމަށް ވެސް އެޗްޕީއޭއިން ވަނީ ނިންމާފަ އެވެ. އަދި މިމަހުގެ 13 ވަނަ ދުވަހުން ފެށިގެން ދެކުނު އޭޝިޔާގެ ގައުމުތަކުގެ ފަތުރުވެރިންނަށް ޓުއަރިސްޓް ވިސާ ދިނުން ވަގުތީ ގޮތުން މެދުކަނޑާލުންވެސް ވަނީ ހަމަޖެހިފައި ކަމަށް އެޗްޕީއޭއިން ބުނެ އެވެ.


Maumoon Ge Nethimoshen Beynun Nuvaakamah Vidhaalhuve Jabir Fulus Ofyhun Nikumehje - Vaguthu\nމައުމޫންގެ ނެތިމޮށެން ބޭނުންނުވާ ކަމަށް ވިދާޅުވެ ޖާބިރު ފުލުސް އޮފީހުން ނިކުމެއްޖެ\n8 މަސް ކުރިން ( ސެޕްޓެމްބަރު 23, 2019 )\nރިޔާސީ އިންތިޚާބުގެ ކެމްޕޭނަށް ކުރީގެ ރައީސް އަލްއުސްތާޛް މައުމޫން އަބްދުލް ގައްޔޫމަށް، ކާށިދޫ ދާއިރާގެ މިހާރުގެ މެންބަރު އަބްދުﷲ ޖާބިރު ދެއްވި 29 މިލިއަން ރުފިޔާ އަނބުރާ ނުލިބުމުން ޖާބިރު ފުލުސް އޮފީހަށް ހުށަހެޅުއްވި މައްސަލާގައި ބަޔާން ނެގުމަށް މިރޭ ފުލުސް އޮފީހަށް ހާޒިރު ކުރުމުން "މައުމޫންގެ ނެތޮމޮށެން" ބޭނުން ނުވާކަމަށް ވިދާޅުވެ ޖާބިރު ފުލުސް އޮފީހުން ނިކުމެވަޑައިގެންފިއެވެ.\nޖާބިރު ފުލުސް އޮފީހަށް ހާޒިރުކުރީ މިރޭ 20:00 ގައެވެ. ފުލުސް އޮފީހުން ނިކުމެވަޑައިގެން މީޑިއާއަށް މައުލޫމާތު ދެއްވަމުން ޖާބިރު ވިދާޅުވީ، މިމައްސަލަ ތަހްގީގުކުރައްވަން އޭނާ އާއި ސުވާލު ކުރަން ޖެހޭނީ މައުމޫންގެ ހާޒިރުގައި ކަމަށެވެ.\n"ފުލުސް އޮފީހަށް އަޅުގަނޑު ދިޔައިން، މައުމޫނެއް ނެތް. ފުލުހުން ގާތު އަޅުގަނޑު އެހިން މައުމޫން ކޮބާހޭ. މައުމޫންގެ ހާޒިރުގައޭ ވާހަކަ ދައްކާ ތަހްގީޤު ހިނގަން ވާނީ، މައުމޫން ހާޒިރުކުރައްވާށޭ. މައުމޫން ނެތީމަ އަޅުގަނޑު ނުކުތީ. ރައީސް މައުމޫން ދަރަންޏަށް ޒިންމާ ވާގޮތަށް ނެގި 29 މިލިއަން ރުފިޔާގެ ވާހަކަ އަޅުގަނޑު ދައްކަން ބޭނުންވަނީ އެމަނިކުފާނު ބައިދައިގެން ކުރިފުޅުމަތީގައި. މީހުން ނެތްތާނގައި މީހުންގެ ވާހަކަ ދެއްކުން އެއީ ވަރަށް ހުތުރު ކަމެއް. އޭރުން ވާނީ ނެތޮމޮށޭ ކަމަށް." ޖާބިރު ވިދާޅުވިއެވެ.\nމޖާބިރު މިރޭ ވެސް ތަކުރާރުކޮށް ވިދާޅުވީ މައުމޫނަށް މަކަރާއި ހީލަތް ހައްދަވައިގެން ފިއްލަވައިގެން ނޫޅުއްވެވޭނެކަމަށެވެ. ޖާބިރު، މައުމޫނަށް ދެއްވި 29 މިލިއަން ރުފިޔާ އިންޓްރެސްޓާއެކު މިހާރު 50 މިލިއަނަށްވުރެ މައްޗަށް ގޮސްފައިވާ ކަމަށް ޖާބިރު ވިދާޅުވިއެވެ.\nފުލުހުންގެ ތަޙްޤީޤުގައި ވާހަކަދައްކާނީ މައުމޫންގެ ހާޒިރުގައި ކަމަށް ޖާބިރު މިރޭ ވިދާޅުވިއިރު މައްސަލަ ހުށަހަޅާ ފަރާތާއި، މައްސަލަ ރައްދުވާ ފަރާތް އެއް ހާޒިރުގައި ބައިތިއްބައިގެން ތަޙްޤީޤަށް ބަޔާން ނެގުމަކީ ފުލުހުން އަމަލު ކުރާ އުސޫލެއް ނޫނެވެ.\nސެޕްޓެމްބަރު 23, 2019 22:43\nމިއީ ކޮންތާކުން ނުކުމެގެން އުޅޭ މޮޔައެއްބާ؟ މި ކަލޭގެއަށް ނޭނގޭ، ތަޙުޤީޤުގައި ބަޔާން ނަގާނީ މައްސަލައިގައި ޝާމިލްވާ އެހެން މީހުންގެ ހާޒި ރު ގައި ނޫންކަމެއް. މިކަހަލަ މީހުން މަޖިލީހުގައި މި އުޅެނީ. އަނެއްކާ ރިބާގެ ހަ ރާން ފައިސާ ކާންވެސް ފެށީ.\nސެޕްޓެމްބަރު 23, 2019 23:10\nހެހެ ހޭއް. ހާދަ މާތް އަޚްލާގެއްގެ ވެރިއެކޭދޯ. ނެތިމޮށޭކަށް ބޭނުމެއްނޫނޯ. މަޖިލީހުގަ މިކަލޭގެ ކޮންމެދުވަހަކު ދެއިރު ދެދަޅައަށް ކުރަނީ ކީއްބާ؟\nސެޕްޓެމްބަރު 23, 2019 23:15\nޕްލީޒް އެކަކުވެސް މިއަށް އެއްވެސް ކޮމެންޓެއް ނުކޮށްބަލަ. މީހުން އެންޓަޓެއިން ކޮށްދޭން މާމޮޅު މީހެއް ކަމަށް ހެދިގެން އުޅޭތީ އެކަކުވެސް އަޅާނުލަމާބަހީ.\nސެޕްޓެމްބަރު 23, 2019 23:22\nމީހެއްގެ ސިކުނޑި ހަމަނުޖެހޭނަމަ ޒާތްޒާތުގެ ވާހަކަދައްކާނެ. ނެތިމޮށުން ނުދަންނަ މީހަކު ނެތިމޮށޭނީ ކިހިނެތް؟ ތަހްގީގާއި ޝަރީއަތާ ދެމެދު ހުރި ފަރަގު ނުދަންނަ މީހަކު ކޮސް ނުގޮވައި ހުންނާނެތަ؟ އިރުއަރާމަންޒަރު ބަލަން ދަންވަރު ނަށާފުޅި ހިފައިގެން ބުއްދި ސަލާމަތުން ހުރި އިންސާނަކު އިންނާނެތަ؟ ހޮނޑައިދޫ ސަރުބަތުގެ އަސަރުގަނޑު އަދިވެސް ފިލައިގެން ދިޔަހެނެއް ހިއެއް ނުވޭ. އިހަށް އެ ސަރުބަތުގެ އަސަރު ހުރިތޯ ފުލުހުން ބަލާބަލަ.\nސެޕްޓެމްބަރު 24, 2019 00:00\nމިއީ ސަމާލުކަން ފިޔަވާ ދެވަނަ ކަމެއް ބޭނުން ވެގެން އުޅޭ މީހެއް ނޫން.\nސެޕްޓެމްބަރު 24, 2019 00:16\nސުބްޙާނަ ﷲ! އިންޓްރެސްޓަކީ ރިބާ! ރިބާ އަކީ ޙަރާމް އެއްޗެއް! ހެޔޮ ވާނީ ކިހިނެތްތޯ! ސުބްޙާނަ ﷲ! ރާވިއްކުމާ، ޖުވާކުޅިކުޅުމާ ރިބާކާން ބިރުނުގަންނަމީހާ ކޮން ކަމަކަށްތޯ ބިރުގަންނާނީ! ސުބްޙާނަ ﷲ! ހެޔޮ ވާނީ ކިހިނެތްތޯ! ދެން އެކަމަކު މައުމޫނަކީ ވެސް މާ ރަނގަޅުމީހެއްނޫން!\nސެޕްޓެމްބަރު 24, 2019 11:04\nރިބާ ކަލޭމެން ކިޔަނީ ކިހިނެއް. ތިބުނާ ރިބާ ނަގާ އިސްލާމިކް ބޭންކުންވެސް. ބޭންކް ޕްރޮފިޓްނަމުގަ އެމީހުން ނަގަނީ. ހަމައެކަނި އިންޓަރެސްޓް ނަން ނުކިޔާކަން.\nސެޕްޓެމްބަރު 24, 2019 01:20\nތިއީ ސަރުކާރު ވައްޓާލސން އިންޑިޔާއިން މައުމޫނަށް ދިން ފައިސާ. ފައިސާ ހަވާލުކުރީ ޔޮޓްޓުއާސް އާ. މައުމޫނަށް ތިމާ ފައިސާ ދިނީމޭ މިކިޔަނީ އެހެންވެ\nސެޕްޓެމްބަރު 24, 2019 04:11\nކޮންމެ މީހަކު ބުންޏަސް ތެދެއްވާނީ ހަމަ ތެދަކައް އެބުނާ 30 އަހަރައް ވުރެ މިގައުމުގެ ރައްޔަތުން އަޅުވެތިކުރަންމަސްއްކައްކޮއް އިޅުވެތި ކުރި ދުވަސް ވަރެއްނާދޭ ވިސްނާ ލައްވާ މިއަދު ކުއްޔައް އުޅެން މިޖެހުނީ މިއަޅުވެތިކަމުގެ ނަތީޖާ ބިންތައް ހިސޯރުކޮއް ނުދީ ފުލެޓްގެ ނަމުގައި ގެސްޓް ހައުސް ހަދައިގެން ކުރީ އަޅުވެތި ދެން އައި 2008 އައި ބަދަލުގައި މިޖެހެނީ ޖީއެސްޓީ ނަމުގައި ޖިޒީ ދައްކަން ފެންފޮދެއް ބޯލިޔަސް %6 ފޯނެއް ކޮއްލިޔަސް %6 ދައްކަން ޑިމޮކްރަސީގެ އަޅުވެތިކަން އަހަރުމެން ވޯޓްލައިގެން ހޮވިމީހުން އަހަރުމެން އަޅުވެތި މީގެ ހެއްވާކަމަކީ މިގަވައިދު ހަދާމީހުންގެ ދަރިންގެ ދަރިންވެސް އަޅުވެތި މީހުންގެ ވާހަކަ އެމީހުން ނެއްތާކު ދައްކާކައް ހަމަނުވާނެ ވެދުން\nސެޕްޓެމްބަރު 24, 2019 12:32\nހާ. އެހެންނަމަ ކަލޭ އުޅޭނީ ކަލޭގެ 100 ހަމަނުވާ ރަށުގައި އަތިރިމަތީ ފާޚާނާކޮށް ކުރާނެ މަސައްކަތެއްނެތި ހާވިޔާވެގެން. ރާއްޖޭގައި އިގުތިސާދެއް ބިނާވީ މާލެޔަށް މީހުން އެއްކޮށްގެން. އެހާވަރު ނޭނގޭ ކަނޑުކޮހެއް ސިކަންދަރުގެނަން ބޭނުން ތިކުރަނީ.\nސެޕްޓެމްބަރު 24, 2019 05:40\nކޮބާލިޔެކިޔުން ހަމަޖާބެރު އަނގައިން ބުނާހާއެއްޗެއް ދޭކައްނުޖެހޭ\nސެޕްޓެމްބަރު 24, 2019 07:31\nހިބަރު ވަދު ޖެއްސުމަށް މައުމޫނު، ޖާބިރު އަތުން ނެގި ފައިސާ ދިނުމަށް ގޮވާލަން!\nސެޕްޓެމްބަރު 24, 2019 07:54\nލަދު ހަޔާތް ކުޑަޔަސް ބޮޑުވަރު\nސެޕްޓެމްބަރު 24, 2019 08:34\nތިޔޭ އަދުލު އިންސާފު ނުލިބުމުގެ މައްސަލައަކީ. މައްސަލަ ހުށަހަޅާ މީހާއާއި މައްސަލަ ރައްދުވާމީހާ ވަކިވަކިން ގެނެސް މައްސަލަތައް ބަލާތީ! އޭރުން އެމީހަކު ހިތަށްއެރިގޮތަކަށް ކިޔާނެއެއްޗެއްކިޔާނީ . ހަމައެހެންމެ ތަހުގީގުކުރާމީހާ ރިޕޯޓް ލިޔާއިރު ވެސް ލިޔާނީ އެދެމީހުން ދެއްކި ހުރިހާ ވާހަކައެއްނޫން. އޭނައަށް ލިޔަން ފެނުނު އެއްޗެއް. ދެންމިގެންދަނީ ފަނޑިޔާރުން ކުރިމައްޗަށް . ތަހުގީގުގައި އެދެމީހުންދެއްކި ހުރިހާ ވަހަކައެއް ފަނޑިޔާރަކަށް ނޭގޭ. ދެންބުނާނީ އެރިޕޯޓްގައި އެވަނީ ތިމަންނާ ބަޔާންދިން ގޮތަކަށްނޫނެ. މިހެންވީމާ މައްސަލަތައްދިގުލާ އިންސާފު ނުލިބެނީ. އިސްލާމްދީނުގައި ޝަރީއަތް ކުރަންޖެހެނީ ދެޚަސްމުންގެ ހާޒިރުގައި. ކީރިތި ރަސޫލާގެ އަރިހަށް މައްސަލައެއް ހުށަ ހެޅުއްވުމުން އެމައްސަލަ ހުށަހެޅި މީހަކާ އެމައްސަލަ ރައްދުވާމީހަކު ހާޒިރު ކުރުމަށްފަހުނޫނީ މައްސަލަ ނުބައްލަވާ. ތަހުގީގުވެސް ކުރައްވަނީ އަދިމައްސަލަ ނިންމަވާ ހުކުމް ކުރައްވަނީ ވެސް އެކަލޭގެ ފާނު. މިގޮތަށް ދެމީހުންގެ ހާޒިރުގައި މައްސަލަ ތަހުގީގު ކުރުމުން އެންމެފުނުން އެންމެތިލައަށް ފުރިހަމައަށް ތަހުގީގުކުރެވޭނެ. ދޮގުހެދުމުގެ ޖާގައެއްނުލިބޭނެ. ހިތަށްއެރި ގޮތަކަށް ވާހަކައެއްނުދެއްކޭނެ. އެހުރިހާ ވާހަކައެއް މައްސަލަ ބަލާފަރާތައް ސާފު ވުމުން މައްސަލަ އިންސާފު ވެރިކަމާއެކު ނިންމޭނެ.\nސެޕްޓެމްބަރު 24, 2019 08:38\nޕޮލިހަށް ގެންދިޔައިމަ ހަމަ ހިތަށްއަރާއިރަށް ފޫކަހާފަ ނުކުމެވޭތަ؟\nސެޕްޓެމްބަރު 24, 2019 08:47\nނެތިށުން ހަރާމް. ރިބާ ކެއުން މަކީ އަދި އެއަށްވުރން ބޮޑު ފާފައެއް. ސާލިހުވާން ވަނީ ތިމާ ހިތައް އަރާކަމަކުން އެކަނި ދޯ\nސެޕްޓެމްބަރު 24, 2019 09:00\nމިފައިސާ ފާރިސް މައުމޫނުއާއި ހަވާލު ކުރީ ތިމަރަފުށީ މުސްތަފާ އެރޭ މުސްތަފާ ގޭގެ ސިޓިންގ ރޫމުގައި އެފައިސާ ތައް ބޮޑިއަކަށް ފާރިސްގެ އަތްމައްޗަށް އަޅާލުމުން ފާރިސް އިން ގޮނޑިން ފުންމައިގެ ތެދުވި ކަމަށްވަނީ އެފައިސާއަކީ މަޖިލީހުގެ ޕީ ޕީ އެމް މެންބަރުން ގަތުމަށާއި ފަނޑިޔާރުންނަށް ޚަރަދު ކުރުމަށް ދިން ފައިސާ މިކަން ލޮލުން ދުއް މީހުން ދުނިޔޭގައި މިހާރުވެސް ތިބޭނެ... މިއީ ވަރަށް ވާހަކަ ......\nސެޕްޓެމްބަރު 24, 2019 10:28\nދިޔާނާ އަޅެފަހެ ކަމަނާ ލަދެއްވެސް ނުގަނޭތަ މިކަހަަލަ މީހަކު ގޮވާގެން އުޅެން !! ސިކުނޑިއެއް ހުރި ހެނެއް ހިޔެއް ނުވޭ!! އެބުނާ ޝަރުބަތެއް ބޮއެ،ބޮއެ ތިޔަހުރީ ބުއްދިގޯސްވެ ، ކިޔޭ ނުކިޔޭ އެއްޗެއް ނޭނގޭ ހިސާބުގައި !!


Meehakah shauguverikan ufedhumugai adaai vahuge dhauru ves bodu | Mihaaru\nމީހަކަށް ޝައުގުވެރިކަން އުފެދުމުގައި އަޑާއި ވަހުގެ ދައުރު ވެސް ބޮޑު\n20 މެއި 2017 - 07:152comments\nމީހަކު އެހެން މީހަކަށް ހިތްކިޔައި ޝައުގުވެރިކަން އުފެދެނީ އެ މީހެއްގެ ބުރުސޫރައިގެ ސަބަބުން ކަމަށް އޮންނަނީ ގަބޫލުކުރެވިފަ އެވެ. އެކަމަކު ފަހުގެ ދިރާސާއެއްގައި ބުނަނީ ސިފައިގެ އިތުރުން އެ މީހެއްގެ އަޑާއި ގައިން ދުވާ ވަހަކީ ވެސް ޝައުގުވެރިކަން އުފެދުމުގެ ސަބަބެއް ކަމަށެވެ.\nމީހެއްގެ އަޑާއި ވަހަކީ ވެސް ޝައުގުވެރިކަން އުފެއްދުމުގައި ސިފަޔާ އެއްވަރުގެ ދައުރެއް އަދާކުރާ ކަމެއްކަން ހޯދިފައި ވަނީ މި ދާއިރާއިން މިދިޔަ 30 އަހަރު ތެރޭ ކޮށްފައިވާ ދިރާސާތަކެއް ރިވިއުކުރުމުންނެވެ. ފްރަންޓިއާސް އިން ސައިކޮލޮޖީގައި ވަނީ މި އާ ދިރާސާ ޝާއިއުކޮށްފަ އެވެ.\n"ފަހުގެ ހޯދުންތައް މުޅިން ކަހަލަ ގޮތަކަށް މި ހުންނަނީ ފެންނަން ހުންނަ ސިފަތަކަށް އަމާޒުކޮށްފައި. މިސާލަކަށް، މޫނު ނުވަތަ ހަށިގަނޑުގެ ބައްޓަމަށް،" އާ ދިރާސާގައި އިސްކޮށް ހުންނެވި އަގާޓާ ގްރޯއިޔެކާ ވިދާޅުވެފައިވެ އެވެ. އޭނާ އަކީ ޕޮލެންޑުގެ ޔުނިވަސިޓީ އޮފް ރޮކްލޯގެ ރިސާޗަރެކެވެ.\nނަމަވެސް އޭނާ ވިދާޅުވީ ޝައުގުވެރިކަން އުފެދުމުގައި އެ މީހަކާ މެދު އުފެދޭ އިހްސާސްތަކާއި އެ މީހެއްގެ އިޖުތިމާއީ ގުޅުންތަކާ ބެހޭ ގޮތުން ކޮށްފައިވާ ދިރާސާތައް މާ ގިނަ ކަމަށެވެ. އަދި މިއީ މި ގޮތުން ވިސްނާއިރު އަޅާނުލައި ދޫކޮށްލެވޭ ވަރުގެ ދިރާސާތަކެއް ނޫން ކަމަށް ވެސް ވިދާޅުވި އެވެ.\nނިއުސް ރިލީޒެއްގައި ގްރޯއިޔެކާ ވިދާޅުވީ އެކަކު އަނެކަކަށް ޝައުގުވެރިކަން އުފެދޭ ސަބަބު ދެނެގަތުމުގައި، އެ ދެ މީހެއްގެ ގުޅުން އުފައްދައިދޭ ހުރިހާ ވަސީލަތްތަކަކަށް ރިއާޔަތްކުރުމުން ލިބޭ ނަތީޖާގެ ކަށަވަރުކޮށް މާބޮޑުވާނެ ކަމަށެވެ.\nމި ދިރާސާގައި ބުނެފައި ވަނީ މީހެއްގެ ޖިންސާއި އުމުރު އަދި އަޑުން އެ މީހެއްގެ ވަރަށް ގިނަ ކަންކަން ރަމްޒުކޮށްދޭނެ ކަމަށެވެ. އެގޮތުން އެ މީހެއްގެ ބާރުވެރިކަމާއި ގުޅިގެން އުޅުމާއި ޖަޒުބާތުތަކާއި ހަށިގަނޑުގެ ސައިޒު ވެސް އެނގޭނެ ކަމަށް ބުނެފައިވެ އެވެ.\nމި ކަންކަމުގެ އިތުރުން މީހެއްގެ ގައިގައި ހުންނަ ވަހަކީ ވެސް ހަމަ މި ހުރިހާ މައުލޫމާތަކާ ގުޅޭ އެއްޗެއްކަން ވަނީ ދިރާސާއިން އެނގިފަ އެވެ.\nއިތުރު ލިޔުންތައް ޓީނޭޖް ސައިންޓިފިކް ރިސާޗް ސައިކޮލޮޖީ\nމީހެއްގެ ބައިވެރިޔަކު ޖަހައިގަނެގެން އުފަލެއް ނެތް: ދިރާސާ\nބައިވެރިޔާ އަށް ތިޔަ އިތުބާރު ކުރަނީ މާބޮޑަށް\nހިތްދަތިކަން ބޭހަކުން ލުއިކުރެވިދާނެތަ؟


ކޮލަމްބަސް ގެ ދަތުރު: ފުރިގެންވާ އިބްރަތްތަކެއް. – Kurimagu\nސައިންސް އާއި ޓެކްނޮލޮޖީ\nކޮލަމްބަސް ގެ ދަތުރު: ފުރިގެންވާ އިބްރަތްތަކެއް.\n”އަހަރެން ފުރާ ފުރިހަމަވީ ހިސާބުން ފެށިގެން މިއަދާއި ހަމަޔަށް އުޅެމުން މިދިޔައީ ކަނޑު މަތީގައެވެ. 40 އަށް ވުރެ ގިނަ އަހަރު ވޭތުވެގެން ހިނގައްޖެއެވެ. އިންސާނަކު ދަތުރު ކޮށްފައި ހުރި ކޮންމެ ހިސާބަކަށް އަހަރެން ވެސް ދަތުރު ކޮށްފައި ހުންނާނެއެވެ.“ ކޮލަމްބަސް ދަތުރު ނިންމާފައި އައިސް ސްޕެއިންގެ ރާނީ އިޒަބެއްލާ އަށް ފޮނުވި ސިޓީގައި ލިޔެފައި ވެއެވެ.\nއެންމެ ކުރީއްސުރެ އިރު މައްޗަށް ދަތުރު ކުރުމަކީ ކޮލަމްބަސް ދެކެމުން އައި ހުވަފެނެކެވެ. ނަމަވެސް މި ހުވަފެން ހަގީގަތަށް ހެދޭނޭ ގާބިލުކަން އަތުގައި ނެތުމުން އެ ހުވަފެން އޮތީ ހަގީގަތަކަށް ނުވާ ހިޔާލެއް ގޮތުގައެވެ.\nޔޫރަޕުގެ ކާރި ހިސާބުތަކަށް ދަތުރު ކުރުމުގައި އަހަރުތަކެއް ވޭތު ކުރުމަށްފަހު އުމުރުން 30 އަހަރުގައި ދަތުރު މަޑު ޖައްސާލުމަށް ފަހު ލިސްބަން ގެ އަންހެނަކާއި ކައިވެނި ބައްލަވައިގަތެވެ. އަދި އެ ސިޓީއަށް ދިރިއުޅުން ބަދަލު ކުރިއެވެ. އޭނަގެ އަނބިކަނބަލުން ފިލިއްޕާ ގެ ބައްޕަ އަކީވެސް ފަޅުވެރިއެކެވެ. އެ ދެމީހުން ވަނީ އެކުގައި އެތަށް ދަތުރު ތަކެއް ކޮށްފައެވެ. މިދުވަސްވަރު އޭނަގެ ހުވަފެން ޕޯޗުގީޒް ރަސްގެފާނާއިވެސް ހިއްސާ ކުރަމުން ގެންދިޔައެވެ.\nމިގޮތަށް ހަޔާތް ވޭތު ކުރަމުން ދަނިކޮށް ޕޯޗްގީޒް ރަސްގެފާނު ކޮލަމްބަސްގެ ބޯޓު ހަނގުރާމަޔަކަށް ފޮނުވައިގެން އުޅުމުގެ ތެރޭގައި ލިސްބަން ކައިރިން ދުޝްމަނުން އެއަށް ހަމަލާ ދީ އޭގައި އަލިފާން ރޯކޮއްލައެވެ. މި ހަބަރު ލިބުމާއި އެކު ދުވެފައި ގޮސް ޑިންގީ އަކަށް އަރައިގެން ބޯޓާއި ދިމާލަށް ދާން މަސައްކަތް ކުރިއެވެ. ނަމަވެސް ބޯޓު ސަލާމަތް ކުރެވޭ ގޮތެއް ނުވިއެވެ. މިއީ ކޮލަމްބަސް ދެކެމުން އައި އިރުމައްޗައް ދަތުރު ކުރުމުގެ ހުވަފެނާއި ގުޅިފައިވާ ބޯޓެވެ.\n1474 ވަނަ އަހަރު ރަސްގެފާނު ކޮލަމްބަސް އަށް ފޮނުވި ސިޓީގައި ވަނީ ’…ތިބާ މިކަމުގައި ކުރިޔަށް ދާން ހުރިނަމަ މިކަމަށް ބޭނުންވާ އެހީތެރިކަން ފޯރުކޮށްދޭނަމެވެ…‘ ނަމަވެސް ފަހުން ރަސްގެފާނުގެ ދަރުބާރުގެ މީހުން އިރުމައްޗަށް ދަތުރު ކުރުމަކީ ވާނޭ ކަމެއް ނޫން ކަމަށް ބުނުމުން އެ ރަސްގެފާނުގެ ހިޔާލު ބަދަލު ކުރިއެވެ.\nއޭގެ ފަހުން ޖޯން ވެރިކަމަށް އައުމުން އޭނައަށް ވެސް މި ހުވަފެނީ ޕްލޭން ހުށަހެޅިއެވެ. މިއީ އެރަސްގެފާނު ވަރަށް ގަޔާވި ޕްލޭނަކަށް ވިއެވެ. ނަމަވެސް އެ ދަތުރު އެހެން މީހަކާއި ހަވާލު ކުރިއެވެ. އެއަށް ފަހު ކޮލަމްބަސް ނިންމީ ސްޕެއިން އަށް ގޮސް އެތަނުގެ ރާނީ އަށް މި ޕްލޭން ހުށައެޅުމަށެވެ. ނަމަވެސް މާޔޫސް ވެފައި ހުރުމާއި އެކު ލިސްބަން ގައި އަނބިކަނބަލުންނާއި ދަރިކަލުން ކާރީގައި ދުވަސްކޮޅަކު މަޑުކުރި އެވެ.\n1484 ވަނަ އަހަރު ކޮލަމްބަސްގެ އަނބިކަނބަލުން އަވަހާރަ ވިއެވެ. އޭނާ ވަންނާނޭ ބޯހިޔަލެއް ނެތެވެ. އެހެން ކަމުން އޭނަގެ ހުރި ހަމަ އެކަނި ދަރި ޑިއެގޯ ގޮވައިގެން ލިސްބަން އިން ފުރައިގެން އޭނަގެ އުފަން ސިޓީ އަށް ދިޔައެވެ. އެއަށްފަހު އެ ސިޓީގެ މީހުންނަށް ވެސް އޭނަގެ ހުވަފެން ކިޔައިދެމުން ދިޔައެވެ. ނަމަވެސް މި ދަތުރު ކުރެވޭނޭ ކަމާއި މެދު އެމީހުންނަށް ޝައްކެވެ. ސަބަބަކީ އަދި މިހާތަނަށް މީހަކު ގޮސްފައި ނުވުމާއި، ދުނިޔޭގެ އެއްވެސް ޗާޓެއްގައި ވެސް ނުވާ ހިސާބަކަށް ވުމާއި ތުންތުން މަތިން ދެކެވޭ ބިރުވެރި ވާހަކަ ތަކުގެ ސަބަބުންނެވެ. ނަމަވެސް ކޮލަމްބަސް ހުރީ އޭނަގެ ވިސްނުން ބަދަލު ކުރާ ގޮތަކަށް ނޫނެވެ.\nމިފަހަރު މާގިނަ ދުވަހެއް ނުވަނީސް ސްޕެއިންގެ ދެކުނު އަވަށަކަށް ދިޔައެވެ. ގޮސް އެތަނުގެ ޑޫކް އަށް މި ޕްލޭން ކިޔައި ދިނެވެ. އޭނަވެސް ގަޔާވެ އެކަމުގައި އެހީތެރި ވާން އެއްބަސްވެ އެ ދަތުރަށް ހަތަރު ބޯޑު ދިނުމަށް ނިންމައިފިއެވެ. ކޮލަމްބަސް ހިންހަމަ ޖައްސައިގެން ހުއްޓާ ހަނގުރާމައެއް ކުރިމަތިވުމުން ޑޫކް އޭނަގެ ހިޔާލު ބަދަލު ކުރުމަށްފަހު އެ ބޯޓު ހަނގުރާމައަށް ފޮނުވައިފިއެވެ. މި ހަބަރު ލިބުމުން ދެން ސްޕެއިންގެ ރާނީ އާއި ބައްދަލު ކުރަން ނިންމި އެވެ. އެއަށް ފަހު ރާނީ އިޒަބެއްލާ ގެ ދަރުބާރަށް ގޮސް މި ޕްލޭން ހުށަހެޅި އެވެ. ނަމަވެސް މިއަށް ވަކި ޖަވާބެއް ނުދެއްވައި، ފަހުން ހަބަރެއް ވާނޭ ކަމަށް އެންގި އެވެ.\nދުވަސްތަށް ފާއިތު ވަމުން ދެއެވެ، ޖަވާބެއް އަދި ނާދެއެވެ، ކޮލަމްބަސްގެ ކެއްތެރިކަން ކޮޅުން ލައިފި އެވެ. ދެން ނިންމީ ފްރާންސްގެ ރަސްގެފާނަށް މި ހިޔާލު ހުށަހެޅުމަށެވެ. މިގޮތަށް ނިންމުމަށް ފަހު އޭނައާއި އޭނަގެ 12 އަހަރުގެ ދަރިފުޅު ގޮވައިގެން ފްރާންސް އަށް ދިޔައެވެ. އެތަނުގައި ފްރާންސްގެ ރަސްގެފާނާއި ބައްދަލު ކުރަން އުޅުމުގެ ތެރޭގައި ސްޕޭނުން މެސެޖެއް ލިބުނެވެ. އޭގައި ވަނީ އިޒަބެއްލާ ގެ ދަރުބާރަށް ހާޒިރު ވުމަށެވެ. ދެން އެއްޗެހި ބަންދު ކުރުމަށްފަހު ސްޕޭނަށް ދަތުރު ފެށިއެވެ.\nރާނީގެ ދަރުބާރަށް ހާޒިރު ވުމުން އެ ދަތުރަށް ބޭނުންވާނޭ ހުރިހާ ކަމެއް ހަމަޖައްސައި ދޭނެ ކަމަށް ދެންނެވިއެވެ. މިގޮތުން ހަރަދުތަށް ބެލެހެއްޓުމަށް ވިހި ހާސް ރަންފޮތި ހަމަޖެއްސިއެވެ. މި ލިބުނު އުފާވެރި ހަބާރާއި އެކު ހިމާރެއްގެ މަތީގައި ދަތުރު ކޮށްފައި ބަނދަރު ސިޓީ، ޕާލޯސް އަށް ދިޔައެވެ. އެތަނުގައި ދަތުރުގެ ހުރިހާ ތައްޔާރީ ތަކެއް ކުރަމުން ގެންދިޔައެވެ. ހުރިހާ ކަމެއް ނިމުމުން ދަތުރު ފެށީ ސެލްޓީސްގެ ބަނދަރުންނެވެ.\n”ހުކުރު، އޯގަސްޓް 3، 1492: ސެލްޓީސްގެ ބަނދަރުން ފުރީ 8 ޖެހިއިރު، ވަޔާއި އެކު ދަނީ ފަނަރަ ލީގު ދެކުނަށް، އެއަށްފަހު ހުޅަނގު ދެކުނަށް، ދެން ހުޅަނގަށް، މިސްރާބު ހުރީ ހުރީ ކެނެރީ ރަށްތަކަށް“ ކޮލަމްބަސްގެ ޑައިރީގައި ލިޔެފައި ވެއެވެ. މިހިސާބުން ހިން ދަމާލިކީ ނޫނެވެ. އުނދަގޫތަކާއި ނުރައްކާ ތަކާއި ބިރުވެރި ކަން އޮތީ ކުރިއަށެވެ.\nކޮލަމްބަސް ދަތުރު ކުރި މަގު


ޙުސައިން އަފްޝަން 25 އޮކްޓޯބަރު 2020 14:30\nއިދިކޮޅު ޕީޕީއެމްގެ ނައިބުރައީސް އަދި މަޖިލިހުގެ ގުރައިދޫ ދާއިރާ މެންބަރު ޣައްސާން މައުމޫން\nހުޅުމާލެ ފަޅުގައި އަޅާފައިވާ ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި މައްސަލައާ ގުޅިގެން ހޯމް މިނިސްޓަރު ޢިމްރާން ޢަބްދުﷲ ދެއްކެވި ވާހަކަފުޅުގެ ސަބަބުން އެ ކުށްކުރި މީހުންނަށް އިތުރަށް ހިތްވަރުލިބޭނެ ކަމުގައި ރައްޔިތުން މަޖިލިހުގެ ގުރައިދޫ ދާއިރާ މެންބަރު މުޙައްމަދު ޣައްސާން މައުމޫން ވިދާޅުވެއްޖެއެވެ.\nޣައްސާން މިފަދައިން ވިދާޅުވެފައިވަނީ، ރޭ ދިވެހިރާއްޖޭގެ އަޑުން ގެނެސްދިން "އަހާށޭ ބުނާނަން" ޕްރޮގުރާމުގައި އެހުންތެރިޔަކު ކުރި ސުވާލަކަށް ޖަވާބުދެއްވަމުން އިމްރާން ދެއްކެވި ވާހަކަފުޅަކާ ގުޅިގެންނެވެ. އިމްރާން ވިދާޅުވެފައިވަނީ ސަފާރީގައި ހިނގީ ރޭޕެއް ނޫން ކަމަށެވެ. އަދި ސަފާރީގައި ހިނގީ ވަރަށް އާދައިގެ ކަމެއް ކަމުގައި ދޭހަވާ މޭރުމުން ޢިމްރާން ވާހަކަދައްކަވާފައިވެއެވެ. އެގޮތުން ސަފާރީގައި ހިނގި ކަމަކީވެސް އާންމު ތަނެއްގައިވެސް ކޮށްފާނެ ވަރުގެ ކަމަށާއި، އެއީ ކުރުމަށްފަހުވެސް ބޮޑުކަމަކަށްނުވެ ހިނގައިދާނެ ބާވަތުގެ ކަމެއް ކަމުގައި އިމްރާން ވިދާޅުވިއެވެ.\nSexual assault & rape are serious crimes that should never be tolerated. HM's comments that the #SafariRape allegation was "notabig deal" is unacceptable. These well-connected alleged offenders are emboldened & their innocent victims lose what little hope they have of justice.\n— Mohamed Ghassan Maumoon (@mgmaumoon) October 25, 2020\nއިމްރާނުގެ ވާހަކަފުޅާ ގުޅިގެން ކުރެއްވި ޓުވީޓުގައި ޣައްސާން ވިދާޅުވީ ރޭޕާއި ޖިންސީ އަނިޔާއަކީ އެއްވެސް ހާލަތެއްގައި ތަހައްމަލުކޮށްގެންނުވާނެ ބޮޑެތި ކުށްތައް ކަމުގައެވެ. އަދި މި މައްސަލާގައި ކުރެވޭ ތުހުމަތުތަކަކީ މާބޮޑު ކަމެއް ނޫން ކަމުގައި ދޭހަވާ ގޮތަށް އިމްރާން ދެއްކެވި ވާހަކަފުޅަކީ ޤަބޫލުކުރެއްވޭނެ އަދި ބައްލަވައިގަނެވޭނެ ވާހަކަފުޅެއް ނޫން ކަމުގައިވެސް ޣައްސާން ވިދާޅުވިއެވެ.\nއަދި މި މައްސަލާގައި ތުހުމަތުވާ މީހުންނަކީ ބާރުގަދަ ފަރާތްތަކަކާ ގުޅިފައިވާ ބައެއްކަން ފާހަގަކުރައްވަމުން ޣައްސާން ވިދާޅުވީ ، އިމްރާނުގެ ވާހަކަފުޅުގެ ސަބަބުން އެމީހުންނަށް އިތުރަށް ހިތްވަރު ލިބޭނެ ކަމަށެވެ. އަދި އެމީހުންގެ އަނިޔާވެރި ނޭނގާނީ އަމަލުތަކުގެ ޝިކާރައަކަށްވާ ފަރާތްތަކަށް އިންސާފު ލިބޭނެކަމާމެދު އޮންނަ ކުޑަނަމަވެސް އުންމީދު އިމްރާނުގެ ވާހަކައިގެ ސަބަބުން ނެތިގެންދާނެ ކަމުގައިވެސް ޣައްސާން ވިދާޅުވިއެވެ.\nސަފާރީގައި ޖިންސީ ޝިކާރައަކަށްވި އަންހެންމީހާގެ ވަކީލުންވަނީ އިމްރާނުދެއްކެވި ވާހަކަފުޅު ދޮގުކުރައްވައި، އަންހެންމީހާގެ ބަޔާނުގައި ހިމެނޭ ބައެއް ތަފުސީލުތަކާއެކު މި މައްސަލަ ރައްޔިތުން މަޖިލިހަށް ހުށަހަޅާފައެވެ. އެގޮތުން އަންހެންމީހާ ގަދަކަމުން ކޮޓަރިއަކަށް ވައދަން އުޅުނުކަމަށާއި، ޖިންސީ އަނިޔާކުރި މީހާގެ ޖިންސީ ގުނަވަނުގައި ހިފަން އެންގި ކަމަށާއި، މަރުގެ އިންޒާރުވެސް އޭނާއަށް ދިން ކަމުގައި ތަހުގީގަށް ދިން ބަޔާނުގައި ކެންޔާއަށް ނިސްބަތްވާ އެ އަންހެންމީހާ ކިޔާދީފައިވާ ކަމުގައި އޭނާގެ ވަކީލުން މަޖިލިހުގެ ރައީސަށް ފޮނުއްވި ސިޓީގައި ވިދާޅުވިއެވެ.


Pre School thakaai Quran class thakah MVR 1.5 million ge ehee dheefi | Mihaaru\nޕްރީ ސްކޫލުތަކާއި ގުރުއާން ކްލާސްތަކަށް 1.5 މިލިއަން ރުފިޔާގެ އެހީ ދީފި\nޕްރީ ސްކޫލެއްގެ ދަރިވަރަކު، ބެލެނިވެރިޔަކާއެކު ސްކޫލަށްދަނީ.-- ފޮޓޯ: ނިޝާން އަލީ /މިހާރު\n17 ނޮވެމްބަރ 2020 - 13:29\nކޮވިޑް-19 އާ ގުޅިގެން އަމިއްލަ ޕްރީ ސްކޫލުތަކާއި ގުރުއާން ކްލާސްތަކަށް ދިމާވެފައިވާ މާލީ ދަތިތަކުން އަރައިގަތުމަށް ޒަކާތު ފަންޑުން 1.5 މިލިއަން ރުފިޔާގެ އެހީ ދީފި އެވެ.\nއެޑިއުކޭޝަން މިނިސްޓްރީން އިއްޔެ ބުނީ، 25 ޕްރީ ސްކޫލަކަށް އެއް މިލިއަން ރުފިޔާ ދޫކުރިއިރު، 23 ގުރުއާން ކްލާހަކަށް ފަސް ލައްކަ ރުފިޔާ ދީފައިވާ ކަމަށެވެ.\nމިނިސްޓްރީން ބުނީ އެހީ ދޭނެ ފަރާތްތައް ކަނޑައެޅީ އެކަމަށް ހުށަހެޅި ހުށަހެޅުންތަކުގެ ތެރެއިން ކަމަށެވެ. އެގޮތުން އެ ފަރާތްތައް ކަނޑައެޅީ ފައިސާގެ އެހީ ދިނުމުގައި އަމަލުކުރާނެ އުސޫލުގައިވާ ގޮތުގެ މަތިން އެންމެ ގިނަ މާކްސް ލިބުނު ފަރާތްތައް ބަލައިގެންނެވެ.\nއެ އުސޫލުގައިވާ ގޮތުން، އެހީ ލިބޭނީ އެޑިއުކޭޝަން މިނިސްޓްރީގައި ރަޖިސްޓަރީ ކޮށްގެން ހިންގާ ގުރުއާން ކްލާސްތަކަށެވެ. އަމިއްލަ ޕްރީ ސްކޫލުތަކާއި ކޮމިއުނިޓީ ޕްރީ ސްކޫލުތަކަކީ ޕެންޝަން އޮފީހުގައި ރަޖިސްޓަރީ ވެފައިވާ ތަންތަނަށް ވާން ޖެހެ އެވެ. އަދި މިދިޔަ އަހަރުގެ އަހަރީ ރިޕޯޓު އެޑިއުކޭޝަން މިނިސްޓްރީ އަށް ހުށަހަޅާފައިވާ ޕްރީ ސްކޫލަކަށް ވެސް ވާން ޖެހެ އެވެ. އެ މިނިސްޓްރީން ބުނިގޮތުގައި، ސްކޫލްތަކަށް ފައިސާ ދޭއިރު، ފައިސާ ދޭން ޖެހޭ ދަރިވަރުން ކަނޑައަޅާނީ މީމިސް ސިސްޓަމް މެދުވެރިކޮށެވެ. ހުރިހާ ދަރިވަރުން ވެސް މީމިސް ގައި ރަޖިސްޓްރީ ވާން ޖެހެ އެވެ. ރަޖިސްޓަރީ ނުވާ ކުއްޖެއް ނަމަ އެކަން ފުރިހަމަކުރަން މުއްދަތެއް ވެސް ދިނެވެ. މިނިސްޓްރީން ބުނީ އެހީ ލިބޭނީ އުމުރުން 18 އަހަރުން ދަށުގެ ކުދިންނަށް ކިޔަވައިދޭ، މިދިޔަ އަހަރުގެ އަހަރީ ރިޕޯޓު މިނިސްޓްރީ އަށް ހުށަހަޅާފައިވާ ގުރުއާން ކްލާސްތަކަށް ކަމަށެވެ. ކޮވިޑް-19އާ ގުޅިގެން ދަރިވަރުންނަށް ކޮށްފައިވާ އަސަރު ހާމަކޮށް، އެޑިއުކޭޝަން މިނިސްޓްރީން އާންމުކުރި ރިޕޯޓުގައި، އަމިއްލަ ސްކޫލުތަކުގެ ތެރެއިން ޕްރީ ސްކޫލު ހިންގާ ތަންތަނަށް ވަރަށް ބޮޑަށް އަސަރުކޮށްފައިވާ ކަމަށް ބުނެފައި ވެ އެވެ.\nއެޑިއުކޭޝަން މިނިސްޓްރީ ޒަކާތު ފަންޑް\n25 ޕްރީ ސްކޫލަކަށް އެއް މިލިއަން ރުފިޔާ = ސްކޫލަކަށް 40 ހާސް ރުފިޔާ 23 ގުރުއާން ކްލާހަކަށް ފަސް ލައްކަ ރުފިޔާ = ކްލާހަކަށް 21739 ރުފިޔާ މިފައިސާއިން ހައްޖުވެސް ކުރެވިދާނެ ކަމަށް ލަފާކުރެވޭ.02 މަހެއްގެ ކަރަންޓް ބިލް ފެން ބިލް ދެއްކިދާނެ.\n1.5މިލިއަން ރުފިޔާ އެއީ ވަރަށް ބައިބަރު ތޯ؟ ރަނގު ނިންމުމެއް. ޒަކާތު ފަންޑުން ބޮޑަށް ޚަރަދު ކުރަންވީ ފައިސާގެ ދަތިކަމާހެދި ބޭސްފަރުވާ ނުކުރެވޭ ފަރާތްތަކަށް.


Aharemenge jazeera raees akee kaaku heyyeve?\nއަހަރެމެންގެ ޖަޒީރާ ރައީސަކީ ކާކުހެއްޔެވެ؟\n- 1 year ago 1 - އަމްރު ރއ\nއެމްޑީޕީގެ ރިޔާސީ ކެންޑިޑޭޓް އިބްރާހިމް މުހައްމަދު ސާލިހް ރިޔާސީ އިންތިޚާބުގައި ބޭނުންކުރި މައިގަނޑު ތީމަކީ ޖަޒީރާ ރާއްޖެއެވެ. ރައްޔިތުން އެމަނިކުފާނު ރިޔާސަތަށް ހޮވައިފިނަމަ ޖަޒީރާ ރާއްޖެއަށް އެމަނިކުފާނުކޮށްދެއްވާނެ ކަންތައްތަކާއި ވައުދުތަކުގެ ވާހަކަތަކެއް ވިދާޅުވަމުން ގެންދެވިއެވެ.\nދެން ރިޔާސީ އިންތިޚާބުގައި ބޮޑުތަފާތަކުން ވެރިކަމުގައި ހުންނެވި ރައީސް އަބްދުﷲ ޔާމީން ބަލިކުރައްވައި ސޯލިހް ކާމިޔާބު ހޯއްދެވިއެވެ. ރައީސްކަމަށް އެމަނިކުފާނު ހޮވިވަޑައިގަތުމާއެކު ޖަޒީރާ ރައީސޭ މީހުން މުޚާތަބުކުރަންފެށިއެވެ. އެއީ އިބްރާހިމް މުހައްމަދު ސާލިހް " ޖަޒީރާ ރާއްޖެ" އެތީމް ޕްރޮމޯޓްކުރައްވަން މަސައްކަތްޕުޅު ކުރެއްވިލެއް ބޮޑުކަމުންނެވެ.\nއެއްދުވަހަކު އަޅުގަނޑު ސައިބޯން އިންދައި ބަޔަކު މާފްރެންޑްލީ ޒުވާބެއް ފަށައިފިއެވެ. އަޅުގަނޑު އިންމޭޒަކުން ނޫނެވެ. އެކަމަކު އެޒުވާބުގައި އިވިގެންދިޔަ ޝައުގުވެރި ވާހަކަތަކުން ރައީސް ސާލިހްގެ ޕާޓީގެ ރަހުމަތްތެރިޔަކު ކުރެން އަޅުގަނޑު އަހައިލީމެވެ. އަޅެ ނިކަން ތެދަށް ތިމީހުންގެ ހިތުތެރޭގައި އޮތް ޖަޒީރާ ރައީސަކީ ކާކުކަން ބުނެދީބަލާށެވެ. އެނާގެ ޖަވާބަކީ ކިހިނެތްވީހެއްޔެވެ. އަހަރެމެންގެ ހަރުގޭގެ ކުރިމައްޗަށް ގޮސް ބަލާފައި ތިސުވާލުކުރާށެވެ.\nއޭގެފަހުން ވަގުތެއްވެގެން ކޮންމެވެސް އެއްދުވަހަކު އެހެންދަމުން މަޑުކޮށްލާފައި ބަލާލީމެވެ. އެތާގައި ބޮޑުއަކުރުން ހިތާހިތާ ގުޅިފައިވާ ލޯތްބެއްގެ ވާހަކައެއް ލިޔެފައި ހުއްޓެވެ. އެކަމަކު ދެން އެއްލުނު ކަޅިއަކުން އެބުނާ ލޯބިވެރިޔާގެ ފޮޓޯގަނޑެއް ބަހައްޓާފައި ހުއްޓާ ފެނުނެވެ. އެއީ ރައީސް މުހައްމަދު ނަޝީދެވެ. އެފޮޓޯގަނޑުގެ ތިރީގައި ޖަޒީރާ ރައީސް މިހެން ލިޔެފައި އޮތެވެ.\nއަޅުގަނޑު ހިތަށް އެރިއެވެ. މީހުން އެކަމަކު ކިޔަނީ ޖަޒީރާ ރައީސަކީ އިބްރާހިމް މުހައްމަދު ސާލިހް ކަމަށެވެ. އެކަމަކު އަސްލު ޕާޓީމީހުން އެގޮތް ގަބޫލުނުކުރަނީތާއެވެ. އެހެން ދުވަހެއްގައި އެއްކަލަ ރަހުމަތްތެރިޔާއާ ދިމާވެގެން ފެނުނު ފޮޓޯގަނޑުގެ ވާހަކަދެއްކީމާ އޭނާ ބުނީ އަހަރެމެންގެ ހިތުގެ އަޑީގައި އޮތް އަހަރެމެން ގަބޫލުކުރާ ރައީސަކީ އެއީއެވެ. ތިފެނުނީ ރަނގަޅަށެވެ.\nއޭގެ ދުވަސްތަކެއްފަހުން މިދާކަށްދުވަހު މިހިގާ މަޖިލިސް ކެމްޕެއިންތެރޭގައި އެމްޑީޕީގެ ޖަޒީރާ ރައީސް ނަޝީދުގެ ޖަޒީރާ ވައުދެއް އަޅުގަނޑަށް އިވުނެވެ. އެވައުދަކީ އެމްޑީޕީގެ ސަރުކާރުގައި ނައިފަރާއި ހިންނަވަރު އަދި ފެލިވަރު ( ބްރިޖަކުން ) ގުޅައިލާނަމެވެ.\nއަޅުގަނޑުގެ ހިތަށް ހަމަވަގުތުން އެރިއެވެ. އެދެރަށުގެ މީހުން ހާދަ އުފާވާނެ ޚަބަރެކެވެ. އެކަމަކު ކުޑަކުޑަ އެދެރަށް ބުރިޖަކުން ގުޅުވާލުމަށް އެތައް ބިލިޔަން ރުފިޔާއެއް ހޭދަކޮށް ބުރިޖެއް އަޅަން ހިންނަވަރަކީ އަމިއްލަ ރަށްވިޔަސް އިބްރާހިމް މުހައްމަދު ސާލިހްގެ ސަރުކާރުން ނޫޅޭނެކަންވެސް އަޅުގަނޑަށް އެގެއެވެ.\nބައެއް ފަހަރު މިހެން ދެއްކޭ ވާހަކަ ވައިގައި ހިފާލައެވެ. އަނެއްބައިފަހަރު މީހުންގެ މަލާމާތެވެ. އަބަދު އަބަދު ދިވެހިންނަކީ ހަތްދިހައިގެ އަހަރުތަކުގައި ޅޮސް އުނދޯލީގައި ތިބެ ހުސް އަނގަތަޅާ ބައެއްކަމަށް ދެކިގެންވެސް ނުވާނެއެވެ. ލޯބީގެ މަސްތުގެ ހާލަތެއްގައި ހުރިމީހަކު ނޫނީ ހިންނަވަރާއި ނައިފަރާ ދެމެދު ފާލަމަކުން ނުވަތަ ބުރިޖަކުން ގުޅުވާލާނެ ވާހަކައަކީ ތެދެއްކަމަށް ނުދެކޭނެއެވެ. އެއީ ފެރީގެ ނިޒާމަކުން ގުޅުވައިލުންކަމަށްވާނަމަ މިހާރުވެސް އެއޮތީ ގުޅިފައެވެ. މިކަހަލަ ނުފުއްދޭނެ ވައުދުތައް ކުރަމުންދަންޏާ ސަރުކާރާމެދު މީހުންގެ ސީރިއަސްކަން ކެނޑި އުއްމީދު ކެނޑޭގޮތްވެސް ވެދާނެއެވެ. އެއީ ރައީސް އިބްރާހިމް މުހައްމަދު ސާލިހަށް ވަރަށް ބޮޑު ޑެމޭޖަކަށް ވެދާނެއެވެ.


VB Brothers ge fihaarathah alun hulhuvai hidhumaiy dheyn fashaifi\nވީބީ ބްރަދާސްގެ ފިހާރަތައް ހުޅުވުން\nވީބީ ބްރަދާސްގެ ފިހާރަތައް އަލުން ހުޅުވައި ޚިދުމަތް ދޭން ފަށައިފި\nފިހާރައަށް އަންނައިރު މާސްކް އަދި އަންގި އަޅަން ޖެހޭ\nފިހާރައަށް ވަދެވޭނީ އެންމެ ގިނަ ވެގެން ތިން މީހުންނަށް\nކޮންމެ ކަސްޓަމަރެއް ވެސް ފިހާރައަށް ވަނުމުގެ ކުރިން ތާމަލް ޓެސްޓް ކުރެވޭނެ\nކ. މާލެ | 19 މެއި 2020 | އަންގާރަ 12:35 | 3,805\nމާފަންނުގައި ހުންނަ ވީބީ މާޓް ހުޅުވާފައި ހުންނާނެ ގަޑިތައް ވަނީ އާންމުކޮށްފައި - ރާއްޖެއެމްވީ\nވީބީ ބްރަދާސްގެ ފިހާރަތައް އަލުން ހުޅުވައި ޚިދުމަތް ދޭން ފަށައިފި އެވެ.\nވީބީ ބްރަދާސްގެ ފިހާރަތަކުގައި މަސައްކަތް ކުރާ 8 މުވައްޒަފަކު ކޮވިޑް-19ށް ޕޮޒިޓިވްވުމާ ގުޅިގެން، އެ ކުންފުނީގެ ހުރިހާ ފިހާރައެއް ޚިދުމަތްތައް ވަގުތީ ގޮތުން މެދުކަނޑާލީ މެއި މަހުގެ 15 ވަނަ ދުވަހު އެވެ.\nވީބީ ބްރަދާސް ޕްރައިވެޓް ލިމިޓެޑަކީ ފުޅާ ދާއިރާއެއްގައި ދިވެހިރާއްޖެއަށް ކާބޯތަކެތީގެ ބާވަތްތަކާއި، އެނޫން ވެސް ދިވެހިންގެ ޢާންމު ދިރިއުޅުމުގައި ބޭނުންކުރާ ޒަރޫރީ ބާވަތްތަކުގެ މުދާ އެތެރެކޮށް، މާލެ އާއި ރާއްޖޭގެ އެކި ކަންކޮޅު ތަކަށް ހޯލްސޭލް އަދި ރީޓެއިލް ކުރާ ކުންފުންޏެކެވެ.\nއަލުން ޚިދުމަތް ފަށާ ވީބީ ބްރަދާސް އިން ބުނީ ވީބީ މާޓް ގަލޮޅު އަދި މާފަންނުގެ ފިހާރަ 9:00ން 12:00ށް ، 13:30ން 17:00ށް 21:00ން 00:00ށް ހުޅުވާފައި ހުންނާނެ ކަމަށެވެ.\nމީގެ އިތުރުން ވީބީ ބްރަދާސް ބާޒާރު ހޯލް ސޭލް ހެނދުނު 9:00ން ހަވީރު 16:00ށް ހުޅުވާފައި ހުންނާނެއެވެ. މި ޚިދުމަތް ހޯއްދަވަން ބޭނުންވާ ފަރާތްތަކުން 7984366 ނަންބަރަށް ފިހާރައިގެ ނަން، ޖީއެސްޓީ ނަންބަރު ނުވަތަ ބޯޓުގެ މަޢުލޫމާތު އަދި ގުޅޭނެ ނަންބަރާއެކު ލިސްޓް ވައިބާ ކުރުމަށް އެދޭ ކަމަށެވެ.\nވީބީ ބްރަދާސްއިން ބުނީ ފިހާރައަށް ވިޔަފާރި ކުރުމަށް އަންނައިރު ފުލުހުން ދޫ ކުރާ ހުއްދަ ލިބުނުތޯ ޔަޤީން ކުރަންޖެހޭ ކަމަށާއި، ފިހާރައަށް އަންނައިރު މާސްކް އަދި އަންގި އެޅުމަށް އެދޭ ކަމަށެވެ. އަދި އެއްފަހަރާ ފިހާރައަށް ވަދެވޭނީ ގިނަ ވެގެން3ކަސްޓަމަރުންނަށް ކަމަށްވެސް ވީބީން ބުންޏެވެ.\nކޮންމެ ކަސްޓަމަރެއް ވެސް ފިހާރައަށް ވަނުމުގެ ކުރިން ތާމަލް ޓެސްޓް ކުރެވޭނެ ކަމަށް ވީބީ ބްރަދާސްއިން ބުނެއެވެ. އަދި ކަސްޓަމަރުންގެ ސަލާމަތާއި ރައްކާތެރިކަމަށް އިސްކަން ދިނުމުގެ ގޮތުން، އަބަދުވެސް ތިން ފޫޓްގެ ގައިދުރު ކަމެއް ބެހެއްޓުމަށް ވެސް ވަނީ އިލްތިމާސްކޮށްފަ އެވެ.


ކޯވިޑް-19އާއި ކުރިމަތިލާ ދެވަނަ އަހަރު ކުރިއަށްވުރެ އުނދަގޫވެދާނެ: ޑަބްލިއުއެޗުއޯ\nކޯވިޑް-19 ވައިރަހުގެ އައު ވައްތަރުތައް ފެނި ފެތުރެމުންދާ ގޮތަށް ބަލާއިރު ބަލީގެ ސަބަބުން ކުރިމަތިވާ ޙާލަތު މިދިޔަ އަހަރަށްވުރެ މި އަހަރު އުނދަގޫވެދާނެކަމަށް ދުނިޔޭގެ ޞިއްޙަތު ޖަމުޢިއްޔާއިން ބުނެފިއެވެ.\nޑަބްލިއުއެޗުއޯއިން ބުނީ ބަލިޖެހޭ މީހުންގެ ޢަދަދު ދެ ހަފުތާއެއްހާ ދުވަހަށް ދަށްވެލުމަށްފަހު ފާއިތުވި ހަފުތާގެ ފަހުކޮޅުގައި ފަސް މިލިއަން މީހުންނަށް ކޯވިޑް-19 ޖެހިފައިވާކަމަށެވެ. ބަލިޖޭހޭ މީހުންގެ ޢަދަދު ކުއްލިއަކަށް އިތުރުވުމުގެ ސަބަބެއްކަމަށް ބެލެވެނީ ޗުއްޓީ ދުވަސްތަކުގައި ރައްކާތެރިކަމުގެ ފިޔަވަޅުތައް އެޅުމުގައި ފަރުވާކުޑަކޮށް ގިނަ މީހުން އެކަކު އަނެކަކާއި ބައްދަލުކުރުމުގެ ނަތީޖާއެއްގެ ގޮތުންކަމަށް އެ ޖަމުޢިއްޔާއިން ބުންޏެވެ.\nޑަބްލިއުއެޗުއޯގެ ކުއްލި ޙާލަތްތަކާއިބެހޭ އިސްވެރިޔާ، މައިކް ރަޔާން ވިދާޅުވީ މިހާރު ފެންނަމުންދާ ބައެއް މައްސަލަތަކުގެ ސަބަބުން މި އަހަރު ދިމާވާ ދަތިތައް މިދިޔަ އަހަރަށްވުރެ އިތުރުވުން އެކަށީގެންވާކަމަށެވެ. އުތުރު ހެމިސްފިއާގައި ހިމެނޭ ބައްރުތަކުގައި، ޚާއްޞާ ގޮތެއްގައި ވިލާތާއި އުތުރު އެމެރިކާގައި މިހާރު ފެންނަމުންދާ ކަންކަމުން ވަރަށް ގިނަ ޤައުމުތަކުގައި ބަލި ފެތުރޭ މިންވަރު އިތުރުވަމުންދާކަމަށް އޭނާ ވިދާޅިވިއެވެ.\nޑަބްލިއުއެޗުއޯގެ ކޯވިޑް-19އާއި ގުޅޭ ފަންނީ އިސްވެރިޔާ، މާރިއާ ވޭން ކާޚޯވް ވިދާޅުވީ ޗުއްޓީއަށްފަހު ގިނަ ޤައުމުތަކެއްގެ ޙާލަތު ގޯސްވާނެކަމަށެވެ. އޭނާ ވިދާޅުވީ ބަލިފެތުރޭ މިންވަރު އިތުރުވެލާފައި ދަށްވުމަށްފަހު އަނެއްކާވެސް އިތުވުމުގައި ގިނަ ދުވަސްތަކެއް ވަންދެން ދެމިތިބެންޖެހިދާނެކަމާއިމެދު ކަންބޮޑުވެލައްވާކަމަށެވެ. އަދި ގައިދުރުކަން ފަރިތަކުރުމަށް ޚާއްޞަ ސަމާލުކަމެއް ދިނުމަށް އޭނާ ނަސޭހަތްތެރިވެވަޑައިގަތެވެ.\nކޯވިޑް-19 ޖައްސާ ވައިރަހުގެ ގައިންގަޔަށް އެރުމުގެ ބާރު މާ ވަރުގަދަ ވައްތަރެއް ދުނިޔޭގެ އެކި ސަރަޙައްދުތަކުގައި ފެތުރެމުންދާތީ ބައްޔާއިމެދު އޮތް ކަންބޮޑުވުންތައް އަނެއްކާވެސްވަނީ އިތުރުވެފައެވެ. ވިލާތުގެ ސަރުކާރުތަކުންވަނީ އެ ޤައުމުތަކުގައި އަޅާފައިވާ ފިޔަވަޅުތައް އިތުރަށް ވަރުގަދަކޮށް، ފިޔަވަޅުތައް އަޅާފައިވާ މުއްދަތު އިތުރުކޮށްފައެވެ.\nއެގޮތުން ސްވިޒަލޭންޑުގައިވަނީ ގޭގައި ތިބެގެން ވަޒީފާ ޢަދާކުރުމަށް އަންގައި ފިހާރަތަކާއި ވިޔަފާރިތައް ބަންދުކޮށްފައެވެ. އިޓަލީވިލާތުންވަނީ އެ ޤައުމުގައި އިޢުލާނުކޮށްފައިވާ ކުއްލި ޙާލަތުގެ މުއްދަތު އިތުރުކޮށްފައެވެ. ޖަރުމަނުވިލާތުންވަނީ އެކަކު އަނެކަކާއި ބައްދަލުވުން މަދުކުރުމަށް އަޅާފައިވާ ފިޔަވަޅުތައް އިތުރަށް ހަރުކަށިކޮށްފައެވެ.\nމިހާތަނަށް 92.7 މިލިއަން މީހުންނަށް ކޯވިޑް-19ޖެހި 1.9 މިލިއަން މީހުންވަނީ މަރުވެފައެވެ.\nއަރުޝީފަށް ނެގީ 14/01/2021 15:30\nއެންމެފަހުން އަޕްޑޭޓްކުރީ 14/01/2021 15:30\nރިފާ ހަލީލު 10 މިނެޓު ކުރިން


ސަރުކާރުގެ އިދާރާތައް ހަފްތާއަކު3ދުވަހު ހުޅުވަން ނިންމައިފި ސަރުކާރުގެ އިދާރާތައް ހަފްތާއަކު3ދުވަހު ހުޅުވަން ނިންމައިފި\nސަރުކާރުގެ އިދާރާތައް ހަފްތާއަކު3ދުވަހު ހުޅުވަން ނިންމައިފި\nރައީސުލްޖުމްހޫރިއްޔާގެ އޮފީސް / ފޮޓޯ:ޕީއެސްއެމް\nކޮންމެހެން ކުރަންޖެހޭ މަސައްކަތްތައް ކުރުމަށް މިމަހުގެ 31 އިން ފެށިގެން ސަރުކާރުގެ އިދާރާތައް ހުޅުވުމަށް ރައީސުލްޖުމްހޫރިއްޔާ ހަމަޖައްސަވައިފިއެވެ.\nރައީސުލްޖުމްހޫރިއްޔާގެ އޮފީހުން ވިދާޅުވީ، މިމަހުގެ 31 އިން ފެށިގެން ޖޫން 11 ވަނަ ދުވަހު ގެ ނިޔަލަށް، ކޮންމެ ހަފުތާއެއްގެ ހޯމަ، އަންގާރަ، ބުދަ، މި3ދުވަހު ހެނދުނު 9:00 އިން މެންދުރު 1:00 އަށް ސަރުކާރުގެ އިދާރާތައް ހުޅުވުމަށް ރައީސުލްޖުމްހޫރިއްޔާ ހަމަޖައްސަވާފައިވާކަމަށެވެ. މިގޮތަށް އިދާރާތައް ހުޅުވިނަމަވެސް، އެ އިދާރާތަކަށް ރައްޔިތުން ހާޒިރުވެގެން ޚިދުމަތް ހޯދުމުގެ ފުރުޞަތު ހުޅުވައިނުލުމަށްވެސް ސަރުކާރުގެ އޮފީސްތަކަށް ވަނީ އަންގަވާފައެވެ.\nސަރުކާރުގެ އިދާރާ ހުޅުވައިގެން ކުރާނެ މަސައްކަތްތައް އެ އިދާރާއެއްގެ ވަޒީރު ނުވަތަ އެ އިދާރާއެއްގެ އެންމެ އިސްވެރިޔާ ކަނޑައަޅުއްވަންވާނެ ކަމަށާއި، އިދާރާއެއް ހުޅުވާނީ އެ އިދާރާއަށް މުވައްޒަފުން ހާޒިރުވެގެން އެ އިދާރާއަކުން މި ދުވަސްވަރު ކޮންމެހެން ކުރަންޖެހޭ މަސައްކަތްތައް ކުރުމަށް އެކަނި ކަމަށާއި، ވީހައި މަދު އަދަދެއްގެ މުވައްޒަފުން މަސައްކަތަށް ނެރުމަށް ރައީސުލްޖުމްހޫރިއްޔާގެ އޮފީހުން ވަނީ ސަރުކާރުގެ އޮފީސްތަކަށް އަންގަވާފައެވެ.\nސަރުކާރުގެ އިދާރާތައް ހުޅުވަން ހަމަޖެއްސެވި ދުވަސްތަކާއި ވަގުތުތަކުގެ އިތުރުން އެހެން ވަގުތެއްގައި ސަރުކާރުގެ އިދާރާއެއް ހުޅުވައިގެން ކޮންމެހެން މަސައްކަތެއް ކުރަން ޖެހިއްޖެ ހިނދެއްގައި، އެ އިދާރާއެއްގެ ވަޒީރު ނުވަތަ އެންމެ އިސްވެރިއަކު ކަނޑައަޅުއްވާ ގޮތެއްގެ މަތިން އެ އިދާރާއެއް ހުޅުވައިގެން އެ މަސައްކަތް ކުރެއްވުމަށް ވަނީ އަންގަވާފައެވެ.\nރައީސުލްޖުމްހޫރިއްޔާގެ އޮފީހުން ވިދާޅުވީ، ސަރުކާރުގެ އިދާރާއެއް ހުޅުވައިގެން މަސައްކަތް ކުރަންވާނީ އެއިދާރާއަކުން ކޮންމެހެން ކުރަންޖެހޭ މަސައްކަތްތަކުގެ ތަފްސީލު ހެލްތް ޕްރޮޓެކްޝަން އެޖެންސީއަށް އެ އިދާރާއަކުން ހުށަހަޅައި، އެ އެޖެންސީން ކަނޑައަޅާ ގޮތެއްގެ މަތިން އަދި އެ އެޖެންސީން ކަނޑައަޅާ މިންގަނޑުތަކާއި އުސޫލުތަކާ އެއްގޮތްވާގޮތުގެ މަތިންކަމަށެވެ. އަދި ސަރުކާރުގެ އިދާރާއެއް ހުޅުވިނަމަވެސް، މިހާރެކޭވެސް އެއްފަދައިން، ގޭގައި މުވައްޒަފުން ތިބެގެން ކުރެވެން ހުރި މަސައްކަތްތައް ގޭގައި ތިބެގެން ކުރުމަށާއި، އޮންލައިންކޮށް ދެވެން ހުރި ޚިދުމަތްތައް އޮންލައިން ދެމުން ގެންދިއުމަށްވެސް ވަނީ އޮފީސްތަކަށް އަންގަވާފައެވެ.\nޙައްޖުގެ މަތިވެރި އަޅުކަން މެދުކަނޑާލަން ޖެހުނު ބައެއް ޙާދިސާތައް


Primary eh baavvaahaa guteh Raees Yameen ge nei?\nޕްރައިމަރީއެއް ބާއްވާހާ ގަޓެއް ރައީސް ޔާމީންގެ ނެތް؟\nޕީޕީއެމްގެ ރިޔާސީ ޓިކެޓް ކަންތައް ކައުންސިލަށް ނުނިންމޭނެ\nޕްރައިމަރީ ބާއްވާނެކަން 2017ވަނަ އަހަރުގެ ޖުލައި މަހު ރައީސް ޔާމީން އިއުލާންކުރެއްވި\nރައީސް ޔާމީނަށް ޓިކެޓް ދޭން ނިންމި ޕީޕީއެމް ކައުންސިލަކީ ރައީސް ޔާމީން ކޮންޓްރޯލްކުރައްވާ ކައުންސިލެއް\nކ. މާލެ 23 މެއި 2018 | ބުދަ 01:50 4,247\nރައީސް ޔާމިން - ރައީސް އޮފީސް\nއަންގާރަ ދުވަހުގެރޭ ގިނަ ބަޔަކު ޓީވީތަކުން އަންނަ ރަމަޟާން މަހުގެ ޚާއްސަ ޕްރޮގްރާމްތައް ބަލަން ތިއްބާ ކުއްލިއަކަށް ސަރުކާރުގެ ޓީވީން ފެނުނީ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ބޮޑު ގްރޫޕަކާއިއެކު ކޮޅަށް ހުންނަވައިގެން ބަޔާނެއް ދެއްވަން ފެއްޓެވިތަނެވެ. ރަނގަޅަށް ބަލާލިއިރު މަޖިލިސް ބައެއް މެމްބަރުންނާއި، ބައެއް ވަޒީރުންވެސް އެތަނުގައި ތިއްބެވިއެވެ. ދެން ތިބީ މީން ޒަމާނަކު ސިޔާސީ މަސްރަހުން ބަޔަކަށް ފެނުނު ބައެއް ނޫނެވެ.\nއަޑު އަހާލިއިރު އަބްދުއްރަހީމް ވިދާޅުވަނީ ރައީސް އަބްދުﷲ ޔާމީނަށް އެޕާޓީގެ ރިޔާސީ ޓިކެޓް ވެދުމަށް އަރުވާ ވާހަކައެވެ. ޕާޓީގެ ކައުންސިލްގެ ބައްދަލުވުމަށް ވަޑައިގެންނެވި ބޭފުޅުންގެ އިއްތިފާޤުން އެގޮތަށް ނިންމައިފިޔޯލައެވެ.\nއަބްދުއްރަޙީމަކީ އިންތިޚާބަކުން ނޫނަސް އެޕާޓީގެ ނައިބު ރައީސްކަން ކުރައްވާ ބޭފުޅެކެވެ. ހިތާމަޔަކީ ޕާޓީގެ އަސާސީ ޤަވާޢިދުވެސް ނުބައްލަވާކަމެވެ. އަދި ރައީސް ޔާމީން ދައްކަވާ ވާހަކަފުޅުވެސް ހަނދުމަފުޅު ނުހުންނަކަމެވެ. އަބްދުއްރަހީމް އޭނާ ނައިބު ރައީސްކަން ކުރައްވާ ޕާޓީގެ އަސާސީ ޤަވާޢިދުގެ 68 ވަނަ މާއްދާ އަދި 69 ވަނަ މާއްދާ ބައްލަވާލެއްވުން ރަނގަޅުވާނެއެވެ.\nޕީޕީއެމްގެ އަސާސީ ޤަވާޢިދުގެ 68 ވަނަ މާއްދާގެ (ހ) ގައި އޮންނަނީ "ރިޔާސީ އިންތިޚާބުގައި ޕާޓީއިން ވާދަކުރާ ކެންޑިޑޭޓް ކަނޑައަޅާނީ، ޕާޓީގެ ހުރިހާ މެމްބަރުންގެ މެދުގައި ބޭއްވޭ ޕްރައިމަރީގައި ނެގޭ ސިއްރު ވޯޓަކުންނެވެ". މިހެންނެވެ.\nމިހާ ސާފުކޮށް ދިވެހި ބަހުން އޮތް އެއްޗެއް، އަބްދުއްރަޙީމް ފަދަ ބޭފުޅަކަށް އެނގިވަޑައިނުގަތްކަމީ ދެރަކަމެކެވެ. އަސާސީ ޤަވާޢިދުގެ 69 ވަނަ މާއްދާގައި ބުނާ ގޮތުން ޕީޕީއެމްގެ ރިޔާސީ ކެންޑިޑޭޓަކީ "ޕީޕީއެމްގެ ރިޔާސީ ޕްރައިމަރީ ކާމިޔާބުކޮށްގެން، ރިޔާސީ އިންތިޚާބުގައި ޕީޕީއެމްގެ ޓިކެޓްގައި ވާދަކުރާ މެމްބަރެވެ".\nއެ މާއްދާއަކު ޕާޓީގެ ކައުންސިލެއްގެ ވާހަކައެއް، މުސްތަޝާރެއްގެ ވާހަކައެއް، ކުރިން އޭނާ ކޮށްދިން ކަންތަކުގެ ވާހަކައެއް ނާދެއެވެ. ދެން އޮތީ 69 ވަނަ މާއްދާގެ (އ) އެވެ. އެމާއްދާގައި ބުނަނީ ޕީޕީއެމްގެ ޓިކެޓްގައި ވެރިކަމަށް ވަޑައިގެން ހުންނެވި ބޭފުޅަކު2ވަނަ ދައުރަކަށް ކުރިމަތިލައްވަން ބޭނުންފުޅުނަމަ، ޕްރައިމަރީއަކާއި ނުލައި ޓިކެޓް ދެވިދާނެކަމަށެވެ.\nއެހެން ނަމަވެސް، އެގޮތަށް ޓިކެޓް ދެވޭނީ އެހެން ބޭފުޅަކު ވެރިކަމަށް ކުރިމަތިލައްވަން ޝައުޤުވެރިކަން ފާޅުނުކުރައްވާ ނަމައެވެ. ވެރިކަމަށް ކުރިމަތިލައްވަން އިތުރު ބޭފުޅަކު ޝައުޤުވެރިކަން ފާޅުކޮށްފިނަމަ، އެކަން ކުރަން ޖެހެނީ އެޕާޓީގެ ކޮންގްރެސްއިންނެވެ. މިއިން ޒަމާނަކު ކޮންގްރެސް ބާއްވާފައެއް ނެތެވެ.\nޕީޕީއެމްގެ ރިޔާސީ ޓިކެޓް ދޭނީ ޕްރައިމަރީއަކުން ކަމަށް ރައީސް ޔާމީން އިއުލާންކުރެއްވީ މޫސާ މަނިކު ޕީޕީއެމްއަށް ސޮއެކުރެއްވި ރަސްމިއްޔާތުގައި\nޕީޕީއެމްގެ އަސާސީ ޤަވާޢިދު އެބޭފުޅުން އެ މާނަކުރައްވާ ގޮތަކަށް މާނަ ކުރައްވައިގެން ރައީސް ޔާމީނަށް ޓިކެޓް ދޭން ނިންމެވީއެވެ.\nމައްސަލައެއް ނެތެވެ. އެކަމަކު އެހެން ހެދުމުން، އެވެއްޓެނީ ރައީސް ޔާމީންގެ އަގެވެ. އެމަނިކުފާނު ވަނީ މިދިޔަ އަހަރުގެ ޖުލައި މަހުގެ މެދުތެރޭ، ޕީޕީއެމްގެ ރިޔާސީ އިންތިޚާބުގެ ޕްރައިމަރީ އޮންނާނެކަން އިއުލާންކުރައްވާފައެވެ.\nރައްޔިތުންގެ މަޖިލީހުގެ ނައިބު ރައީސް ރީކޯ މޫސާ މަނިކު ޕީޕީއެމްއަށް ސޮއެކުރުމުގެ ރަސްމިއްޔާތުގައި ވާހަކަފުޅު ދައްކަވަމުން ރައީސް ޔާމީން ވިދާޅުވީ، ޕީޕީއެމްގެ ކޮންމެ މެމްބަރަކަށްވެސް ޕްރައިމަރީގައި ވާދަކުރުމުގެ ފުރުސަތު އޮންނާނެ ކަމަށެވެ. އެމަނިކުފާނު އެހެން ވިދާޅުވީ މޫސާ މަނިކު އެމްޑީޕީއިން ވަކިކުރީ މޫސަ އެމްޑީޕީގެ ޕްރައިމަރީގައި ވާދަކުރައްވާނެކަމަށް އޭރު ވިދާޅުވުމުންކަމަށް ބައެއް ފަރާތްތަކުން އޭރު ދައްކަމުން ދިޔަ ވާހަކަތަކަށް އިޝާރާތްކުރައްވައެވެ.\nމިވީ ކިހިނެއްތޯއެވެ؟ ރައީސް ޔާމީން އަކީ ވަރަށް ގަޓުހުރި ބޭފުޅެއްކަމަށް ޕީޕީއެމްއިން އަބަދުވެސް ބުނަމުން ދިޔައެވެ. އަދި ރައީސް ޔާމީން ޕްރައިމަރީ އިއުލާންކުރެއްވީ އެމަނިކުފާނަށް ޕްރައިމަރީ ކާމިޔާބުކުރެއްވޭނެކަމުގެ ޔަޤީންކަން އޮތުމުންކަމަށް ޕީޕީއެމްއިން އޭރު ބުނަމުން ދިޔައެވެ.\nއެ ޔަޤީންކަން މިއަދު ކޮބައިތޯއެވެ؟ ޕީޕީއެމްގެ ޕްރައިމަރީގައި ރައީސް ޔާމީނާއި ވާދަކޮށްލާނެހެން ކުރިން ކިރިޔާވެސް ހީވި މީހެއް ވިއްޔާ މިހާރު އެހެރީ ޖަލުގައެވެ. ކާނަލް ނާޒިމް ޖަލުގައެވެ. ފާރިސް މައުމޫން ޖަލުގައެވެ. ކުރީގެ ނައިބު ރައީސް އަހުމަދު އަދީބު ޖަލުގައެވެ. މަޖިލީހުގެ ކުރީގެ ނައިބު ރައީސް ނާޒިމް ފިއްލައިގެން ރާއްޖެއިން ބޭރުގައެވެ. ކުރީގެ ނައިބު ރައީސް ޑރ. ޖަމީލް ރާއްޖެއިން ބޭރުގައެވެ. ރައީސް ޔާމީނަށް ޕްރައިމަރީއެއް ބޭއްވުމަކުން އޮތީ ކޮން ބިރެއްތޯއެވެ؟ އެކަނި ކުރިމަތިލެއްވިއްޔާ ފެންނަ ނުފެންނަ ވޯޓަކުން އެމަނިކުފާނަށް ޕްރައިމަރީ ކާމިޔާބުކުރެވޭނެ ނޫންތޯއެވެ؟ ނުވަތަ ޕްރައިމަރީއަށް އެހެން މީހަކު ކުރިމަތިލައި، އެޕްރައިމަރީ އެމީހަކު ކާމިޔާބުކޮށްފާނެތީ ގަޓު ރައީސް ބިރުފުޅުގަތީތޯއެވެ؟\nކޮންމެއަކަސް، ރައީސް ޔާމީން އަައްޔަންކުރައްވާފައިވާ ޕީޕީއެމްގެ ކައުންސިލުން، އެޕާޓީގެ އަސާސީ ޤަވާއިދާ ފުށުއަރާ ފަދަ ގޮތަކަށް ނިންމި މި ނިންމުމާއެކު، އެނގިގެންދިޔަ ކަމަކީ ޕީޕީއެމްގެ ރިޔާސީ ޕްރައިމަރީއެއް ކާމިޔާބު ކުރެއްވިދާނެ ކަމާމެދު ރައީސް ޔާމިން ޔަޤީންކަމެއް ނެތްކަމެވެ. ގަޓެއް ނެތް ކަމެވެ.\nދެން މި ނޫން ގޮތަކަށް މިކަން ސިފަކުރާނީ ކިހިނަކުންތޯއެވެ؟


Raajjey Ge Ehme Bodu Ulhaali Thahyaaru Kurumuge Sharaf Velidhoo In Hoadhaifi - Vaguthu\nވެލިދޫގައި ފިހުނު ބޮޑު އުޅާލި – ފޮޓޯ: ނޫނުޑެއިލީ\nމިއަހަރުގެ ޒުވާނުންގެ ދުވަސް ބައިނަލްއަގުވާމީ ފެންވަރުގައި ނ.ވެލިދޫގައި ރަސްމީކޮށް ފާހަގަކުރުމުގެ ގޮތުންނާއި ބޮޑުއީދުގެ އުފާ ފާޅުކުރުމުގައި ބައިވެރިވުމުގެ ގޮތުން ރާއްޖޭގައި ހެދި އެންމެބޮޑު އުޅާލި ނ.ވެލިދޫގައި ތައްޔާރުކޮށްފިއެވެ.\nނ.އަތޮޅުގެ ޚަބަރުތައް ގެނެސްދޭ "ނޫނުޑެއިލީ" ގައި ބުނެފައި ވަނީ ވެލިދޫގެ އާއިލާއެއް ކަމަށްވާ "ޤާސިމްސް ފެމެލީ" ގެ ފަރާތުން "ބޮޑުއީދު ބޮޑުއުޅާލި" މި ނަމުގައި ކުރިއަށް ގެންދިޔަ މި ހަރަކާތުގައި ފިހުނު ބޮޑު އުޅާލީގެ ބަރުދަނުގައި 110 ޕައުންޑް (49 ކިލޯ) ހުރި ކަމަށެވެ. މި އުޅާލި އޮޅާފައިވަނީ 28 ފަށުންނެވެ. އަދި ބޮޑުމިނުގައި، ފުޅާކޮށް6ފޫޓު7އިންޗި ހުރި މި އުޅާލި ފިހުމަށް ދޮޅުގަޑިއެއް ހާއިރު ހޭދަވެފައިވާ ކަމަށް ވެސް އެނޫހުގައި ބުނެފައި ވެއެވެ.\nއުޅާލި ތައްޔާރު ކުރުމުގެ ހަރަކާތް ކުރިއަށް ގެންދިޔައީ ބައިނަލް އަގުވާމީ ޒުވާނުންގެ ދުވަހަށް ވެލިދޫއަށް ވަޑައިގެންނެވި ޝަރަފްވެރި މެހުމާން އދ.ގެ ޖެނެރަލް ސެކްރެޓަރީގެ ވަފްދު، ޖަޔަތުމާ ވިކްރަމަނަޔަކެ އާއި ޒުވާނުންގެ މިނިސްޓަރ އަޙުމަދު މަހުލޫފް އާއި އެ ވަފްދުގެ ހުރިހާ ބޭފުޅުންނަށް ދައުވަތުދީގެން އާއްމުންގެ ގިނަބަޔަކަށް ފެންނާނޭފަދައިން ވެލިދޫގެ ބަނދަރާއި ކައިރި ސަރަހައްދެއްގައެވެ.\nވެލިދޫގައި އުޅާލި ތައްޔާރު ކުރަނީ – ފޮޓޯ: ނޫނުޑެއިލީ\n"ނޫނުޑެއިލީ" އިން ބުނީ އެންމެ ސަގާފީ ރެސިޕީ ބޭނުން ކޮށްގެން މިއުޅާލި ތައްޔާރުކޮށް ވަނީ އެވޭލާ ޒަމާނުގައި އެންމެ ފުރަތަމަ އުޅާލި ހަދަންފެށިގޮތަށް ނާށި އަނގުރުން ފިހެގެންނެވެ.\nބޮޑުއުޅާލި ފިހުމަށްފަހު، އދގެ ޒުވާނުންނާ ބެހޭ ސަފީރު ޖަޔަތުމާ ވިކްރަމަނަޔަކެ އާއި ޒުވާނުންގެ މިނިސްޓަރ އަޙުމަދު މަހުލޫފް އަށް "ޤާސިމްސް ފެމެލީ" ގެ ފަރާތުން ވަނީ ވެދުމަށް އަރުވާފައެވެ.\n"ޤާސިމްސް ފެމެލީ" އަކީ ނ.ވެލިދޫގައި އީދުގެ ގިނަހަރަކާތްތަކެއްގައި ބައިވެރިވެ، އާއިލީރޫހު ދިރުވާ އާލާކޮށް އީދުގެ އުފާ ކުލަގަދަކޮށް ފާޅުކުރުމަށް ހަރަކާތްތެރިވާ އާއިލާއެއް ކަމަށް "ނޫނުޑެއިލީ" ގައި ބުނެފައި ވެއެވެ.\nއުޅާއްޔަކީ ދިވެހިންގެ ސަގާފީ ކެއުމުގެ ތެރޭގައި ހިމެނޭ ހެދިކާއެކެވެ. އާއްމުކޮށް ބޮޑު ޢީދަށް ތައްޔާރުކުރާ އުޅާލި އާއްމުކޮށް ފެންނަނީ އަތްތިލައެއްގެ ސައިޒްގައެވެ.\nއޮގަސްޓް 14, 2019 11:04\nއުޅާލި އެއީ ތެލުލާ އެެއްޗެއް.. ފިހުނީމާ އުޅާއްޔަކަށް ނުވާނެ. މިސާލަކަށް.. ގަބުޅިއާއި ފުށާއި ހަކުރު އެއްކޮށްފައި ވަކި ކަހަލައެއްޗަށް އަޅައި ފިހުނީމާ ގަބުޅި ބޯކިބަލަށް ވެފައި.. ތަވާ މަތީގައި ވަކި ގޮތަކަށް ފިހުނީމާ ގަބުޅި ފޮޅިއަށް ވެފައި.. ދިވެހި ރަދީފުގައި އުޅާލި ކިޔަނީ ތެލުލާ އެއްޗަކަށް.. ފިހުނީމާ އުޅާލި ކިޔާކަމެއް ނެތް ނުދެނަ ހުރިން..\nއޮގަސްޓް 14, 2019 12:42\nއެމީހުން ބޭނުން އެއްޗެއް ލިޔެވޭނެ. ބަލާނެ ބަޔަކު ނެތެއްނު.\nއޮގަސްޓް 14, 2019 12:28\nތެލުލިޔަސް ފިހުނަސް އުޅާލިވާނީ ހަމަ އުޅާއްޔަށް.. ބަޔަކު ކަމެއް ކުރީމަ ހަމަ ހަސަދަވެގެން ތިއުޅެނީ.\nއޮގަސްޓް 14, 2019 13:37\nއުޅާލި އެއީ އެވޭލާ ޒަމާނުއްސުރެ ތެލުލާއެއްޗެއް...ދެން ފިހެގެން އެވޭލާވާންވީ ގޮތެއް ނޭނގެ!\nއޮގަސްޓް 14, 2019 13:44\nރައްޔިތުންގެ ލާރިގަނޑު ޕަކަޅާކޮށްގެން ކޮން އިސްރާފެއްކުރާކަށް، މި އަޟުޙާޢީދަށް އެކި ރަށްރަށުގެ ކައުންސިލްތަކުން އިމެއްނެތި ޚަރަދުކޮށްފައިކަމީ، ފެންނަށްހުރި ހަޤީޤަތް މިކަން ބަލާނެބަޔަކު މިޤައުމަކު މިހާރަކުނެތް، ހުސް ފެއިލިއަރ. ތިއަށްވުރެ ދެމެހެއްޓެނިވިކަމެއްކުރިނަމަ ފަހުން މާފައިދާވާނެ، ތީތި ސިމެންތިއާ ހިލަވެލިންހަދާ ބޮޑުމަގުގަ ބެހެއްޓިނަމަ ބަލަންދާމީހުން އަބަދުވެސް ތިބޭނެ.\nއޮގަސްޓް 14, 2019 15:11\nއޭބަލަ އައްޔާ ތި ޙަބަރު ތަންކޮޅެއ ރަނގަޅަށް ކިޔާބަލަ! ތީ ގާސިމްސް ފެމެލީގެ ފަރާތުންކޮށްފަ އޮތް ކަމެއް! ބަޔަކު ބަޖެޓް ކޮށްގެން ކޮށްފައޮތް ކަމެއްނޫން! ބުރިޔަށް ބާރުކުރިޔަސް ބޮޑުވަރު\nއޮގަސްޓް 14, 2019 14:27\nދުނިޔޭގެ ރެކޯރޑް ފޮތަށް އަރުވާ ވަރުގެ ކަމެއްތީ!!\nއޮގަސްޓް 14, 2019 15:04\nއެންމެ އިހުޒަމާނުގައި އުޅާއްޔަކީ ފިހާ އެއްޗެއް، މިހާރުވެސް ކޭމައްލާާ ބޮޑު އުޅާއްޔަކީ ފިހާއެއްޗެއް. ދިވެހިން އެންމެ އިހުޒަމާނުގައި ކުރިގޮތް ދިރާސާކޮށް ބަލާ ހޯދައިގެން ކުރިކަމެއްމީ\nއޮގަސްޓް 14, 2019 15:09\nސާބަހޭ ގާސިމްސް ފެމެލީ??????\nއޮގަސްޓް 14, 2019 15:18\nއެބަޔަކު ކުރާނެކަމެއް ކުރާނެ ގޮތެއް އެނގޭނީ އެބަޔަކަށް. ދެން ލަލަލާ....\nހާދަ ފައްކާ ޢާއިލާއެކޭ ގާސިމްސް ޢާއިލާތީ. އަހަރެންވެސް ތިފަދަ ޢާއިލާއެއްގެ މީހަކަށް ވަރަށް ވާ ހިއްވެ ☹\nއޮގަސްޓް 14, 2019 15:21\nސާބަހޭ.. ތީ ހަމަ ނަމޫނާ އާއިލާ އެއް.\nއޮގަސްޓް 14, 2019 15:30\nތިވަރުގެ އާއިލާއެއް އަހަރެން ނުދެކެން\nއޮގަސްޓް 14, 2019 15:35\nއަހަރުމެން އާއިލާވެސް ތިހެން ވާނެނަމަ އަޅެޭ ތިއާއިލާ އައް ވަދަބަ ހެޔޮނުވާނެ\nއޮގަސްޓް 14, 2019 15:51\nއުޅާއްޔަކީ އިހުގަ ފިހުނު އެއްޗެއް. ތެލކީ މާ ފަހުގެ އެއްޗެއް ކޮއްކޮ މެންނޭ. ދެން ރާއްޖޭގެ އެކި ހިސާބުގަ ތަފާތުވުން އެކަށީގެންވޭ.\nބުނެލަން އޮތީ މީ ތަފާތު ކަމެކޭ. ނަމޫނާ ގުޅުމެއް. ސަހާދަތް!\nއޮގަސްޓް 14, 2019 18:53\nއެންމެ ބޮޑު ނާނަ ކަޓާ ކީނަމަ މާފުރިހަމަވިސް ސަބަބަކީ ފިހުނީމަ\nއޮގަސްޓް 14, 2019 19:46\nއޮގަސްޓް 14, 2019 21:18\nތީތި ކާން ގެންނަންވީ ޝޭހު އިޔާޒުއާއި ފިކުރީ\nއޮގަސްޓް 15, 2019 09:17\nއެއީ ހަމަ ނަމޫނާ އާއިލާއެއް. ކުދި ބޮޑުއެންމެން ވަރަށް ގުޅެން. ޅިޔަން ފަހަރީންވެސް އުޅޭނީ ހަމަ އެއްބަނޑު އެއްބަފާ މީހުން އުޅޭހެން. މި އީދަކުނޫން. ކޮންމެ އީދަކުވެސް އެ އާއިލާއިން ކުރާނެ އަބަދުވެސް ތަފާތުކަމެއް. މި ފަހަރުވެސް ރަށުގަ އޮތް ފުޅަނދުބުރަށް ހެދި ރީތި ދޯންޏެއް ބަލާބަލަ. މައުލޫމާތު ލިބޭގޮތުން އެ ދޯނި މިހާރުވަނީ ރިސޯޓަކަށް ނަގާފަ.


Sul'ha geneveyne hama ekani gothakee Palestine dhaulaިy hedhun: Anbdullah | Mihaaru\nޖޯޑަންގެ އަބްދުﷲ ރަސްގެފާން. --ފޮޓޯ:އޭއެފްޕީ\nސުލްހަ ގެނެވޭނެ ހަމައެކަނި ގޮތަކީ ފަލަސްތީނު ދައުލަތް ހެދުން: އަބްދުﷲ\n30 މެއި 2019 - 10:202comments\nއުރުދުންގެ ރަސްގެފާނު މިމޭރުމުން ވާހަކަ ދެއްކެވީ އެމެރިކާގެ ރައީސް ޑޮނަލްޑް ޓްރަމްޕްގެ އެޑްވައިޒަރު އަދި ދަނބިދަރިކަލުން ޖެރެޑް ކުޝްނާއާ އެކު އުރުދުންގެ ވެރިރަށް އައްމާންގައި ބޭއްވެވި ބައްދަލުވުމެއްގަ އެވެ. ކުޝްނާ އުރުދުންއަށް ވަޑައިގެންނެވީ އަންނަ ޖޫން މަހު ފަހުކޮޅު ބަހްރައިންގައި ބާއްވަން އެމެރިކާއިން ރާވާފައިވާ ބައްދަލުވުމަށް ތާއީދު ހޯދުމަށެވެ.\nއެމެރިކާގެ ރިޔާސީ ގަނޑުވަރު ވައިޓްހައުސް އިން ނެރުނު ބަޔާނެއްގައި ބުނީ ބަހްރައިންގައި ބާއްވަން އުޅެނީ ފަލަސްތީނު މީހުންނަށް އެހީވުމުގެ ބައްދަލުވުމެއް ކަމަށެވެ.\nކުޝްނާއާ އެކު ބޭއްވެވި ބައްދަލުވުމުގައި އަބްދުﷲ ވިދާޅުވީ ފަލަސްތީނުގެ ދައުލަތް އުފައްފަދަން ޖެހޭނީ 1967 ވަނަ އަހަރު ކުރި ހަނގުރާމައިގައި އިޒްރޭލުން ހިފި ބިންތައް އެ ދައުލަތަށް ލިބޭ ގޮތަށް އަދި ގުދުސަކީ އެ ދައުލަތުގެ ވެރިރަށް ކަމަށް ހަމަޖައްސައިގެން ކަމަށެވެ.\nއެކަމަކު އެމެރިކާގެ ވެރިކަމަށް ޓްރަމްޕް ވަޑައިގެން އޭނާ ނިންމަވާފައި ވަނީ ގުދުސަކީ އިޒްރޭލުގެ ވެރިރަށް ކަމަށް ބަލައިގަންނާށެވެ. އިޒްރޭލުގައިވާ އެމެރިކާގެ އެމްބަސީ ގުދުސަށް ބަދަލުކުރަން ނިންމީ ވެސް އެ ސިޔާސަތުގެ ދަށުންނެވެ.\nފަލަސްތީނާއި އިޒްރޭލު މައްސަލަ ހައްލުކުރަން އެމެރިކާ ސަރުކާރުން ރާވާފައިވާ ރޭވުމުގެ ބައެއް ބަހްރައިންގައި ބާއްވާ ބައްދަލުވުމުގައި ކުޝްނާ ހާމަކުރައްވާނެ އެވެ. އެމެރިކާގެ ޕްލޭންގެ ސަބަބުން ފަލަސްތީނު ދައުލަތް އުފެއްދުމަށް ކުރާ މަސައްކަތަށް ހުރަސް އެޅިދާނެ ކަމުގެ ކަންބޮޑުވުން އުރުދުން އިން ވަނީ ފާޅުކޮށްފަ އެވެ.\nއިތުރު ލިޔުންތައް މެދު އިރުމަތި ފަލަސްތީން ފަލަސްތީން ދައުލަތް ރަސްގެފާނު އަބުދުﷲ2އެމެރިކާ ރައީސް ޑޮނަލްޑް ޓްރަމްޕް


Belgium in England katuvaalifi\nބެލްޖިއަމްއިން އިންގްލޭންޑް ކަޓުވާލައިފި\nޓައިލްމަންސް ލަނޑު ޖެހުމަށް ފަހު އުފާފާޅު ކުރަނީ\nއިންގްލެންޑްގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި ބެލްޖިއަމް އިން އިންގްލޭންޑް ކަޓުވާލައިފި އެވެ.\nބެލްޖިއަމްއިން ވަނީ، މެޗުގެ ކުރީކޮޅު އެ ޓީމުގެ ދެ ލަނޑު ވެސް ކާމިޔާބު ކޮށްފަ އެވެ. ބެލްޖިއަމްގެ ފުރަތަމަ ލަނޑު ރޮމެލޫ ލުކާކޫ ތަނަވަސް ކޮށްދިން ފުރުސަތަކުން ޔޫރީ ޓައިލްމަންސް ކާމިޔާބު ކުރީ މެޗުގެ 10 ވަނަ މިނެޓްގަ އެވެ. ދެ ވަނަ ލަނޑު ޑްރައިސް މާޓެންސް ކާމިޔާބު ކުރީ މެޗުގެ 23 ވަނަ މިނެޓްގަ އެވެ.\nމާޓެންސް ލަނޑު ޖެހީތާ 10 މިނެޓް ފަހުން އިންގްލެންޑުން ކުޅުން ރަނގަޅު ކުރިތަން ފެނުނެވެ. އިންގެލެންޑް ސަލާމާތްވާ ބޭނުން ނަމަ އެ ޓީމަށް އޮތީ މޮޅުވުމެވެ. އެހެންނަމަވެސް މެޗުން ބަލިވުމުން އެ ޓީމު އޮތީ ތިން ވަނައިގަ އެވެ.\nއެ ގުރުޕްގައި ހިމޭނެ އަނެއް ދެ ޓީމު ކަމަށްވާ ޑެންމާކާއި އައިސްލެންޑް ކުޅުނު މެޗު ޑެންމާކް ކާމިޔާބު ކުރީ 2-1 ންނެވެ. ޑެންމާކުގެ ދެ ލަނޑުވެސް ކްރިސްޓިއަން އެރިކްސަން ކާމިޔާބު ކުރީ ލިބުނު ޕެނަލްޓީންނެވެ. ފުރަތަމަ ހާފުގައި ލިބުނު ޕެނަލްޓީން އެރިކްސަން ޑެންމާކަށް ލީޑް ނަގައިދިނެވެ. މެޗުގެ ނިމެން ފަސް މިނެޓަށް ވެފައި ވަނިކޮށް ކިއާޓެންސަން ވަނީ އައިސްލެންޑަށް ލީޑް ނަގައިދީފަ އެވެ. މެޗުގެ އިތުރު ވަގުތުގެ ދެ ވަނަ މިނެޓްގައި އެރިކްސަން ވަނީ ޑެންމާކަށް ލީޑް ނަގައިދީފަ އެވެ. ޑެންމާކް އޮތީ ފުރޫޕްގެ ދެ ވަނައިގައެވެ.


galehiri: އަޅާލާނެ މީހަކުނެތް މިސްކިތް\nއަޅާލާނެ މީހަކުނެތް މިސްކިތް\nދިވެހިރާއްޖޭގެ މީހުންއުޅޭ ރަށެއްގައި ތިން ހަތަރު އަހަރުވެގެންދާއިރުވެސް އަޅާލާނެ މީހަކުނެތް މިސްކިތެއްހުރި ވާހަކަދައްކަންޖެހުމަކީ ހިތާމަހުރިކަމެކެވެ. ދެރަކަމެކެވެ. ނަމަވެސް މިކަންއޮތީ މިހެންނެވެ. ހުވަދުއަތޮޅު ތިނަދޫގެ އެންމެބައިބޯ މީސްގިނަ ސަރަޙައްދުގައި ކުރިއްސުރެ ހުރި މިސްކިތްވަނީ އެމިސްކިތުގެ ކޮންމެވެސް ދިމާލަކުން ބިންގައުދަށުގައި މިނިކަށި ހުރިކަމަށް ބެލެވިގެން 2009މ. ވަނަ އަހަރުންފެށިގެން ބަންދުކޮށްފައެވެ. ނުބައިކަމާއި އަޅުވެތިކަންބޮޑު 17 އަހަރުގައި ދިވެހީންގެމައްޗަށް ވެރިވެގެން އުޅުނު ކާފިރުބަޔެއްގެ އަތްދަށުން މިރާއްޖެ މިނިވަންކޮށްދެއްވި ޣާޒީ ރަދުން މިމިސްކިތް ބިނާކުރެއްވީ ޤަބުރު ވަޅުލައިފައިވާ ޤަބުރުސްތާނެއްގައިނޫނެވެ. އެފަދަކަމެއްނެތް ބިމެއްގައެވެ. ނަމަވެސް އޭގެފަހުން އައި ދުވަސްތަކުގައި މިސްކިތް ބޮޑުކޮށް މިސްކިތުގެތަރަހައަށް އަންނަމުންދިޔަ ބަދަލުތަކުގެތެރޭ މިސްކިތާއި ގާތުގައި ކުރީ ޒަމާނުގައި ވަޅުލައިފައިވާ ޤަބުރުގެބަޔެއްނަމަވެސް މިސްކިތުގެ އިމަށް، ނުވަތަ ފަހުން މިސްކިތްބޮޑުކުރި އިމުގެތެރަށް ވަދެފައިވުމަކީ ވެދާނެކަމެކެވެ. މިރާއްޖޭގެ ބައެއް މިސްކިތްތަކުން އެފަދަ ކަންކަން ފެނެއެވެ. ނަމަވެސް އެތާކުން މިނިކަށިނަގައި ނަމާދުކުރުން ހެޔޮވާގޮތަށް ހަދަނީއެވެ. މިހެންވިޔަސް މިމިސްކިތުގައި މިފަދަކަމެއް ކުރަން އިސްނަގާނެ އަދި މިތަންފެންނަ ކުޅެދުންތެރި ފޯރުންތެރި އިންސާނުންގެބަޔެއް މިއުޑުދަށުގައި ތިބިކަމަކަށްނުވެއެވެ.\nތިނަދޫއަކީ ކުޅެދުންތެރި ފޯރުންތެރިބަޔެއް ނިސްބަތްވާ ރަށެއްކަމަށް ބުނެވޭ އަޑެއްއިވެއެވެ. މިހެންމެ ތިނަދޫގެ އަންހެނަކަށް މަންމަ، ނުވަތަ ތިނަދޫގެ ފިރިހެނަކަށް ބައްޕަ، ނުވަތަ ތިނަދޫގެ އަންހެނަކަށް އަނބި ވިދާޅުވާ މިރާއްޖޭގެ ވެރިކަމުގެ މަތީފަޑީގެ ބޭފުޅުންވެސް އެބަ ތިއްބެވިކަމަށް ބުނެވޭ އަޑެއްއިވެއެވެ. މިހެންވިޔަސް ތިނަދޫގެ އެންމެބައިބޯ މީސްގިނަ ސަރަޙައްދުގައި ކުރިއްސުރެ ހުރި މިމިސްކިތް އެފަދަ އެއްވެސް ފަރާތަކަށް ފެނިވަޑައިގެން، ފެނި އަދި ދެކެފައެއްނުވެއެވެ. އެކަމާއި އުޅުއްވައި އުޅެފައި ނުވެއެވެ.\nދުނިޔެއޭ މިކިޔާ ވަގުތީ ގޮވަތީގައި އެންމެ މާތްކަންބޮޑު، އަދި އެންމެ ޙުރުމަތާއި ޢިއްޒަތްތެރިކަން ބޮޑު ތަނަކީ މިސްކިތެވެ. ނަމަވެސް މިކަންދަންނަންޖެހޭ ބަޔަކު މިކަން ނުދަންނަކަމަށްވަންޏާ އެކަމާއި ކުރާނީވެސް ކޮންކަމެއްހެއްޔެވެ. ކުރެވޭނީވެސް ކޮންކަމެއްހެއްޔެވެ. މިރާއްޖޭގެ ޤާނޫނުގައި ކަޅާއިހުދާއި ފެއްސާއިރަތުން ލިޔެފައިވާގޮތުގައި މިރާއްޖޭގެ އެއްވެސް މިސްކިތަކަށް ވޯޓެއް ނުދެވެއެވެ. ވޯޓްދެވެނީ އެކަމަށް ޢުމުރުހަމަވާ ދިވެހި އިންސާނުންނަށެވެ. އެހެންނޫންނަމަ މިފަދަ ނިކަމެތި ބަދުޣަރީބު ގޮތަކަށް މިފަދަ މިސްކިތެއްނުހުރީހެވެ. އަދި ޢަމުދުން ރިޔާސީއިންތިޚާބު ކަހަލަ ނިކަމެތީންގެ އަތްފޯރާފަށަށް ކަންފަސޭހަކަން ލައްގާ އިންތިޚާބެއްގައި މިމިސްކިތުގެ ވޯޓްގެބޭނުމުގައިވެސް ރިވެތި ގަނޑުވަރެއްފަދަ ތަނަކަށް މިމިސްކިތް ހެދީހެވެ.\nނަމަވެސް ދަންނާށެވެ. މިކަމުގައި މަސްއޫލުވެ ޖަވާބުދާރީވާންޖެހޭ ބަޔަކު މިއަދު ބޯމަތި ނުވިކަމަށްވިޔަސް އަންނަންއޮތް ދުވަހު މިކަމާއި މަސްއޫލުވެ ޖަވާބުދާރީވާންޖެހޭ ބަޔަކު ތިބޭނެކަން ދަތުންހުއްޓެވެ. އެދުވަހުން ނިކަމެތި އަޅާގެ ދަތުމާއި ދެނެގަތުމުގެތެރޭ ތިޔަ ކަމެއް ނުވެޔޭ ނުބެނެވޭހުއްޓެވެ. އަދި މިއަޅާއަށް އިބަ ﷲ ދެއްވި ފުދުންތެރިކަމާއި ފޯރުންތެރިކަމުގެތެރޭ ތިޔަފަދަ ކުޅެދުންތެރިކަމެއް ނުވެޔޭވެސް ނުބުނެވޭ ހުއްޓެވެ. އެހެނީ އެއީ ބޮޑުވެގެންވާ ދޮގެއްކަމަށް ހެކިދޭހުށީ އެމީހެއްގެ އަމިއްލަ ގުނަވަންތަކެވެ.


އުނގޫފާރު ރީޖަނަލް ހޮސްޕިޓަލުގެ މެނޭޖުމަންޓު އިތުރަށް ވަރުގަދަ ކުރަނީ – Ungoofaaru\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލުގެ މެނޭޖުމަންޓު އިތުރަށް ވަރުގަދަ ކުރަނީ\nއުނގޫފާރު ރީޖަނަލް ހޮސްޕިޓަލުގެ މެނޭޖުމަންޓު އިތުރަށް ވަރުގަދަ ކުރަނީ\nމުނާޒު މުޙައްމަދު 23 ޖުލައި 2019\n0 310 1 މިނެޓުން ކިޔާލެވޭ\nއުނގޫފާރު ރީޖަނަލް ހޮސްޕިޓަލުގެ މެނޭޖުމަންޓު އިތުރަށް ވަރުގަދަ ކުރުމުގެ ގޮތުން އިތުރު ސީނިއާ މަޤާމުތަކަށް މީހުން ހޯދަން އިއުލާންކޮށްފިއެވެ. ހެލްތު މިނިސްޓްރީން އިއްޔެ ކުރި އިއުލާންގައި ފުރުސަތު ހުޅުވާލާފައި ވަނީ އުނގޫފާރު ރީޖަނަލް ހޮސްޕިޓަލަށް ޑިރެކްޓަރ ޖެނެރަލަކާއި، ޑެޕިއުޓީ ޑިރެކްޓާރ ޖެނެރަލަކާއި އެކި ޑިޕާޓުމެންޓު ތަކުގެ ޑިރެކްޓަރުންނަށް މީހުން ހޯދާށެވެ.\nހެލްތު މިނިސްޓްރީން ކުރި އިއުލާނުގައި ޑިރެކްޓަރުން ހޯދަން އިއުލާންކޮށްފައި ވަނީ އުނގޫފާރު ރީޖަނަލް ހޮސްޕިޓަލުގެ ފައިނޭންސް ސެކްޝަން އަށާއި، ޕްރޮކިއުމެންޓް ސެކްޝަން އަށާއި، ހިއުމަން ރިސޯސް ސެކްޝަން އަދި އިންފޮމޭޝަން ޓެކްނޮލޮޖީ ސެކްޝަނަށެވެ.\nމި މަޤާމުތަކުގެ ތެރެއިން ޑިރެކްޓަރ ޖެނެރަލްގެ މަގާމަށް ކުރިމަތިލާ މީހުންގައި ހުންނަން ޖެހޭ ސަރުތަކީ މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް ޙާސިލްކޮށްފައި ވުމާއެކު މަގާމުގެ މަސައްކަތުގެ ދާއިރާއިން 8 އަހަރު ދުވަހުގެ ތަޖުރިބާ ލިބިފައ ވުމެވެ. ނުވަތަ މަގާމުގެ މަސައްކަތާ ގުޅޭ ދާއިރާއިން ލެވެލް9އެއްގެ ސަނަދެއް ހާސިލްކޮށްފައި ވުމާއެކު މަސައްކަތާ ގުޅޭ ދާއިރާއަކުން6އަހަރު ދުވަހުގެ ތަޖުރިބާ ލިބިފައި ވުމެވެ.\nޑެޕިއުޓީ ޑިރެކްޓަރ ޖެނެރަލްގެ މަގާމަށް ކުރިމަތިލާ މީހުންގައި ހުންނަން ޖެހޭ ސަރުތަކީ މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް ޙާސިލްކޮށްފައި ވުމާއެކު މަގާމުގެ މަސައްކަތުގެ ދާއިރާއިން6އަހަރު ދުވަހުގެ ތަޖުރިބާ ލިބިފައ ވުމެވެ. ނުވަތަ މަގާމުގެ މަސައްކަތާ ގުޅޭ ދާއިރާއިން ލެވެލް9އެއްގެ ސަނަދެއް ހާސިލްކޮށްފައި ވުމާއެކު މަސައްކަތާ ގުޅޭ ދާއިރާއަކުން4އަހަރު ދުވަހުގެ ތަޖުރިބާ ލިބިފައި ވުމެވެ.\nމީގެ އިތުރުން ޑިރެކްޓަރުންގެ ޑިރެކްޓަރުންގެ މަޤާމަށް ނަގާ މީހުންގެ ކިބާގައި ހުންނަން ޖެހޭ ސަރުތަކީ މަގާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް ޙާސިލްކޮށްފައި ވުމާއެކު މަގާމުގެ މަސައްކަތުގެ ދާއިރާއިން6އަހަރު ދުވަހުގެ ތަޖުރިބާ ލިބިފައ ވުމެވެ. ނުވަތަ މަގާމުގެ މަސައްކަތާ ގުޅޭ ދާއިރާއިން ލެވެލް9އެއްގެ ސަނަދެއް ހާސިލްކޮށްފައި ވުމާއެކު މަސައްކަތާ ގުޅޭ ދާއިރާއަކުން2އަހަރު ދުވަހުގެ ތަޖުރިބާ ލިބިފައި ވުމެވެ.\nމިނިސްޓުރީގެ އިއުލާންގައި މި މަޤާމުތަކަށް މީހުން ހޯދަން އިއުލާންކޮށްފައި ވަނީ އުނގޫފާރު ރީޖަނަލް ހޮސްޕިޓަލުގެ އިތުރުން ޑރ.އަބްދުލް ސަމަދު މެމޯރިއަލް ހޮސްޕިޓަލާއި ލ.ހިތަދޫ ރީޖަނަލް ހޮސްޕިޓަލަށެވެ.\nސަރުކާރުން މަތީ ފެންވަރަކަށް ތަރައްޤީ ކުރުމަށް ނިންމާފައިވާ ހޮސްޕިޓަލްތަކުގެ ތެރޭގައި މި ހޮސްޕިޓަލުތައް ހިމެނޭ އިރު މި ހޮސްޕިޓަލްތަކުގެ ހިންގުމުގެ އޮނިގަނޑަށް ބޮޑެތި ބަދަލުތަކެއް އަންނާނެއެވެ.\nޢީދަށް ތައްޔާރުވުމަށް ޒުވާނުން "އެންމެންއެކުގައި" އާ ރޫހެއްގައި


vnews - L.Kunahandhoo bandharun endhemi mahsala hoonuvejje!\nކުނަހަންދޫ ދޯންޏަކުން ރަށު ބަނދަރުން އެންދެމި މައްސަލަ ހޫނުވެއްޖެ!\n12 ޑިސެމްބަރ 2017\nކުނަހަންދޫ ބަނދަރުތެރެއިން އެންދަމާއިރު، ކައުންސިލަރު އެކަން މަނާކުރަނީ\nކައުންސިލުން މަނާކުރަމުން ދަނިކޮށް، ލ. ކުނަހަންދޫގެ މަސްދޯންޏެއްގެ ފަޅުވެރިން ބަނދަރުގައި ދާ އަޅައިގެން އެންދެމި މައްސަލަ ހޫނުވެއްޖެ އެވެ.\nލ.ކުނަހަންދޫގައި މަސްވެރިކަން ކުރާ ދޯންޏަކުން މިކަންކޮށްފައި ވަނީ އިއްޔެ ހެނދުނުގެ ވަގުތެއްގަ އެވެ. އަދި އެ ދޯނީގެ ފަޅުވެރިން ބަނދަރުގައި ދާ އަޅައިގެން ތާވަޅު ހިފި މަންޒަރު އެރަށުގެ ޒުވާނަކް ވަނީ ފޭސްބުކްގައި ލައިވްކޮށްފަ އެވެ. އަދި އެކަން ރަށު ކައުންސިލުން މަނާކުރަމުން ދަނިކޮށް އެ ދޯނީގެ ފަޅުވެރިން ވަނީ ބަނދަރުގައި ދައު އަޅައި އެންދަމައިގެން މަހަށް ފުރާފަ އެވެ.\nވީނިއުސްއަށް މައުލޫމާތު ދެއްވަމުން ކުނަހަންދޫ ކައުންސިލްގެ މެންބަރު ލިރުޣާމް ސައީދު ވިދާޅުވީ، ކުނަހަންދޫ ޔުނިޓީ ދޯނީގެ ފަޅުވެރިން އެކަން ކުރީ ކައުންސިލުން އެކަން ނުކުރަން އަންގާފައި ވަނިކޮށް ކަމަށެވެ. އަދި އެކަން ހުއްޓުވަން ކައުންސިލް މެންބަރުންވެސް ބަނދަރުމަތީގައި ތިބިކަމަށެވެ. ނަމަވެސް އެކަމަށް އެއްވެސް ފަރުވާލެއް ނެތި ދޯނީގެފަޅުވެރިން ތާވަޅުހިފައިގެން ފުރީ ކަމަށެވެ.\n"އެމީހުން އެއްވެސް ފަރުވާލެއް ނެތި އެކަން ކުރީ. ދޯނީގެ ވެރިފަރާތުން ބަނދަރުމަތީގަ ތިބި. ކައުންސިލް މެންބަރުންވެސް ބަނދަރަށް އެރި މަނާކުރުމުން އެކަން ކޮށްފަ ވަނީ. ވަރަށް ދެރަކަމެއް މީ. އެފަދަ ކަންކަން ކުރުމުގައި މުސްތަޤްބަލުގައި ވާނެ ގެއްލުންވެސް އެމީހުންނަށް ބުނެދިނިން. " ލިރުޣާމް ވިދާޅުވި އެވެ.\nލިރުޣާމް ސައީދު ވިދާޅުވީ، އެކަމަކީ ކުނަހަންދޫ ކައުންސިލުން މަނާކޮށްފައި އޮންނަ ކަމެއް ކަމުން އެކަން ނުކުރުމަށް އެކި ގޮތްގޮތުންވެސް ނަސޭހަތްތެރިވުމުންވެސް އެކަން ނުހުއްޓުމުން ފުލުހުންނަށްވެސް އެންގި އެންގިކަމަށެވެ.\nފަޅުތެރޭގައި ދާ ޖަހައިގެން މަސް ނުވަތަ ތާވަޅު ފަދަ ތަކެތި ހިފުން މަނާކުރުމުގެ ބާރު، ކައުންސިލްތަކަށް އޮންނައިރު، ދިވެހިރާއްޖޭގެ މަސްވެރިކަމުގެ ގާނޫނުގެ3ވަނަ މާއްދާގެ (ހ) އިން މިނިސްޓްރީ އޮފް ފިޝަރީޒް އެންޑް އެގްރިކަލްޗަރއަށް ލިބިދޭ އިހްތިޔާރުގެ ދަށުން ހަދާފައިވާ މަސްވެރިކަމުގެ ގަވާއިދުގައި ފަޅުފަޅުން މަސްވެރިކަން ކުރުމުގައި އަމަލުކުރާނެ ގޮތް ވަނީ ބަޔާންކޮށްފަ އެވެ.\nދިވެހިރާއްޖޭގެ މަސްވެރިކަމުގެ ގަވާއިދުގެ2ވަނަ މާއްދާގައި މަސްވެރިކަން ކުރުމުގައި މަނާ ކަންތައް ވަނީ ބަޔާންކޮށްފަ އެވެ. އެގޮތުން އެ މާއްދާގެ (އ) ގައި ބުނެފައި ވަނީ، ރާއްޖޭގެ މީހުން އުޅޭ ރަށްރަށުގެ ފަޅަށް ވަދެފައި އޮންނަ މުށިމަސްގަނޑުގައި ދައު އެޅުމަކީ މަނާކަމެއް ކަމަށެވެ. އަދި މި ޤަވައިދުގެ(ވ) ގައި ބުނެފައި ވަނީ، ރާއްޖޭގެ ރަށްރަށުގެ ފަޅަށް ވަދެފައި އޮންނަ މުށިމަސްގަނޑުގަނޑަށް ޖަސްތު ޖަހައި ބުޅިފަތި އަޅުވައި ދިރޭ އެމާއި މުޅަކޮށްފައި ހުންނަ އެން އުކައިގެން މަސް ބޭނުމަކީވެސް މަނާކަމެއް ކަމަށެވެ.\nމީގެ އިތުރަށްވެސް މަސްވެރިކަން ކުރުމުގައި މަނާ ކަންތަކުގެ ތެރޭގައި، އާންމުކޮށް ދިވެހިން މަސްވެރިކަންކުރާ ހިސާބުތަކުގައި ދޮށީގެ މަސްވެރިކަންކުރަން ތިބިބަޔަކަށް ދަތިވާ ގޮތަށް، ވަދު ދަމައިގެން ލޭނު އަޅައިގެން ނުވަތަ ފައްތައިގެން މަސްވެރިކަންކުރުމާއި، ދިވެހިރާއްޖޭގެ ކަނޑުތަކުން އޮއިވާލި އެތިގަނޑު ނެގުމާއި، މަސް ހިފުމަށް ނުވަތަ މަސް މެރުމަށް، ޑައިނަމައިޓް ނުވަތަ އެނޫންވެސް ގޮވާ އެއްޗެއް ބޭނުން ކުރުމަކީ މަނާކަމެކެވެ.\nއަދި މަސްހިފުމަށް ނުވަތަ މަސް މެރުމަށް އެއްވެސް ބާވަތެއްގެ ބަޑިއެއް ބޭނުން ކުރުމާއި، މަސްހިފުމަށް، ނުވަތަ މަސް މެރުމަށް އެއްވެސް ބާވަތެއްގެ ވިހައެއް ބޭނުންކުރުމާއި، ވައިފުޅި އަޅައިގެން ފީނައިގެން ހުއިފިލަނޑާ އާއި އިހި ނެގުމާއި، ހުކުރު ނަމާދަށް ހާޒިރު ނުވެވޭފަދަ ގޮތަކަށް އެއްވެސް ބާވަތެއްގެ މަސްވެރިކަމެއް ކުރުމަށްޓަކައި ހުކުރު ދުވަހު ފުރައިގެން ރަށުން ބޭރަށް ދިއުމަކީވެސް މި ޤަވައިދުގެ ދަށުން މަނާކަމެކެވެ.\nރަނިލް ވިކްރަމަސިންހަ އާދީއްތަދުވަހު އަލުން ބޮޑުވަޒީރުކަމުގެ ހުވާ ކުރައްވަނީ\nފުވައްމުލައް ބަލިކޮށް ކުނަހަންދޫ ތަށި ދިފާއުކޮށްފި\nދެ ކޮމިޝަނަށް ދިން ބާރުތަކެއް ބިލުން ނަގައިފި\nޕެނަލްޓީގައި ގޮއިދޫ ބަލިކޮށް އޭދަފުށި ފައިނަލަށް\n5 ގަޑިއިރު ވަންދެން ބޯޓުގައި ބައިތިއްބާފައި ޔޫއެލް ފްލައިޓަކުން ދަތުރުވެރިން ބާލައިފި\nއިސްރާއީލުން ފަލަސްތީނު އެތައްބަޔަކު ހައްޔަރުކޮށްފި


Handhu vashaa bureh jahan touristun fonuvanee | Mihaaru\nހަނދު ވަށާ ބުރެއް ޖަހަން ޓޫރިސްޓުން ފޮނުވުމުގެ މިޝަން އަންނަ އަހަރު ފަހުކޮޅު ފަށާނެ ކަމަށް ސްޕޭސްއެކްސް އިން ބުނޭ. --ފޮޓޯ:އޭއެފްޕީ\n28 ފެބުރުއަރީ 2017 - 14:455comments\nހަނދު ވަށާ ކުރާ ދަތުރުގެ ހުރިހާ ޚަރަދެއް ކުރާނީ ޖައްވަށް ދަތުރުކުރާ ޓޫރިސްޓުންނެވެ. ސްޕޭސްއެކްސްގެ ޗީފް އެގްޒެކެޓިވް އެލޮން މަސްކު ވިދާޅުވީ ހަނދުވަށާ ކުރާ ދަތުރު އަންނަ އަހަރުގެ ފަހުކޮޅު ފަށާނެ ކަމަށެވެ. އޭނާ ވިދާޅުވީ ޓޫރިސްޓުންގެ ގޮތުގައި ސްޕޭސްއެކްސްގެ ފްލައިޓުގައި ދަތުރު ކުރަނީ ދެ މީހުން ކަމަށާއި އެއީ ހޮލީވުޑުގެ ބައެއް ނޫން ކަމަށެވެ. ހަނދު ވަށާ ދަތުރު ކުރާ ދެ ޓޫރިސްޓުން މިހާރު ވެސް ބޮޑު އަދަދެއްގެ ޑިޕޮސިޓް ދައްކާފައިވާ ކަމަށް މަސްކް ވިދާޅުވި އެވެ. އަދި އެ މީހުންގެ ޓްރޭނިން މި އަހަރު ފަހުކޮޅު ފަށާނެ ކަމަށް މަސްކް ވިދާޅުވި އެވެ.\nސްޕޭސްއެކްސްގެ ސީއީއޯ އެލޮން މަސްކް. --ފޮޓޯ:އޭއެފްޕީ\n"މިއީ ވަރަށް ޝައުގުވެރި އާދަޔާޚިލާފު މިޝަނަކަށް ވާނެ. އަދި މި މިޝަނުގެ ސަބަބުން ޖައްވަށް މީހުން ފޮނުވުމަށް އިތުރަށް ޝައުގުވެރިވާނެ ކަމަށް އުއްމީދު ކުރަން،" ކޮންފަރެންސް ކޯލް މެދުވެރިކޮށް ނޫސްވެރިންނާ ވާހަކަ ދައްކަވަމުން މަސްކް ވިދާޅުވި އެވެ.\nސްޕޭސްއެކްސް އަކީ ޖައްވަށް މީހުން ފޮނުވުމުގެ މަޝްރޫއު ހިންގާ އެންމެ އުއްމީދީ ކުންފުންޏެވެ. އިނގިރޭސި ވިލާތުގެ ވިޔަފާރިވެރިޔާ ރިޗަޑް ބްރެންސަންގެ ވާޖިން ގެލަޓިކުން ވަނީ 250،000 ޑޮލަރަށް ޖައްވީ ދަތުރެއް ކުރުމަށް ރިޒަވޭޝަން ހަދަން ފަށައިފަ އެވެ. އަދި އެމެޒޮންގެ ފައުންޑާ ޖެފް ބެޒޮސްގެ ބްލޫ އޮރިން ކުންފުނިން ވެސް ދަނީ ޖައްވީ ފްލައިޓްތަކެއް ބޭއްވުމަށް ޕްލޭން ކުރަމުންނެވެ.\nސްޕޭސްއެކްސްގެ ފެލްކޮން ހެވީ އުޅަނދު ހަނދު ވަށާ ބުރުޖަހަން ނައްޓާލާނީ ފްލޮރިޑާގެ ކެނެޑީ ސްޕޭސް ސެންޓަރުންނެވެ. ހަނދަށް އެންމެ ފަހުން ދަތުރު ކުރި އެޕޯލޯ 17 ގެ ދަތުރު 1972 ވަނަ އަހަރު ފެށީ ވެސް މި ސެންޓަރުންނެވެ. އޭގެ ފަހުން އެމެރިކާ އިން ހަނދަށް އެސްޓްރޮނޯޓުން ފޮނުވައިފައެއް ނުވެ އެވެ.\nއިތުރު ލިޔުންތައް ޓޫރިސްޓުން ޖައްވީ ދަތުރުތައް ހަނދު ސްޕޭސް ޓޫރިޒަމް


Mohamed Ismail bandhun dhookohlumah court in amuru koffi - vNews.mv\nފާތިމަތު ނަހުދާ ފާއިޒް Male' | 21 May 2022, 19:07\nރާއްޖޭގައި ތިބި އިންޑީއާ ސިފައިން ރާއްޖެ އިން ފޭބުމަށް ގޮވާލާ، އިދިކޮޅުން ހިންގާ "އިންޑިއާ އައުޓް" ހަރަކާތް ރާވާ އިންތިޒާމް ކުރުމުގައި ހަރަކާތްތެރިވާ ކަމުގެ ތުހުމަތުގައި ހައްޔަރުކުރި ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެމްބަރު މުހައްމަދު އިސްމާއީލް ބަންދުން ދޫކޮށްލުމަށް ކްރިމިނަލް ކޯޓުން އަމުރުކޮށްފިއެވެ.\nރޭގެ ވަގުތެއްގައި އޭނާ ހައްޔަރުކޮށްފައިވަނީ ކުރިން އޭނާ ހައްޔަރުކުރުމުގައި އިޖުރާއީ ގޯސްތަކެއް ހެދުމުގެ ސަބަބުން ކްރިމިނަލް ކޯޓުން އޭނާ މިނިވަން ކުރުމާއި ގުޅިގެން އެކޯޓުގެ އަމުރަކާއެކުއެވެ.\nއޭނާގެ ބަންދާމެދު ގޮތެއް ނިންމުމަށް މިއަދު ކޯޓަށް ހާޒިރުކުރުމުން، ފުލުހުން ވަނީ އޭނާ އަކީ އިންޑިއާ އައުޓް ހަރަކާތް ރާވައި އިންތިޒާމުކޮށް، އެ ހަރަކާތަށް ބޭނުންކުރާ ބެނާތަކާއި ޓީޝާޓުތައް އަތޮޅު ތެރެއަށް ފޯރުކޮށްދިނުމުގައި އިސްކޮށް ހަރަކާތްތެރިވާ މީހެއް ކަމަށާއި، އޭނާގެ އެއަމަލުގެ ސަބަބުން ރާއްޖޭގައި ވަޒީފާ އަދާކުރާ ބިދޭސީންނާމެދު ނަފުރަތު އުފެދި ދިވެހިރައްޔިތުންނަށް އެކަމުން ނޭދެވޭ އަސަރުކުރާނެ ކަމަށެވެ.\nމައްސަލަ ބެއްލެވި ގާޟީ ވަނީ "އިންޑިއާ އައުޓް" ހަރަކާތް ހިންގުމުގެ ހަރަކާތުގެ ތެރެއިން ވަކި މީހަކަށް އަނިޔާވެރިވުމަށް ގޮވާލާ، ނުވަތަ ވަކި މީހަކަށް މުހައްމަދު އިސްމާއިލް އަނިޔާވެރިވެފައި ވޭތޯ ސުވާލުކޮށްފައެވެ. އެފަދަ ކަމެއް ކޮށްފައިވާކަން ފާހަގަނުކުރެވޭ ކަމަށް ފުލުހުން ވަނީ ބުނެފައެވެ. އަދި، ދުވަހަކުވެސް މީހަކަށް އަނިޔާވެރިވި އަދި އަނިޔާވެރިވުމަށް ގޮވާލާފައި ނުވާނެ ކަމަށް މުހައްމަދު އިސްމާއީލް ބުނެފައިވެއެވެ.\nއެހެންކަމުން ޖިނާއީ ތުހުތަމެއްގައި މީހަކު ބަންދުގައި ބަހައްޓަން ބޭނުންވާނެ ހެކީގެ އެންމެ ދަށް މިންގަނޑުންވެސް ހެކި މުހައްމަދު އިސްމާއިލް އާއި ދެކޮޅަށް ހުށަހެޅިފައި ނުވާކަމަށާއި، ގާނޫނުލްއުގޫބާތުގެ ދަށުން ޖިނާއީ ކުށްތަކަކަށް ތުހުމަތުކޮށްފައިވާއިރު އޭގެއިން އެއްވެސް ކުށެއް މުހައްމަދު އިސްމާއިލް ކޮށްފައިވާ ކަމަށް އެއްވެސް މިންވަރަކަށް ހެކި ހުރިކަމަކަށް ގަބޫލު ނުކުރެވޭ ކަމަށް މައްސަލަ ބެއްލެވި ގާޟީ ވިދާޅުވިއެވެ.\nމުހައްމަދު އިސްމާއީލް އެންމެ ފުރަތަމަ ހައްޔަރުކޮށްފައިވަނީ މެއި މަހުގެ 18 ވަނަ ދުވަހުއެވެ.


Technical massala eh dhimaave, Hiyaa mashroo'u ge guru lun maadhamaa ah faskohffi | Jazeera\tހިޔާ މަޝްރޫއުގެ ގުރުލުން މާދަމާއަށް ފަސްކޮށްފި - Jazeera\nޓެކްްނިކަލް މައްސަލައެއް ދިމާވެ، ހިޔާ މަޝްރޫއުގެ ގުރުލުން މާދަމާއަށް ފަސްކޮށްފި\nލީވާން އަލީ ނާސިރް June 21, 2021 564 views0\nހިޔާ މަޝްރޫއުގެ ދަށުން އަޅާފައިވާ ފްލެޓް -- ފޮޓޯ: އަވަސް\nޓެކްނިކަލް މައްސަލައެއް ދިމާވެ، ހިޔާ މަޝްރޫއުގެ ގުރުލުން މާދަމާއަށް ފަސްކޮށްފިއެވެ.\nހައުސިންގ ޑިވެލޮޕްމިެންޓް ކޯޕަރޭޝަން (އެޗްޑީސީ) އިން ކޮށްފައިވާ ޓުވީޓެއްގައި ބުނީ، ދިމާވި ޓެކްނިކަލް މައްސަލައަކާއި ގުޅިގެން، މިއަދު ބޭއްވުމަށް ހަމަޖެއްސި ހިޔާ މަޝްރޫއުގެ ގުރުލުން ކެންސަލްކޮށްފައިވާ ކަމަށެވެ.\nއެޗްޑީސީން އިތުރަށް ބުނެފައިވަނީ، ގުރުލުން މާދަމާ ކުރިޔަށް ގެންދިޔުމަށް ހަމަޖެހިފައިވާ ކަމަށާއި، ގުރުލުން ކުރިޔަށް ގެންދާނީ ލައިވްކޮށް ކަމަށެވެ. އަދި މިކަމާ ގުޅޭ އިތުރު ތަފްސީލް މިއަދު ހާމަ ކުރާނެ ކަމަށްވެސް އެ ކޯޕަރޭޝަނުން ބުނެއެވެ.\nހިޔާ މަޝްރޫއުގެ ގުރުލުން ކުރިޔަށް ގެންދިޔުަމަށް ހަމަޖެހިފައިވާ ފްލެޓްތައް:\n1. (10) ހާއްސައެހީއަށް ބޭނުންވާ ފަރާތްތަކަށް ހާއްސަ\n2. ސިވިލް ސާރވިސް މުވައްޒަފުންނަށް ހާއްސަ\n3. (H6) އެކަނިވެރި މައިންނާއި ބަފައިންނައް ހާއްސަ\n4. (17) 18 އަހަރާއި 40 އަހަރާއި ދެމެދު ކައިވެނިކޮށްގެން އުޅޭ ފަރާތްތަކައް ހާއްސަ\n5. (H8) މާލޭ ރަށްވެހިންނައް ހާއްސަ\n6. (9-H) މާލެ މުނިސިޕަލްޓީގެ ދަފްތަރުގައި ރަޖިސްޓްރީވެފައިވާ ފަރާތްތަކައް ހާއްސަ\n7. މޯލްޑިވްސް ޕޮލިސް ސާރވިސް އަށް ހާއްސަ\nހިޔާ މަޝްރޫއުގެ ގުރުލުން މެދުކަނޑާލީ ކޮވިޑް-19 ގެ ހާލަތާއި ގުޅިގެން މެދުކަނޑާލުމަށް އޮތުމަށްފަހު، އަލުން ކުރިޔަށް ގެންދިޔުމަށް ހަމަޖެހިފައިވާނީ، ކޮވިޑުގެ މިންގަނޑުތަކަށް ފެތޭ ގޮތަށް ވީހާވެސް މަދު އަދަކަށް މީހުން ހިމަނައިގެން ކަމަށް އެޗްޑީސީން ބުނެއެވެ.\nހިޔާ މަޝްރޫއުގެ ގުރުލުން މާދަމާއަށް ފަސްކޮށްފި


Program furihama kuri 300 meehunnah helmet dheefi | Mihaaru\nހައިވޭގައި މީހަކު ހެލްމެޓް އަޅައިގެން ސައިކަލު ދުއްވަނީ-- މިހާރު ފޮޓޯ\n28 ފެބުރުއަރީ 2019 - 17:225comments\nއަންނަ މަހުގެ 10 އިން ފެށިގެން، ސިނަމާލެ ބްރިޖާއި ހައިވޭގައި ދުއްވާއިރު ހެލްމެޓް އަޅަން މަޖުބޫރުކޮށްފައިވާއިރު، 5،000 ހެލްމެޓް ހިލޭ ބަހަން ސަރުކާރުން ވަނީ ނިންމާފަ އެވެ. މިއަދު މި ބެހީ އޭގެ ތެރެއިން ފުރަތަމަ 300 ހެލްމެޓެވެ. މި ހެލްމެޓްތައް ދޫކުރަނީ، މަގުމަތީގެ ރައްކާތެރިކަމާއި ފަސްޓްއެއިޑާ ބެހޭ މައުލޫމާތު ދޭ ދެ ގަޑިއިރުގެ ޕްރޮގްރާމެއް ފުރިހަމަ ކުރުމުންނެވެ.\nޓްރާންސްޕޯޓް އޮތޯރިޓީން ބުނީ 30 ކިލޯމީޓަރަށް ވުރެ ބާރަށް ދުއްވުމަށް ހުއްދަ އޮންނަ ސަރަހައްދުތަކުގައި ހިންގާ މި ޕްރޮގްރާމްގައި ބައިވެރިވުމުގެ ފުރުސަތު ހުޅުވާލުމާއެކު، 24 ގަޑިއިރުގެ ތެރޭގައި 5،000 މީހުން ރަޖިސްޓްރީކޮށްފައިވާ ކަމަށެވެ. އެއީ މާލެ ސަރަހައްދުން 2،500 މީހުން އަދި އައްޑު އާއި ލާމު އަތޮޅުން 2،500 މީހުންނެވެ.\nމި ޕްރޮގްރާމް ކުރިއަށް ގެންދަނީ އެކި ދުވަސްތަކަށް ބަހާލައިގެންނެވެ.\nޓްރާންސްޕޯޓް އޮތޯރިޓީން ބުނިގޮތުގައި މާލެ ސަރަހައްދަށް ދޫކުރާ 2،500 ހެލްމެޓްގެ ތެރެއިން 500 ހެލްމެޓް ހާއްސަކޮށްފައިވަނީ ކުޑަކުދިންނަށެވެ. އެތަނުން ބުނީ ސަރުކާރުން ހިލޭ ބަހާނީ އަވައްޓެރި ގައުމުތަކުގައި ވެސް އާއްމުކޮށް ބޭނުންކޮށް އުޅޭ ފަދަ ހެލްމެޓް ކަމަށެވެ.\nސިނަމާލެ ބްރިޖާއި އެއާ ގުޅޭ ހައިވޭގައި ހެލްމެޓު އަޅަން މަޖުބޫރުކުރަން ނިންމީ، އެ ތަނުގައި އެކްސިޑެންޓުތައް ގިނަވެ ބައެއް މީހުންނަށް ބޮޑެތި އަނިޔާތަކެއް ލިބިފައިވަނިކޮށެވެ.\nއިތުރު ލިޔުންތައް ދަތުރުފަތުރު ޓްރާންސްޕޯޓް އޮތޯރިޓީ ސިނަމާލެ ބްރިޖު ހެލްމެޓް\nހެލްމެޓެއް ހޯދައިފިންތަ؟ ނޫނީ ބްރިޖް މަތިން ނުދުއްވޭނެ


Vote in aslu fennaane, raees Yaamin vanee ekaniverivefa: Mahloof | Mihaaru\nކްރިމިނަލް ކޯޓުން މަހްލޫފްގެ މައްޗަށް ހަ މަސް ދުވަހުގެ ޖަލު ހުކުމެއް އިއްވުމާއެކު ކަރެކްޝަނަލް ސާވިސްގެ ބެލުމުގެ ދަށުން މަހްލޫފް ވެހިކަލަށް އަރުވަނީ. ލޯކަލް ކައުންސިލް އިންތިހާބުގެ ވޯޓުން "އަސްލު" ހޯދާނެ ކަމަށް މަހްލޫފް ވިދާޅުވި. - ފޮޓޯ: މުހައްމަދު ޝަރުހާން/ މިހާރު\nވޯޓުން އަސްލު ފެންނާނެ، ރައީސް ޔާމީން ވަނީ އެކަނިވެރިވެފައި: މަހްލޫފް\n06 ނޮވެމްބަރ 2016 - 20:127comments\nލޯކަލް ކައުންސިލް އިންތިހާބުގެ ވޯޓުން "އަސްލު" ފެންނާނެ ކަމަށާއި ރައީސް އަބްދުﷲ ޔާމީން މިހާރު ހުންނެވީ ގިނިކަންޏާ ކަމަށް ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް މިއަދު ވިދާޅުވެއްޖެ އެވެ.\nފުލުހުންނަށް ނުކިޔަމަންތެރިވި ދެ މައްސަލައެއްގައި ޖަލު ހުކުމެއް ތަންފީޒު ކުރައްވަމުން ގެންދަވާ މަހްލޫފް ނެރުއްވި ބަޔާނެއްގައި ވިދާޅުވި ގޮތުގައި އަންނަ ޖެނުއަރީ 14 ގައި އޮންނަ ކައުންސިލް އިންތިހާބަކީ ރައީސް ޔާމީނަށް ތާއީދު އޮތްތޯ ނުވަތަ ނޫންތޯ ބެލުމަށް ނެގޭ ވޯޓެކެވެ.\nއެހެންކަމުން މިއީ ރައީސް ޔާމީންގެ އެކަނިވެރިކަމާއި ބަލިކަށިކަން ރާއްޖެ އާއި މުޅި ދުނިޔެއަށް ހާމަކޮށްދޭން ލިބޭ ރަނުގެ ފުރުސަތެއް ކަމަށް އޭނާ ވިދާޅުވި އެވެ.\nމަހްލޫފް ވިދާޅުވީ މަޖިލީހުގައި އޮތް ހަނި އަޣުލަބިއްޔަތާއި ޝަރުއީ ދާއިރާގައި ތިބި ވިއްސަކަށް ފަނޑިޔާރުންނާއި އަޅުވެތިވެފައިވާ މުއައްސަސާތަކާއި ސަރުކާރު ހިއްސާވާ ކުންފުނިތައް އަދި ސަލާމަތީ ބާރުތަކުގެ ބޭނުން ނަހަމަ ގޮތުގައި ހިއްޕަވައިގެން ރައީސް ޔާމީނަށް މާބޮޑު ތާއީދެއް އޮތްކަން ދައްކުވައިދޭން ޖަހާ މަޅިތަކާއި އަޅުވާ އަނދުނުގައި ޖެހޭވަރަށް ވުރެ ރައްޔިތުންގެ ލޯތައް ހުޅުވިފައިވާ ކަމަށެވެ.\n"ރައްޔިތުން ވޯޓު ދީފި ނަމަ، 80 ޕަސަންޓާ ގާތްކުރާ ވަރުގެ އަދަދެއް ރައީސް ޔާމީނާ ދެކޮޅަށް ހޯދޭނެ ކަމާ މެދު ޝައްކެއް ނުކުރަމެވެ. ރައީސް ޔާމީންގެ ކެންޑިޑޭޓުންނާ ދެކޮޅަށް ދެވޭ ކޮންމެ ވޯޓަކީ މި ސަރުކާރަށް ތާއީދުނެތް ކަން ސާބިތުކޮށްދޭން ދެވޭ ވޯޓެކެވެ." މަހްލޫފް ވިދާޅުވެފައިވެ އެވެ.\n"އަޒުމަކަށް ވާން ވާނީ ވޯޓު ފޮށިން ރައްޔިތުންގެ ބާރު ދެއްކުން" ކަމަށް އޭނާ ވަނީ ވިދާޅުވެފަ އެވެ.\nމަހްލޫފް ސިފަކުރައްވާފައިވާ ގޮތުގައި، ރައްޔިތުން ގެނެސް ވަޒީފާތަކުގައި ތިބި މީހުންނަށް ބިރު ދައްކާ މަޖުބޫރު ކުރުވައިގެން ރައީސްގެ ޖަލްސާތަކަށް ގެނެސްގެން ޖަހަނީ ސަކަރާތެކެވެ. އަދި އެއީ "ތިމަންނާއަށް ހާދަ ތާއީދެއް އެބައޮތޭ" ވިދާޅުވެ އަމިއްލަ ނަފްސަށް އޮޅުވާލުން ކަމަށް ވިދާޅުވެފައިވެ އެވެ.\nތާއީދު އޮތްކަން ދައްކަން މާލެ އާއި ރަށްރަށުގައި ހުރި ހުސް ބިންތަކުގައި ބަހައްޓާފައިވާ އެތައް ސަތޭކަ ބިލްބޯޑުތަކާ މި ޖަލްސާތަކާ އެއްވެސް ތަފާތެއް ނެތް ކަމަށާއި ލޯތްބާއި ތާއީދަކީ ގަދަ ބާރުން ހަންމުށި އަޅައިގެން ހޯދޭނެ އެއްޗެއް ނޫން ކަމަށް ވެސް މަހްލޫފް ވިދާޅުވި އެވެ.\n"މިލިއަނުން ކުރާ ހަރަދާއި ޖަހާ ސަކަރާތުގައި ދިރުމެއް ނެތްކަން ލޯކަލް ކައުންސިލް އިންތިހާބުގައި ރައްޔިތުން ސާބިތުކޮށްދެއްވާނެ އެވެ." މާފުށީ ޖަލުގައި ހުކުމް ތަންފީޒު ކުރައްވާ މަހްލޫފް ވިދާޅުވި އެވެ.\nމަހްލޫފްގެ ބަޔާނުގައި މިނިވަން މުއައްސަސާތަކުން ބީރު ކަންފަތެއް ދީ ލޯ ބަންދުކޮށް، މިއިން އެއްވެސް ކަމަކަށް ހިތްވަރުދީގެން އަޅާނުލާ ތިބޭތީ އިންތިހާއަށް ކަންބޮޑުވެވަޑައިގަންނަވާކަން ހާމަކުރެއްވި އެވެ. އަދި އިދިކޮޅު ފަރާތްތަކަށް މާލޭގައި ޖަލްސާތައް ނުބޭއްވޭތީ މުއައްސަސާތަކަށް މަހްލޫފް ފާޑު ވިދާޅުވި އެވެ.\n"ހިތުހުރި ގޮތަކަށް ގާނޫނުއަސާސީ ގާނޫނުތަކުގެ ބޭރުން ހެދިދާނެ އެވެ. ނަމަވެސް ދުނިޔޭގެ ހަގީގަތަކީ ވަގުތާއި ހާލަތު ބަދަލުވާނެ ކަމެވެ."\nއިތުރު ލިޔުންތައް ލޯކަލް އިންތިހާބު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އަބްދުﷲ ޔާމީން ސަރުކާރު ޕީޕީއެމް


Mishkaa ge maru ge mahsalaige report ninmumah ithuru vaguthu nagaane: Health | Jazeera\tރިޕޯޓް ނިންމުމަށް އިތުރު ވަގުތު ނަގާނެ: ހެލްތު - Jazeera\nމިޝްކާގެ މަރުގެ މައްސަލައިގެ ރިޕޯޓް ނިންމުމަށް އިތުރު ވަގުތު ނަގާނެ: ހެލްތު\nއަބްދުﷲ ނަސީރު އިބްރާހިމް June 4, 2021 763 views0\nރައީސް އޮފީހުން ބޭއްވި ނޫސްވެރިންގެ ބައްދަލުވުމެއްގައި ހެލްތު މިނިސްޓަރ އަހުމަދު ނަސީމް\nއެމްބިއުލާންސް ލަސްވެގެން، އުމުރުން 10 އަހަރުގެ ފާތިމަތު މިޝްކާ މުހައްމަދު މަރުވި މައްސަލައިގެ ތަހުގީގު ރިޕޯޓް އާންމު ކުރަން އަދި ވަގުތު ނަގާނެކަމަށް ހެލްތު މިނިސްޓްރީން ބުނެފި އެވެ.\nއެ ރިޕޯޓް އާންމުކުމަށް ކުރިން ނިންމާފައިއޮތީ އިއްޔެ އެވެ. ނަމަވެސް އިއްޔެ އެ ރިޕޯޓް އާންމުކޮށްފައިނުވުމުގެ ސަބަބުން ގިނަ ފާޑުކިޔުންތަކެއް ވަނީ އަމާޒުވެފަ އެވެ.\nހެލްތު މިނިސްޓްރިގެ ރަސްމީ ޓުވިޓަރ ހެންޑުލުން މިއަދު ހެނދުނު ކުރި ޓުވީޓެއްގައި ބުނީ ކޯވިޑް ބަލީގައި ކުޑަ ކުއްޖަކު ނިޔާވުމާއި ގުޅިގެން ހަދަމުންގެންދާ ކޭސް ރިވިއުގެ ގިނަ މަސައްކަތަތަކެއް މިއަންނަނީ ކުރަމުންކަމަށެވެ. އަދި އެ މައްސަލާއިގާ ގިނަކަންކަން ބަލަން ޖެހުމުން މިކަމަށް އިތުރު ވަގުތުނަގާނެކަމަށް މިނިސްޓްރީންް ބުންޏެވެ.\nމިކަމާ ގުޅިގެން ޖަޒީރާ" އިން ކުރި ސުވާލަކަށް ޖަވާބު ދެމުން މީގެކުރިން މިނިސްޓަރ ވިދާޅުވީ، އެމްބިއުލާންސް ފޮނުވުމުގައި3މަރުހަލާއަކަށް ބަލާ ކަމަށެވެ. އަދި ރޭގެ ހާދިސާގައި3މަރުހަލާއާއިވެސް ހިލާފުވެފައިވާ ކަމަށާއި އެކަމުގައި އިދާރީ މައްސަލަ ފާހަގަކުރެވިފައިވާ ކަމަށް މިނިސްޓަ ވިދާޅުވި އެވެ.\nރިޕޯޓް ނިންމުމަށް އިތުރު ވަގުތު ނަގާނެ: ހެލްތު


ޓިއުޝަން ކްލާސްތަކާއި، ގުރުއާން ކްލާސްތައް ހުޅުވަން ހުއްދަ ދީފި! | Sandhaanu\nޓިއުޝަން ކްލާސްތަކާއި، ގުރުއާން ކްލާސްތައް ހުޅުވަން ހުއްދަ ދީފި!\nޓިއުޝަން ކްލާސްތަކާއި، ގުރުއާން ކްލާސްތައް ހުޅުވަން ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ހުއްދަ ދީފިއެވެ.\nއެޑިއުކޭޝަން މިނިސްޓްރީ އިން މިއަދު ބުނީ ހެލްތު ޕްރޮޓެކްޝަން އެޖެންސީ އިން ކަނޑައަޅާފައިވާ މިންގަނޑުތަކާ އެއްގޮތަށް ގުރުއާން ކްލާސްތަކާއި ޓިއުޝަން ކްލާސްތައް ހިންގުމުގެ ހުއްދަ އެ އެޖެންސީ އިން ދީފައިވާ ކަމަށެވެ.\nއަދި ހަމަ މިއާއެކު އެ މިނިސްޓްރީން ވިދާޅުވީ، މި ތަންތަން ހިންގަން ވާނީ ކޮވިޑް-19އިން ރައްކާތެރިވުަށް އެކުލަވާލާފައިވާ އެންމެހާ އުސޫލުތަކާއި، މިންގަނޑުތަަކަށް ފެތޭގޮތަށް، ދަރިވަރުންގެ ރައްކާތެރިކަން ކަށަވަރުކުރުމަށްފަހު ކަމަށެވެ.\nރާއްޖޭގައި ވެސް ކޮވިޑް-19 ފެތުރެމުން ދިޔުމުން، ބަލިން ރައްކާތެރިވެ، ބަލި ފެތުރުން ކޮންޓްރޯލް ކުރުމަށް އެޅި ފިޔަވަޅެއްގެ ގޮތުގައި ޤުރްއާން ކްލާސްތަކާއި ޓިއުޝަން ކްލާސްތައް ވަގުތީ ގޮތުން ބަންދު ކުރީ މިދިޔަ އަހަރުގެ ކުރީކޮޅެވެ.


SunOnline: Nepal ge enme molhu kulhuntheriyaa ge award TC ge keeper Limbu ah\nޓީސީއަށް ކުޅެމުންދާ ނޭޕާލް ކީޕަރު ލިމްބޫ ކިރަން ކުމާރް: ނޭޕާލްގެ އެންމެ މޮޅު ކުޅުންތެރިޔާ 2016އަށް ހޮވުނީ އޭނާ --- ސަން ފައިލް ފޮޓޯ/ ފަޔާޒް މޫސާ\nނޭޕާލްގެ އެންމެ މޮޅު ކުޅުންތެރިޔާގެ އެވޯޑު ޓީސީގެ ކީޕަރު ލިމްބޫއަށް\n9 މަސް2ހަފްތާ ކުރިން - 12 ސެޕްޓެމްބަރ 2017 0\nރާއްޖޭގެ ޓީސީ ސްޕޯޓްސް ކްލަބަށް ކުޅެމުންދާ ގޯލްކީޕަރު ލިމްބޫ ކިރަން ކުމާރް، ނޭޕާލްގެ ޕަލްސާ ސްޕޯޓްސް އެވޯޑް 2016ގެ އެންމެ މޮޅު ކުޅުންތެރިޔާގެ އެވޯޑު ހޯދައިފިއެވެ.\nނޭޕާލް ގައުމީ ޓީމުގެ ވެސް ގޯލް ބަލަހައްޓަމުންދާ ލިމްބޫ ކިރަން ކުމާރަށް އެ އެވޯޑާއެކު އިނާމެއްގެ ގޮތުގައި ޕަލްސާ މޮޓޯ ސައިކަލެއް ވެސް ވަނީ ލިބިފައެވެ.\nޓީސީއާއެކު އުރީދޫ ދިވެހި ޕްރިމިއާ ލީގުގައި ވާދަކުރުމަށް މާލޭގައި ހުރުމުން ލިމްބޫއަށް ވަނީ ކަތަމަންޑޫގެ ނޭޕާލް އެކަޑަމީ ހޯލްގައި ބޭއްވި ޕަލްސާ ސްޕޯޓްސް އެވޯޑު ރަސްމިއްޔާތުގައި ބައިވެރި ނުވެވިފައެވެ. ލިމްބޫގެ ބަދަލުގައި އެވޯޑާ ހަވާލުވީ އޭނާގެ މަންމައެވެ.\nލިމްބޫ ވަނީ މިދިޔަ އަހަރުގެ އޭއެފްސީ ސޮލިޑާރިޓީ ކަޕް ޗެމްޖޮންގަށް ކާމިޔާބުކޮށްދީ، މިއަހަރުގެ ކުރީކޮޅު ބަނގުލަދޭޝްގައި ކުރިއަށްދިޔަ ޝެއިޚް ކަމާލް އިންޓަނޭޝަނަލް ކަޕް ޓީސީއަށް ކާމިޔާބު ކޮށްދިނުމަށް އެހީތެރިކަން ފޯރުކޮށްދީފައެވެ. މިއަހަރުން ފެށިގެން ލިމްބޫ ފެނިގެން ދަނީ ޓީސީންނެވެ. އޭނާ ވަނީ ޓީސީއަށް މިއަހަރުގެ މާލޭ ލީގުގެ ގަދަ ހަތަރެއް ހޯދައިދިނުމަށް ވެސް އިސް ދައުރެއް އަދާކޮށްދީފައެވެ.\nނޭޕާލްގެ އެންމެ މޮޅު ޓީމަކަށް ގައުމީ ވޮލީބޯޅަ ޓީމު ހޮވުނުއިރު، އެންމެ މޮޅު ޒުވާން ކުޅުންތެރިޔާގެ އެވޯޑު ހޯދީ ޖޫޑޯ ކުޅުންތެރިޔާ މަނީތާ ޝްރެސްތާ ޕްރަދާންއެވެ. ނޭޕާލްގެ އެންމެ މޮޅު ކޯޗަކަށް ހޮވުނީ އެތުލެޓިކްސް ކޯޗު ޕުޝްޕާ ރާޖް އޮޖްހާއެވެ. އެންމެ ގިނަ ވޯޓު ހޯދައިގެން ޕީޕަލްސް ޗޮއިސް އެވޯޑު ހޯދީ ދުވުންތެރިޔާ ކަންޗީ މާޔާ ކޯޖޫއެވެ. ލައިފް ޓައިމް އެވޯޑު ގޮލްފް ކުޅުންތެރިޔާ ގަންޝިޔަމް ތާޕާ ހޯދިއިރު، އެންމެ މޮޅު އަންހެން ކުޅުންތެރިޔަކަށް ހޮވުނީ ބެޑްމިންޓަން ކުޅުންތެރިޔާ ނަލްސަންގް ތަމަންގެވެ.\nފުޓްބޯޅަ ނޭޕާލް ޓީސީ ސްޕޯޓްސް ކްލަބް ކުޅިވަރު 2017\nކޭންއަށް ހެޓްރިކް، އިންގްލެންޑަށް ތާރީހީ މޮޅެއް! 1 ގަޑި 21 މިނެޓް ކުރިން\nސެނެގާލް ކައިރީ ފިޒިކަލްކޮށް ނުކުޅެވޭނެ، ބޭނުންކުރަން ޖެހޭނީ ސިކުނޑި!6ގަޑި 31 މިނެޓް ކުރިން\nއަނިޔާގެ ސަބަބުން މިއަދުގެ މެޗުގައި ޑެލީ އަލީ ނުފެންނާނެ 12 ގަޑި 59 މިނެޓް ކުރިން\nޒަކާއާއި ޝަކީރީގެ ގޯލް ސެލެބްރޭޝަންގެ މައްސަލަ ފީފާގައި! 12 ގަޑި 50 މިނެޓް ކުރިން\nފަހު ވަގުތު ކްރޫސް ޖެހި ހިތްގައިމު ލަނޑާއެކު ޖަރުމަނަށް އުންމީދެއް 20 ގަޑި 47 މިނެޓް ކުރިން


Rayyithun Loabivaa Fadha Bayakah Fuluhun Vaan Jehey - Imran - Vaguthu\nރައްޔިތުން ލޯބިވާފަދަ ބަޔަކަށް ފުލުހުން ވާންޖެހޭ - އިމްރާން\nރައްޔިތުން ލޯބިވާފަދަ ބަޔަކަށް ފުލުހުން ވާން ޖެހޭނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nމިނިސްޓަރު މިހެން ވިދާޅުވީ ހދ. ނޭކުރެންދޫއަށް ކުރެއްވި ރަސްމީ ދަތުރުފުޅުގައި ނޭކުރެންދޫ ޕޮލިސް ސްޓޭޝަނުގައި މަސައްކަތްކުރައްވާ ފުލުހުންނާއި ދެއްކެވި ވާހަކަފުޅުގައެވެ.\nމިނިސްޓަރު އިމްރާން ވިދާޅުވީ، ކުށްމަދު އަމާން މުޖުތަމަޢެއް ބިނާ ކުރުމަކީ ފުލުހުން އެންމެ އިސްކަމެއް ދޭންޖެހޭ ކަމެއް ކަމަށެވެ. އަދި ރައްޔިތުންނާ ވީހާވެސް ގާތުުން އޯގާތެރިކަމާއެކު ޚިދުމަތް ދިނުމަށާއި، ރައްޔިތުންނާ އޮންނަ ގުޅުން ހަރުދަނާ ކުރުމަށް މަސައްކަތްކުރުމަށް އެދޭކަމަށް އިމްރާން ވިދާޅުވިއެވެ.\nމިގޮތުން ރައްޔިތުންނަށް ދިމާވާ ކަންކަމުގައި ފުލުހުންގެ އެހީތެރިކަން ފޯރުކޮށްދިނުމަށާއި، ރައްޔިތުންނާ ރީތި ބަހުން ވާހަކަދެއްކުމަށް މިނިސްޓަރު ވަނީ އެދިލައްވާފައެވެ. އަދު ފުލުހުންގެ މަސައްކަތާމެދު އުފާކުރައްވާކަމަށާއި، ފުލުހުންގެ މަސައްކަތްކަތް ބަލައިގަންނަ ކަމަށްވެސް އިމްރާން ވަނީ ވިދާޅުވެފައެވެ.\nމިނިސްޓަރު ނޭކުންރެންދޫ އަށް ކުރެއްވި މި ދަތުރުފުޅަކީ އެ ރަށުގައި ޖަލެއް ގާއިމު ކުރުމަށް ކުރަމުން އަންނަ މަސައްކަތުގެ ތެރެއިން، ޖަލު އެޅުމަށް ދޫކޮށްފައިވާ ބިން ބައްލަވައިލެއްވުމުގެ ގޮތުންނެވެ.\nއޮކްޓޯބަރ 23, 2019 22:16\nރައްޔިތުން ލޯބިވާ މީހަކަށް އިމްރާނު ވެސްވާންޖެހޭ.\nއޮކްޓޯބަރ 23, 2019 23:12\nއިމް ރާނު މާ ރަނގަޅު މީހެއްކަމަށް ހެދިގެން އުޅޭނެ ކަމެއްނެތް، މިގައުމުގެ ލާދީނީ ބައިގަނޑު ދަނގަޑު ކޮށްޓަކަށް ލާދީބަލަ.\nއޮކްޓޯބަރ 23, 2019 23:27\nރައްޔިތުންގެ ލޯބިބޭނުންވާ ބަޔަކައްވާން ބޭނުންނަމަ ކީރިތި ޤުރުއާން އާޔަތްތައް ދޮގުކޮއް ކީރިތި ރަސޫލާ އަށް ފުރައްސާރަ ކުރި އެންމެން ހިފާ ހައްޔަރުކުރޭ އަދި މިމީސް ތަކުންނައް ބޮޑެތިވެގެންވާ އަދަބުދީ\nއޮކްޓޯބަރ 24, 2019 00:46\nކަލެ އާ އެމްސީ ހަމީދު ތިތާ ތި އްބަކާ ތިބުނާ އެއ އްޗެ އް ނުލިބޭނެ. އަވަހަށް އިސްތި އުފާ ދީ .\nއޮކްޓޯބަރ 24, 2019 01:20\nތިޔަކަހަލަ ޚާއިނުން ތިޔަތަން ތަނުގެ ވެރިންގެ ގޮތުގައި ތިބެންޏާ ރައޔިތުންގެ ލޯތަބެއްނުލިބޭނެ\nއޮކްޓޯބަރ 24, 2019 01:53\nއިމްރާން މަޝްހޫރުވީ ދީނައްޓަކާ ގައުމައްޓަކާ އަޑުއުފުލާ މީހެއްގެ ގޮތުގަ އޭރުސަރުކާރުގެ ވަޒީފާއެއްނެތް އޭރުމިވަރައް ބޮޑައްނެއް އެމްޑީއެންގެ އަޑެއް ހަރަކާތެއް 2013ގަ ނަމަވެސް މިބޭފުޅާއައްފެނުނު އޭރު ގާދޫކޮލުން ލާދީނީ ބޯޓްތައް އަދިހުޅުލޭގަ ލާދީނީ ޖެޓްތައް ޖައްސާތަން އެމްޑީޕީގެވެރިކަމުގަ މީގެ8 އަހަރުކުރިން މިއަދު އެދުވަހުބުނި ޖެޓްތަކުން އައްނަ މީހުން ބުނެނުދެވެނީ އެދުވަހު އެވާހަކަދެއްކީ މިވަރުގެ މަގާމެއް ނުލިބުނީމަކަން ޔަގީން މީގެމޮޅީ މިއަދު މިކަންތައްބަލަން އެމްޑީޕީގެ ސަރުކާރުން ހަވާލުކުރެއްވީ އެދުވަހު އެއްމެބާރައް ނަސޭހަތްދިން ތަނާ އެކަންތައްބަލާތަން އެދުވަހުގައުމައްޓަކާ ކިޔާފަ ހަޅޭއްލެވި އިމްރާންއާ މިއަދުބުނާނީ ގާދޫކޮލުން ވައްނަނީ އޮޔާއެކު ގުޅީފަޅު ހިއްކަންބޭނުންވާވެލި ނޫނީ ތަސްމީނު ޑީއާރްޕީއިން ކާންދޭން ބުނިވެލި ނޫނީ މަހާޖައްރާފްއޭ.\nއޮކްޓޯބަރ 24, 2019 07:01\nއޮކްޓޯބަރ 24, 2019 08:52\nތިމާ ފުރަތަމަ މީހުން ލޯބިވާގޮތައް އުޅުމުންތާ ދަ ތިމާގެ ދަރިން ދެކެ މީސްތަކުން ލޯބިވާނީ


Boat vattaalumakee burakattah jehi valhi eh: Putin\nބޯޓު ވައްޓާލުމަކީ ބުރަކައްޓަށް ޖެހި ވަޅިއެއް: ޕުޓިން\nޕުޓިން އޭނާގެ ހަނގުރާމަވެރިންނާއެކު: ބޯޓް ވައްޓާލުމުގެ ނަތީޖާ ރަނގަޅު ނުވާނެ ކަމަށް ވިދާޅުވި\nތުރިކީން ރަޝިޔާގެ ހަނގުރާމަމަތީ ޖެޓެއް ވައްޓާލި ވައްޓާލުމަކީ "ރަޝިޔާގެ ބުރަކައްޓަށް ޖެހި ވަޅިއެއް" ކަމަށް އެގައުމުގެ ރައީސް ލާޑީމިއާ ޕުޓިން ސިފަކުރައްވައިފިއެވެ. ޕުޓިން އިތުރަށް ވިދާޅުވީ މިއީ ޓެރަރިސްޓުންނަށް ވާގިދިނުމުގެ އަމަލެއް ކަމަށެވެ.\nތުރުކީން ބުނަނީ ރަޝިޔާގެ ބޯޓު ވައްޓާލީ އެގައުމުގެ ވައިގެ ސަރަހައްދަށް ނުގަވައިދުން ވަނުމުން އިންޒާރު ކުރުމަށްފަހު ބޯޓުގެ ޕައިލެޓް ތުރުކީގެ އިންޒާރަށް އިޖާބަ ނުދިނުމުން ކަމަށެވެ. އެކަމަކު ރަޝިޔާއިން ބުނަނީ އެގައުމުގެ ޖެޓު އުދުހުނީ ސީރިޔާގެ ވައިގެ ސަރަހައްދުގައި ކަމަށެވެ.\nމި މައްސަލައިގާ މަޝްވަރާ ކުރުމަށް ނޭޓޯއިން ވަނީ ކުއްލި ބައްދަލުވުމެއް ބާއްވާފައެވެ. މިއީ ތުރުކީގެ އެދުމުގެ މަތިން ބޭއްވި ބައްދަލުވުމެކެވެ. ނޭޓޯގެ ސެކްރެޓަރީ ޖެނެރަލް ވިދާޅުވީ ރަޝިޔާގެ ބޯޓު ތުރުކީގެ ވައިގެ ސަރަހައްދަށް ވަދެފައިވާކަން މިހާދިސާގެ ތަހުގީގުން ހާމަވާ ކަމަށެވެ.\nމި ހަމަލާއާ ބެހޭ ގޮތުން ވާހަކަފުޅު ދައްކަވަމުން އެމެރިކާގެ ރައީސް ބަރަކް އޮބާމާ ވިދާޅުވީ ތުރުކީއަށް އެގައުމުގެ ސަރަހައްދު ދިފާއުކުރުމުގެ ހައްގު އޮންނާނެ ކަމަށާ މި ހާދިސާއިން ދައްކައިދެނީ ރަޝިޔާއިން ސީރިޔާގައި ހިންގާ އަސްކަރީ ހަރަކާތްތަކުން ނުކުންނަ މައްސަލަތައް ކަމަށެވެ. އަދި މި ހާދިސާ ހިނގި ގޮތް ސާފުކުރަން ޖެހޭ ކަމަށާ އިތުރު މައްސަލަތަކެއް ނުކުތަ ނުދީ، ރަޝިޔާއާ ތުރުކީގެ މެދުގައި ވާހަކަތައް ކުރިއަށް ގެންދިއުން މުހިންމު ކަމަށް ވެސް އޮބާމާ ވިދާޅުވިއެވެ.\nމިއީ ސީރިޔާގެ ރައީސް ބައްޝާރުލް އަސަދާ ހަނގުރާމަ ކުރާ ފަރާތްތަކާ ދެކޮޅަށް ރަޝިޔާއިން ވައިގެ ހަމަލާތައް ދޭން ފެށި ފަހުން ރަޝިޔާގެ ބޯޓެއް ސީރިޔާގައި ވެއްޓުނު ފުރަތަމަ ފަހަރެވެ.\nމި ހަމަލާއާ ގުޅިގެން ތުރުކީއާ ރަޝިޔާގެ ގުޅުން ވަނީ ވަރަށް ބޮޑަށް ހީނަރު ވެފައެވެ. ޕުޓިން ވިދާޅުވީ މި ހަމަލާގެ ނަތީޖާ ވަރަށް ގޯސްވާނެ ކަމަށެވެ. ރަޝިޔާގެ ފޮރިން މިނިސްޓަރު މާދަމާ ތުރުކީއަށް ޒިޔާރަތް ކުރުމަށް ކުރިން ތާވަލުކޮށްފައި އޮތްއިރު، ރަޝިޔާއިން ބުނީ މި ހަމަލާއާ އެކު އެ ދަތުރުފުޅު ކެންސަލް ކޮށްފައިވާ ކަމަށެވެ. މީގެ އިތުރުން ރަޝިޔާއިން ވަނީ އެގައުމުގެ ޓޫރިސްޓުން ތުރުކީއަށް ޒިޔާރަތް ނުކުރުމަށް އަންގާފައެވެ. - ބީބީސީ